JOHAN

1

1 Vawlei hi ser a rak si hlanah Bia cu a rak um cang; cu Bia cu Pathian sinah a rak um i cu Bia cu Pathian a si. 2 A hramthawk tein Bia cu Pathian he cun an um ṭi. 3 Pathian nih zeizong vialte hi cu Bia thawng cun a ser hna i Bia thawng loin sermi zeihmanh an um lo. 4 Bia cu nunnak hram a si i cu nunnak nih cun minung kha ceunak a pek hna. 5 Ceunak cu mui lakah khan a ceu i muihnak nih khan zeitikhmanh ah a hmit bal lo. 6 Pathian nih a lamkaltu Johan kha a run thlah i 7 Johan nih cun mi kha ceunak kong cu a chimh hna. Mi vialte nih cu kong cu an theih i an zumh nakhnga annih chimh awk i a rat cu a si. 8 Amah cu ceunak cu a si lo, ceunak kong chim i a rami tu kha a si. 9 Ceunak taktak cu vawlei cungah a ra i mi vialte a ceuhtu ceunak kha a si. 10 Cu caan ah cun Bia cu vawlei ah hin a rak um ko. Amah thawngin Pathian nih vawlei hi a rak ser; sihmanhsehlaw vawlei nih khan amah cu a rak hngal lo. 11 Amah ram a simi ah khan a ra nain, amah mi ciacia nih khan an rak cohlang duh lo. 12 Asinain tlawmpal nih cun an rak cohlan i an rak zumh i cu hna cu Pathian fa cannak nawl kha a pek hna. 13 Pathian fa an can cu minung phung ningin a si lo; vawlei cung i hrinsor ningin a si lo, Pathian hrimhrim kha an Pa cu a si. 14 Bia cu minung ah a cang i kan lakah khua a rung sa. A sunparnak cu kan hun hmuh i vel le biatak in a khat. Cu sunparnak cu Pa nih a Fapa ngeihchunte lawnglawng a pekmi sunparnak phun kha a si. 15 Johan nih amah kong cu a rak chim i, " ’Amah cu ka hnu in a rami a si, sihmanhsehlaw ka chuah hlan in a rak um cangmi a si caah keimah nakin a ngan deuh,’ tiah ka rak in chimhmi hna kha amah hi a si," tiah a au. 16 A liam in a liammi a vel chung cun thluachuahnak kha pakhat hnu pakhat a kan pek lengmang. 17 Pathian nih Phungbia cu Moses thawng khan a kan pek, sihmanhsehlaw vel le biatak cu Jesuh Khrih thawng khan a ra. 18 Ahohmanh nih Pathian cu an hmu bal lo; sihmanhsehlaw Pathian Fapa bel nih Pathian cu mi kha a hngalhter hna. Cu Fapa cu Pathian Fapa ngeihchun, a Pa ṭang chung i aa pommi kha a si. 19 Jerusalem khua Judah upa hna nih tlangbawi hna le Levi mi hna cu Johan sinah khan an hei thlah hna i, "Ahodah na si?" tiah an va hal. 20 Johan nih cun pheh lo tein, "Kei cu Messiah cu ka si lo," tiah langhngan te le fiang tein a rak chimh hna. 21 Cun annih nih cun, "Ahodah na si kun? Elijah tah na si maw?" tiah an hal. Johan nih cun, "Ka si lo," tiah a leh hna. Annih nih, "Profet cu tah na si maw?" an ti. Anih nih, "Ka si lo," tiah a ti hna. 22 "Ahodah na si kha kan chim kun, zeicahtiah a kan fialtu hna kha bialehnak kan hei phorh hna awk a herh. Cucaah cun aho ka si, ti ah dah naa ti?" an ti. 23 Johan nih cun a thawh hna i, "Kei cu, Profet Isaiah nih, ’Bawipa kalnak caah lam kha ding tein rak ser u,’ tiah thetse ram ah a aumi aw, a timi kha ka si," tiah a ti hna. 24 An thlahmi hna lak i aa tel vemi Farasi mi hna nih khan, 25 "Nangmah cu Messiah zong na si lo, Elijah zong na si lo, profet zong cu na si fawn ṭung lo ahcun, zeicahdah tipilnak kha na pek len kun hna?" an ti. 26 Johan nih cun, "Kei nih cun ti in tipilnak kan pek hna, sihmanhsehlaw nan lakah hin nan hngalh lomi, 27 ka hnu in a ra dingmi cu a um ko. Kei hoi hna cu a kedan hri phoihtu hmanh ah kaa tlak lo," tiah a leh hna. 28 Hitihin bia an i halnak hmun cu Jordan tiva nichuahlei kam i a ummi Bethani khua, Johan nih tipil a pek hnanak ah khan a si. 29 A thaizing ah Johan nih cun Jesuh cu a sin i a rat kha a rak hmuh i, "Zohhmanh u, Pathian Tuufa, vawlei sualnak a kalpitu khi! 30 Amah hi pei, ’Ka hnu in mipa pakhat a ra lai, sihmanhsehlaw amah cu keimah nakin a ngan deuhmi a si, zeicahtiah ka chuah hlan in amah cu a rak um cang,’ tiah ka rak chimmi kha a si cu. 31 Amah cu ahodah a si lai ti kha ka hngal lo, sihmanhsehlaw ti in tipilnak ka rak pek lengmang hna cu amah kha Israel mi nih an hngalh khawh nakhnga caah a si," tiah a ti. 32 Cun Johan nih cun, "Vancung in Thlarau cu ṭhuro bantukin a rung ṭum i a cung i aa fut kha ka hmuh. 33 Amah cu ka rak hngal ṭhiamṭhiam lo, sihmanhsehlaw ti in tipilnak va pe hna tiah a ka thlahtu nih khan, ’Mi pakhatkhat cungah Thiang Thlarau kha a rung ṭum i aa fut kha na hmuh tikah, cu pa cu Thiang thlarau in tipilnak a petu hna ding cu a si ti kha na hngalh lai,’ a ka ti. 34 Cucu keimah hrimhrim nih ka hmuh i tehte ka khaan. Amah hi Pathian Fapa cu a si ko," tiah a ti. 35 A thaizing ah Jesuh cu aa chawk i cu lioah cun Johan le a zultu pahnih nih an dirnak khan an hmuh ṭhan. 36 Johan nih cun a hei zoh i, "Pathian Tuufa khi zohhmanh u," tiah a ti. 37 Cu bia a chim cu a zultu pahnih nih khan an theih i Jesuh cu an zulh. 38 Jesuh cu a hnulei ah a hun i mer i an zulh kha a hmuh hna tikah, "Zeidah nan kawl?" tiah a hal hna. Annih nih, "Rabbi, khuazei ah dah na um?" tiah an leh. (Rabbi a sullam cu cawnpiaktu saya tinak a si). 39 "Ra u law ra zoh tuah ngat u," tiah a leh ve hna. Cucaah amah sinah khan an kal i a umnak cu an va hmuh, cu ni cu amah sinah cun an cam. (Cu caan cu zanlei suimilam pali hrawng khi a si). 40 Johan bia a thei i Jesuh sinah a kalmi pahnih hna lak i pakhat cu Simon Peter nau Andru kha a si. 41 Andru nih a tuah hmasa bikmi thil cu a u Simon va kawl kha a si i, "Messiah cu kan hmuh cang," tiah a ti. (Messiah cu Khrih tinak a si). 42 Cun Simon cu Jesuh sinah khan a kalpi. Jesuh nih cun a rak zoh i, "Nangmah cu Johan Fapa Simon na si. Na min cu Sefas a si cang lai," tiah a ti. (Sefas ti cu Peter ti he khan aa khat i a sullam cu "lungpi" tinak a si). 43 A thaizing cu Jesuh cu Galilee ram kal kha aa tim. Filip kha a hei hmuhpah i, "Ka zul," tiah a ti. 44 (Filip cu Andru le Peter bantukin Bethsaida khuami kha a si ve). 45 Filip nih cun Nathanael kha a va hmuh i, "Phungbia cauk chungah a kong Moses nih a ṭialmi pa, profet hna zong nih a kong an ṭialmi pa kha kan hmuh cang. Amah cu Josef fapa Jesuh, Nazareth khuami kha a si," tiah a ti. 46 Nathanael nih cun a rak i thawh i, "Nazareth khua cun thil ṭha zeital a chuak kho hnga maw?" tiah a ti. Filip nih cun, "Ra law ra zoh hen aw," tiah a leh. 47 Jesuh nih cun Nathanael cu amah lei i a rat kha a rak hmuh i, "Israel mi taktak a simi khi zoh hmanh u; amah khi hlenthawinak lungthin zeihmanh a ngei lomi a si," tiah a ti. 48 Nathanael nih cun aa thawh i, "Zeitindah na ka hngalh?" tiah a ti. Jesuh nih cun, "Filip nih an kawh hlanah khan, theipi kung tangah ka rak in hmuh cang," tiah a leh. 49 Nathanael nih cun, "Saya, nangmah cu Pathian Fapa na si. Israel mi Siangpahrang na si," tiah a ti. 50 Jesuh nih cun, "Theipi kung tang i na um lio kha kan hmuh, ka ti caah cun maw na zumh? Hi nakin a ngan deuh ngaingaimi thil na hmuh len hna lai," tiah a ti. 51 Cun annih cu a thawh hna i, "Hi biatak hi kan chimh hna: Van kha aa hun i Pathian vancungmi hna cu Mi Fapa cung i an ṭum le an kai kha nan hmuh lai," tiah a ti.

2

1 Ni hnih hnuah khin Galilee ram Kana khua ah nupi ṭhitnak a um. Jesuh nu kha cuka ah cun a um i 2 Jesuh le a zultu hna zong kha nupi ṭhitnak puai ah khan an sawm hna. 3 Mitsur zu kha a dih tikah Jesuh cu a nu nih khan, "Mitsur zu an ngei ti lo," tiah a chimh. 4 Jesuh nih cun, "Ka nu, zeidah tuah awk ti kha, na ka chimh awk a si lo, ka caan pei a phan rih lo cu," tiah a ti. 5 Jesuh nu nih cun sinum pawl cu, "An chimhmi hna paoh kha tuah te u," tiah a ti hna. 6 Judah mi nih kut ṭawlnak kong ah phung an ngei i cu bantukin kut i ṭawlnak caah cun lung ralca paruk an chiah; ralca pakhat nih cun ti galan pakul le sawm thum karlak cio an tlum. 7 Jesuh nih sinum pawl cu a thawh hna i, "Hi ralca ah hin ti rawn hna u," tiah a ti. Liam thluahmah in an rawn hna i 8 annih cu, "Ti kha tlawmpal in hei than u law rawldanghnak tlangtlatu kha hei pe u," tiah a ti hna. An hei pek i, 9 mitsur zu ah aa cangmi ti cu a rak teh. Hi mitsur zu hi khuazei in dah a chuah ti kha a hngal lo. (Ti a thantu sinum nih khan cun an hngalh ko). Cucaah nupi ṭhitu pa kha a auh i, 10 "Midang nih cun an sawmmi hna kha mitsur zu a ṭha bik cu a hmasa ah an dinh tawn hna, cun an i zat hnuah cun a sawhsawh kha an pek hna. Sihmanhsehlaw nang nih cun a ṭha bik kha atu tiangin naa chiah rih," tiah a ti. 11 Galilee ram Kana khua i Jesuh nih a tuahmi hi hmelchunhnak a tuahmi lakah a hmasa bik a si; cu a tuahmi hmelchunhnak ah cun a sunparnak kha a langhter i a zultu nih khan amah cu an zumh. 12 Cu dih cun Jesuh le a nu le a naule le a zultu hna cu Kapernaum khua ah khan an kal i khika ah khan ni tlawmpal an cam. 13 Judah mi Lanhtak Puai kha a nai dengmang cang i cucaah Jesuh cu Jerusalem khua ah khan a hung kal. 14 Biakinn chungah khan caw le tuu le laileng a zuarmi hna le tangka thlengtu pawl an cabuai i an rak ṭhut ko kha a hmuh hna. 15 Hri kha tuknak caah aa hrual riangmang hna i an saṭil vialte cu biakinn chung cun a ṭhawl dih hna, tuu he caw he a ṭhawl dih hna; tangka thlengtu pawl an cabuai kha a leh dih hna i an phaisa sop kha a ṭhekpiak dih hna. 16 Laileng zuar pawl kha a thawh hna i, "Hika hmun hin nan laileng kha chuahpi hna u. Ka Pa inn cu chawdawrnak hmun ah ser hlah u," a ti hna 17 Cathiang nih, "Maw Pathian, na inn ka tlaihchannak hi ka chungah mei bangin a lin," tiah a timi kha a zultu hna cu an lung ah a hung pem. 18 Judah upa pawl nih khan amah cu an fuh ṭhan i, "Hi thil tuahnak nawl na ngeih hi na kan hmuhsak khawh nakhnga khuaruahnak zeidah na tuah khawh?" tiah an hal. 19 Jesuh nih cun, "Hi Pathian biakinn hi ṭhet u law ni thum chungah ka sak ṭhan ko lai," tiah a leh hna. 20 "Ni thum chungah na sak ṭhan ko hnga ti? Hi biakinn sak ah hin kum sawm li le kum ruk pei an rak rauh," an ti. 21 Sihmanhsehlaw Jesuh nih biakinn a timi cu amah a pum kha a si. 22 Cucaah thihnak in thawhter a si tikah a zultu hna nih khan, mah hihi a rak chimmi a si, ti kha an lung ah a hung pem; cun Cathiang nih a rak chimmi le Jesuh nih a chimmi kha an zumh. 23 Jesuh cu Lanhtak Puai chung i Jerusalem khua i a um ah khan mi tampi nih hmelchunhnak a tuahmi kha an hmuh caah amah cu an zulh. 24 Sihmanhsehlaw an kut chungah cun aa sanh duh lo, zeicahtiah mi kha ṭha tein a hngalh dih cikcek ko hna. 25 Minung kong ah hin aho chimh hmanh a herh lo, zeicahtiah an lung chungah zeidah a um ti kha a hngalh dih ko.

3

1 Judah mi hruaitu a simi pa pakhat a rak um i a min cu Nikodemu a si, amah cu Farasi phu chungmi a si. 2 Zan khat cu Jesuh sinah khan a va kal i, "Rabbi, nangmah cu Pathian thlahmi cawnpiaktu saya na si ti kha kan hngalh. Pathian nih a umpi hna lo ahcun, hmelchunhnak na tuahmi hi ahohmanh nih an tuah kho lai lo," tiah a ti. 3 Jesuh nih cun, "Biatak tein kan chimh: Ahohmanh hrin ṭhan a si lo ahcun Pathian Pennak kha a hmu kho lai lo," tiah a leh. 4 Nikodemu nih cun, "Zeitindah patling a si cangmi cu hrin ṭhan cu a si khawh lai? A nu paw chungah cun lut ṭhan in hrin ṭhan cu a si kho bal lai lo," tiah a leh. 5 Jesuh nih cun, "Biatak tein kan chimh: ahohmanh ti le thlarau in hrin a si lo ahcun Pathian Pennak chungah cun a lut kho lai lo. 6 Pumsa lei in ti ahcun mi cu a nu le a pa chungin a chuakmi a si, sihmanhsehlaw thlarau hrin si awkah cun Thlarau in a chuakmi a si awk a si. 7 ’Hrin ṭhan nan si hrimhrim awk a si,’ ka ti tikah na khuaruahhar hlah. 8 Thlitu cu a duhnak paoh ah a hrang ko; a thawng cu na theih, sihmanhsehlaw khuazei in dah a rat le khuazei ah dah a kal kha na hngal lo. Thlarau in hrin a simi cu, cu bantuk cun an si ve," tiah a ti. 9 Nikodemu nih cun, "Zeitindah cucu a si khawh lai?" tiah a ti. 10 Jesuh nih cun a thawh i, "Nang cu Israel mi cawnpiaktu saya ngan na si i hi hmanh na hngal lo maw? 11 Biatak tein kan chimh: kannih cu kan hngalhmi kha kan chim i kan hmuhmi kha tehte kan khan, sihmanhsehlaw kan chimmi cu ahohmanh nih cohlan nan duh lo. 12 Hi vawlei cung thil kong ka chim hmanh ah nan ka zumh lo ahcun zeitindah vancung thil kong ka chim tikah nan ka zumh khawh kun lai? 13 Vancung in a rung ṭummi Mi Fapa dah ti lo cu ahohmanh vancung i a kaimi an um bal lo." 14 Moses nih dar rul kha thetse ram lakah a tar bantuk khan Mi Fapa zong hi tar a si ve lai. 15 Cucaah cun amah a zummi paoh nih zungzal nunnak an ngei lai. 16 Cuticun Pathian nih vawlei hi a dawt hringhran caah a Fapa ngeihchunte kha a pek, cucaah amah a zummi paoh cu an thi lai lo, zungzal nunnak an ngei lai. 17 Zeicah ti ahcun Pathian nih a Fapa cu vawlei cungah hin vawlei biaceihtu si awkah a run thlah ṭung lo, vawlei khamhtu si awkah pei a run thlah cu. 18 "Fapa kha a zummi paoh cu sual biaceihnak a ing lo, sihmanhsehlaw a zum lomi cu sualphawt a si ko cang; zeicahtiah Pathian Fapa ngeihchun kha a zum lo. 19 Biaceihning cu hitihin a si: ceunak cu vawlei cung hi a rung phan ko cang, sihmanhsehlaw mi nih thil ṭhalo kha an tuah caah ceunak nakcun muihnak tu kha an duh deuh. 20 Thil ṭhalo a tuahmi paoh nih cun ceunak kha a huat i ceunak i rat kha a duh lo, zeicahtiah thil ṭhalo a tuahmi langh kha a duh lo. 21 Sihmanhsehlaw thil hmaan a tuahmi cu ceunak ah khan a ra i a tuahmi kha Pathian duhnak zulh in a si ti cu ceunak nih cun a langhter," tiah a ti. 22 Cu hnuah cun Jesuh le a zultu hna cu Judea ram ah khan an kal. Cuka ah cun tlawmpal a um i tipilnak kha a pek hna. 23 Johan zong kha Aenon ah khan tipilnak a pe ve hna, zeicahtiah cuka ah cun ti tampi a um. Aenon cu Salim in a hla lo. Mi cu amah sinah khan an va kal i tipilnak kha a rak pek hna. 24 (Johan cu thong ah khan an thla rih lo). 25 Johan zultu a cheukhat hna kha Judah mi he i thianhnak phung kong an i al. 26 Cucaah Johan sinah khan an va kal i, "Saya, Jordan tiva ral i na sin i a rak ummi pa kha na hngalh a si lo mei? A kong nangmah nih na rak chimmi pa kha. Kha pa kha atu hi tipilnak a pe ve hna i mi kip nih an fuh," tiah an chimh. 27 Johan nih cun a thawh hna i, "Pathian nih a pek hna dah ti lo ahcun ahohmanh nih zeihmanh an ngei kho lo. 28 ’Kei cu Messiah cu ka si lo, a hmai i rak thlah chungmi lawng ka si,’ tiah ka timi kha nanmah pei a hngaltu cu nan si kha. 29 Ṭhitmi ngaknu cu a ṭhitu tlangval ta pei a si cu. Nupi ṭhitu tlangval kawi cu a pawng khan a dir i nupi ṭhitu aw a theih tikah khan a lung aa lawm. Kei ka lunglawmhnak tlinter a sining zong cuticun a si ko. 30 Anih cu a ṭhangcho lai, kei cu ka ṭumchuk lai," a ti. 31 Cunglei in a rungmi cu a dang vialte nakin a ngan deuh, vawlei in a rami cu vawlei ta kha a si i vawlei cung thil kong kha a chim. Cunglei in a rami cu zeizong vialte cungah a um. 32 Amah nih cun a hmuhmi le a theihmi kha a chim, sihmanhsehlaw ahohmanh nih a chimmi kha an cohlang lo. 33 A bia a cohlangmi paoh nih cun kha an cohlannak thawng khan, Pathian chimmi cu a taktak a si ti kha an langhter. 34 Pathian nih a thlahmipa kha a Thlarau cu tling tein a pek caah, Pathian bia cu a chim. 35 Pa nih a Fapa kha a dawt i zeizong vialte kha amah kut tangah a chiah dih. 36 Fapa a zummi paoh cu zungzal nunnak an ngei, Fapa nawl a ngai lomi paoh cu nunnak an ngei bal lai lo i Pathian thinhunnak cu an cungah a um zungzal ko lai.

4

1 Farasi pawl nih khan Jesuh nih Johan nakin zultu tam deuh a lak hna i tipilnak a pek hna ti kha an theih. 2 (A ngaingai ti ahcun Jesuh nih khan tipilnak cu pakhat hmanh a pe hna lo, a zultu hna lawng nih khan an pek hna). 3 Cu bia cu Jesuh nih a theih tikah Judea ram khan aa thawh i Galilee ram ah a kir; 4 lampi ah Samaria ram kha a tan. 5 Samaria ram ah cun khua pakhat khi a hei phan i cu khua cu a min ah Saikhar a si. Saikhar cu Jakob nih a fapa Josef a pekmi lo khan a hla lo. 6 Cuka ah cun Jakob tikhor kha a um i Jesuh cu a khualtlawnnak ah cun a bat caah tikhor pawngah cun a ṭhu. Cu caan cu chun hrawng khi a si. 7 Samaria minu pakhat hi ti than awkah a ra i Jesuh nih cun, "Ti din khat in ka pe tuah," tiah a rak ti. 8 A zultu hna cu rawl cawk awkah khua chungah khan an kal. 9 Minu nih cun, "Nang cu Judah mi na si i kei cu Samaria mi ka si, zeitindah ti din awk na ka hal khawh?" tiah a leh. (Judah mi nih cun Samaria mi i an hmanmi khokheng kha hman an duh lo). 10 Jesuh nih cun, "Pathian nih pek an duhmi laksawng kha zeidah a si ti le, cun ti din awk an haltu hi ahodah a si ti kha hei hngal law cu, amah tu hi na hal hnga i nunnak ti kha an pek ko hnga," tiah a ti. 11 Minu nih cun, "Bawipa, ti thannak thawl na ngeih ṭung lo. Tikhor tiah a thuk fawn. Khuazei ah dah nunnak ti cu na hmuh lai? 12 Hi tikhor hi kan pu Jakob nih a kan pekmi a si; amah nih siseh, a fapale nih si hna seh, a saṭil run nih si hna seh, an rak dinmi tikhor cu hi tikhor hi a si. Jakob nak ngan deuh ah cun maw naa ruah?" tiah a leh. 13 Jesuh nih cun, "Hi ti a dingmi paoh cu an ti a hal ṭhan lai; 14 sihmanhsehlaw keimah nih ka pekmi ti a dingmi paoh cu zeitikhmanh ah an ti a hal ṭhan ti lai lo. Ka pekmi ti cu a chungah zungzal nunnak petu cerhtiput ah a cang lai," tiah a ti. 15 Minu nih cun, "Bawipa, cu ti cu ka pe law ti hal in um ti hlah ning, hika zongah hin ti than ah ra ti hlah ning," tiah a ti. 16 Jesuh nih, "Va kal law na va va ko, cun hika ah hin ra ṭhan," tiah a ti. 17 Minu nih cun, "Va ka ngei lo," tiah a ti. Jesuh nih cun, "Va ka ngei lo, na ti cu na hmaan. 18 Va panga na rak ngei cang i atu na va hi na va taktak a si lo. Biatak na ka chimh," tiah a ti. 19 Minu nih cun, "Bawipa, profet na si hi ta. 20 Kannih Samaria mi a kan hringsortu hna nih, hi tlang ah hin Pathian cu an rak biak, sihmanhsehlaw nannih Judah mi nih Pathian cu Jerusalem khua ah biak awk a si nan kan ti," a ti. 21 Jesuh nih cun a thawh i, "Minu, ka chimmi hi zum; mi nih Pa cu hi tlang ah siseh, Jerusalem ah siseh an biak lo caan a phan lai. 22 Nannih Samaria mi nih cun nan biakmi kha nan hngal taktak lo, kannih Judah mi tu nih cun, kan biakmi cu kan hngalh, zeicahtiah khamhnak cu Judah mi sinin a rami a si. 23 Sihmanhsehlaw Pathian a bia taktakmi nih cun thlarau le biatak in an biak caan kha a ra lio i hika hi a phan cang. Hi bantukin a biami hna hi Pa nih a duhmi cu an si. 24 Pathian cu thlarau a si i a biatu hna nih cun thlarau le biatak in an biak awk a si," tiah a ti. 25 Minu nih cun aa thawh i, "Khrih timi Messiah cu a ra lai ti kha kan hngalh. Amah a rat tikah zeizong vialte a kan chimh dih te ko lai," tiah a ti. 26 Jesuh nih cun a vun leh i, "Amah cu keimah hi pei ka si cu, nangmah he bia aa ruah lengmangmi hi," tiah a ti. 27 Cu liote ah cun Jesuh zultu pawl kha an hung kir; minu he bia an rak i ruah kha an hmuh hna tikah an khuaruah a har ngaingai. Sihmanhsehlaw ahohmanh nih minu cu, "Zeidah na herh?" tiah an ti lo i Jesuh zong cu, "Zeicahdah minu he khan bia nan i ruah," tiah an hal lo. 28 Cun minu nih cun a ti-um kha a kaltak i khua chungah khan a va kal i khuachung mi cu, 29 "Thil ka rak tuahmi paoh a ka chim kho dihtu mipa hi ra zoh hmanh u. Amah hi Messiah cu a si kho hnga maw?" tiah a ti hna. 30 Cucaah khuachung cun an va chuak i Jesuh sinah khan an va kal. 31 Cu lioah cun Jesuh kha a zultu hna nih khan, "Saya, rawl ei tuah," tiah an rak fial. 32 Sihmanhsehlaw Jesuh nih annih cu, "A konglam zeihmanh nan hngalh lomi ei awk rawl ka ngei," tiah a leh hna. 33 Cucaah a zultu pawl nih cun, "Mi nih rawl an rak pek i maw a si hnga," tiah pakhat le pakhat an i ceih. 34 Jesuh nih cun a thawh hna i, "Ka rawl cu a ka thlahtu duhnak zulh le a ka fialmi rian liim kha a si. 35 Nannih nih, ’Hi hnu thla li ah rawl ṭuan a cu lai,’ nan ti a si lo mei? Sihmanhsehlaw lo khi ṭha tein hei zoh hna hmanh u; rawl cu an hmin dih cang i ṭuan an cu diam cang. 36 Rianṭuantu nih a ṭuan man kha a hmuh lio cang i zungzal nunnak caah khan rawl kha a pum lio hna, cucaah a tuhtu le a zuntu kha an pahnih in hmunkhat ah an i lawm ṭi lai. 37 ’Pakhat nih a tuh i pakhat nih a zun,’ timi bia cu ahmaan ngaingaimi bia a si. 38 Nan ṭuannak a si lomi lo ah khan rawl ṭuan awkah kan thlah hna; cuka ah cun midang nih khan rian cu an rak ṭuan i an rian ṭuanmi thawng cun nannih nih miaknak nan hmuh," tiah a ti. 39 Minu nih khan, "Ka rak tuahmi vialte a ka chimh dih," tiah a ti caah khan Samaria mi tampi nih Jesuh cu an zumh. 40 Cucaah Samaria mi hna cu Jesuh sin i an rat tikah khan, amah cu kan campi ko, tiah an nawl i cuka ah cun ni hnih a cam. 41 Amah kaa hrimhrim in an theihmi bia thawng khan mi tampi nih an zumh i 42 minu cu an thawh i, "Atu cu nangmah na chimmi ruangah khan si loin, kan mahte nih kan theihmi le amah cu vawlei Khamhtu a si hrimhrim ti kha kan hngalh caah kan zumh," an ti. 43 Cuka ah ni hnih a cam hnuah Jesuh cu Galilee ram ah khan a kal; 44 zeicahtiah amah Jesuh hrimhrim nih, "Profet cu amah ram ah cun hmaizahnak a hmu lo," tiah a rak ti. 45 Sihmanhsehlaw Galilee a va phak tikah cun mi nih khan an rak conglawmh ngaingai, zeicahtiah, Lanhtak Puai lioah Jerusalem khua ah khan an rak kal ve i puai chung i a tuahmi vialte kha an rak hmuh dih caah a si. 46 Cucaah Jesuh cu Galilee ram Kana khua, ti mitsur zu i a rak canternak ah khan a va kal. Cuka ah cun cozah bawi pakhat a rak um i Kapernaum khua i a ummi a fapa cu a zaw. 47 Jesuh cu Judea ram in Galilee ram ah a ra ti kha a theih tikah a sinah cun a va kal i, "Kapernaum khua ah va kal u si law khika ah a thi dengmangmi ka fapa cu ka damhpiak tuah," tiah a nawl. 48 Jesuh nih cun a thawh i, "Thil lianngan le khuaruahhar thil a simi nan hmuh lo paoh ahcun nannih nih cun nan zum bal lai lo," tiah a ti. 49 Cu bawi nih cun aa thawh i, "Bawipa, ka fa a thih hlanah ra ko," tiah a leh. 50 Jesuh nih cun, "Va kal ko, na fa cu a nung lai," tiah a ti. Mipa nih khan Jesuh nih a chimmi kha a zumh i a kal. 51 Lampi in a sinum nih khan an rak don i, "Na fapa cu a nung ko lai," tiah an rak chimh. 52 A fapa a dam deuh cu zeitik ah khan dah a si, tiah a hal hna tikah, "A taklinh a daih cu ni zan chun suimilam pakhat ah khan a si," tiah an ti. 53 Cu caan te cu Jesuh nih, na fa a nung lai, tiah a chim caan a si kha mipa nih cun a hngalh. Cucaah amah le a innchungkhar dihlak nih an zumh. 54 Jesuh nih Judea ram in Galilee ram i a rat hnuah hihi hmelchunhnak a tuahmi a pahnihnak a si.

5

1 Cu hnuah cun Jerusalem khua ah Judah mi biaknak puai pakhat a um i cu ah cun Jesuh cu a hung kal. 2 Tuu Kutka timi pawngah khan tidil pakhat a um i a kam ah cun deu deu nga an um. Cu tidil cu Hebru holh cun Beth-zatha an ti. 3 Cu deu chungah cun mizaw cu an ril liangluang ko, a cheu cu mitcaw an si, a cheu cu kebei an si, a cheu cu mizeng an si. ( 4 A zei maw caan ah Bawipa vancungmi kha a vung ṭum tawn i ti cu a vung cangh tawn. Ti a cangh tikah aa paih hmasa bik paoh cu an zawtnak khan an dam tawn, cucaah cun cu mizaw hna cu ti cangh cu an hngak ko.) 5 Cuka ah cun mipa pakhat, a zawtnak kum sawm thum le kum riat a si cangmi a um. 6 Cuka i a rilh ko cu Jesuh nih khan a hmuh i kha can riamruam a zawtnak a si cang kha a hngalh caah amah cu, "Dam na duh maw?" tiah a hal. 7 Mizaw pa nih cun, "Bawipa, ti a hung cangh tikah kei cu tili chungah paihtu ka ngei lo i vung luh kaa timh paoh ah khan pakhat khat nih an ka chawhkanh zungzal," tiah a leh. 8 Jesuh nih cun a thawh i, "Tho tuah, na ihphah kha i lak law kal tuah," tiah a ti. 9 Chikkhatte ah mipa cu a dam i a ihphah cu a lak i a kal. 10 Cu ni cu Sabbath ni a si ngelcel. Cucaah Judah upa hna nih khan damnak a hmu mipa cu an thawh i, "Nihin cu Sabbath ni a si i na ihphah i put cu kan Phung nih aan onh lo," tiah an ti. 11 Anih nih, "A ka damtertu nih pei, ’Na ihphah kha i put law kal,’ a ka ti cu," tiah a leh hna. 12 Annih nih, "Na ihphah i put law kal aan titu cu ahodah a si?" tiah an ti. 13 Sihmanhsehlaw damnak a hmu mipa nih khan aho a si kha a hngal lo, zeicah ti ahcun cuka ah cun mi tampi an i pum i Jesuh cu a rak i zuk diam cang. 14 A hnuah khin Jesuh nih cu pa cu biakinn ah khan a hmuh i, "Zohhmanh, atu cu na dam cang. Na sualnak kha ngol hna, cu lo ahcun hi nak ṭhalo deuh nih an tlak sual lai," tiah a ti. 15 Cu tikah mipa cu a va kal i a damtertu kha Jesuh a si tiah Judah upa kha a va chimh hna. 16 Damnak kha Sabbath ni ah a tuah caah Jesuh nih cun Judah mi cu an thin a phawh hna i amah kha ral hram an thawk. 17 Jesuh nih cun annih cu a thawh hna i, "Ka Pa cu rian a ṭuan zungzal i cucaah kei zong nih ka ṭuan ve awk a si," tiah a ti. 18 Cu a chimmi ruangah cun Judah upa pawl cu amah thah kha a duhter chinchin hna; Sabbath ni a buar lawng kha si loin Pathian cu ka Pa tiah a kawh caah khan, Pathian tluk ah aa ser tiah an ti. 19 Cucaah Jesuh nih annih cu a leh hna i, "Biatak kan chimh hna: Fapa nih hin keimah nawl lawngin zeihmanh ka tuahmi a um lo; ka Pa nih a tuahmi ka hmuhmi lawng kha ka tuah hna. Ka Pa nih a tuahmi cu Fapa zong nih ka tuah ve hna. 20 Zeicahtiah ka Pa nih khan a ka dawt i a tuahmi vialte kha Fapa hi a ka hmuhsak dih. Hi nakin a ngan deuhmi hmanh hi tuah awkah a ka hmuhsak lai i nan khuaruah a har lai. 21 Ka Pa nih mithi kha a thawhter hna i a nunter hna bantukin, Fapa zong nih hin ka duhmi paoh kha ka nunter ve hna lai. 22 Cun ka Pa nih hin ahohmanh hi amah lawngin bia a ceih hna lo, a Fapa tu hi biaceihnak nawl tling kha a ka pek, 23 cucaah mi vialte nih ka Pa cu an upat bantukin Fapa zong hi an ka upat ve lai. Fapa a ka upat lomi paoh nih cun a ka thlahtu ka Pa an upat lo kha a si. 24 "Biatak kan chimh hna: ka bia a thei i a ka thlahtu kha a zummi paoh cu zungzal nunnak a ngei. Amah cu biaceihnak a ing lai lo, sihmanhsehlaw thihnak in nunnak ah a lan cang. 25 Biatak kan chimh hna: Mithi nih Pathian Fapa aw an theih i a thimi paoh an nun lainak caan kha a ra lio i a phan cang. 26 Ka Pa hrimhrim cu nunnak hram a si bantukin a Fapa hi nunnak hram ah a ka ser cang. 27 Cun a Fapa kha Mi Fapa ka si caah biaceihnak nawl kha a ka pek. 28 Hi kongah hin lau hlah u; thlan chung i a ummi mithi vialte nih a aw an theih lai caan kha a ra lio, 29 cun an thlan khan an chuak lai i ṭhatnak a tuahmi kha an tho lai i an nung lai; ṭhat lonak a tuahmi kha an tho ve lai i sualphawt an si lai," tiah a ti. 30 "Keimah lawngin zeihmanh ka tuah kho lo; Pathian nih a ka chimhmi ning lawngin bia ka ceih hna; keimah nih ka duhmi kha si loin a ka thlahtu nih a duhmi kha tuah kaa zuam caah ka biakhiahnak cu ahmaanmi a si. 31 "Keimah nih keimah kong kha kaa chim a si ahcun ka chimmi cu ahmaan taktak ti awk a si hnga lo. 32 Sihmanhsehlaw keimah kong chimtu hi midang pakhat a um i keimah kong a chimmi kha ahmaan tiah ka hngalh. 33 Nannih nih lamkaltu kha Johan sinah khan nan hei thlah hna i biatak kha a rak chimh hna. 34 Hiti ka timi hi minung tehte khaanpiak kha ka herh caah a si lo, sihmanhsehlaw khamh nan si nakhnga ca tu ah a si. 35 Johan cu meiinn bantuk a si; a alh i a ceu i caan khatte cu a ceunak nih cun nan tha an nuamter hna. 36 Sihmanhsehlaw kaa bochanmi cu Johan nih tehte a khaanmi nakkhan a ngan deuhmi a si; cucu ka ṭuanmi rian, ka Pa nih ṭuan awkah a ka pekmi rian hna hi an si. 37 Cun a ka thlahtu ka Pa zong nih cun keimah kong ah hin tehte a khaan ve. A aw kha nan thei bal lo, a hmai zong nan hmu bal lo, 38 cun a bia zong nan lung chungah nan i ken lo; cucu zeicahdah a si ti ahcun a thlahmi kha nan zumh lo caah a si. 39 Cathiang chung kha ṭha tein nan kawl, cu nan kawl cu, Cathiang chungah cun zungzal nunnak kan hmuh hmanh hnga maw tiah ruahnak nan ngeih caah a si; asinain Cathiang nih an dihlak in an chimmi cu, keimah kong a si ko. 40 Sihmanhsehlaw nunnak ngeih awkah keimah sin rat tu cu nan duh lo. 41 "Mi sinin thangṭhatnak hmuh ding kha ka kawl lo. 42 Sihmanhsehlaw nannih cu kan hngalh ko hna; nan lung chungin Pathian nan daw lo ti kha ka hngalh ko. 43 Ka Pa nawl in a rami ka si, sihmanhsehlaw nan ka cohlang lo; midang pakhatkhat amah nawl in a rat tikah nan rak cohlan te ko ṭung lai. 44 Nannih cu pakhat nih pakhat sinin thangṭhatnak hmuh nan duh, asinain Pathian sinin thangṭhatnak hmuh cu nan i zuam lo; cucaah cun zeitindah zumhnak cu nan ngeih khawh bal hnga. 45 A Pa sinah taza a kan cuai lai tiah ka ruat hlah u. Moses hi pei taza an cuaitu hna ding cu a si cu — nan i bochanmi Moses hi. 46 Moses kha rak zum taktak u law cu, keimah hi nan ka zumh ko hnga, zeicahtiah amah nih keimah kong hi pei a rak ṭial cu. 47 Sihmanhsehlaw a ṭialmi cu nan zumh lo caah, zeitindah ka chimmi cu nan zumh khawh fom hnga," tiah a ti.

6

1 Cu hnuah cun Jesuh cu Galilee Rili ral ah khan a kal, cu Rili cu Tiberias Rili ti zongah an ti fawn. 2 Jesuh nih mizaw a damter hna tikah hmelchunhnak a tuahmi kha an hmuh caah mi run tampi nih amah cu an zulh. 3 Jesuh cu tlang pakhat cung ah a kai i cuka ah cun a zultu hna he khan an ṭhu. 4 Judah mi Lanhtak Puai kha a nai cang. 5 Khua a hei zoh i mi an rat lulhmalh kha a hei hmuh hna tikah Filip kha a thawh i, "Hi mi vialte hna pek awk rawl hi khuazei ah dah kan cawk lai?" tiah a ti. 6 (Cuti in a ti cu Filip hneksaknak caah khan a si; zeidah ka tuah lai ti kha amah nih cun a hngalh ko). 7 Filip nih cun, "Tlawmte cio ei ding hmanh ah changreu tangka za hnih leng man a herh lai," tiah a leh. 8 A zultu a dang pakhat, Peter nau Andru nih khan, 9 "Hika ah hin barli changreu hlum nga le nga pahnih a ngeimi ngakchiapa pakhat a um, asinain cu tham cu mi hi vialte caah cun zei cang dah a kal hnga," tiah a ti. 10 "Mi kha ṭhutter hna u," tiah Jesuh nih cun a ti hna. (Cuka hmun ah cun ram hring aa hnuai dut ko). Cucaah mi vialte cu an ṭhu i thong nga tluk an si. 11 Jesuh nih cun changreu cu aa lak i Pathian sinah lawmhnak bia a chim i cuka i a ṭhumi cu a phawt hna. Cu bantuk ṭhiamṭhiam in nga zong cu a tuah hna i an dihlak in khim tein an ei. 12 An khim tikah a zultu kha, "An ei bang kha char dih hna u, pakhat hmanh hlolak hna hlah u sih," tiah a ti hna. 13 Cucaah an char dih hna i mi nih an eimi barli changreu hlum nga khan a ṭiltlawt sei hleihnih khat an char. 14 Cuka i a ummi hna nih cun hmelchunhnak a tuahmi kha an hmuh tikah, "Hi pa hi vawlei cungah a ra lai timi Profet kha a si hrimhrim ko," an ti. 15 Jesuh nih cun hramhram in siangpahrang i ser awkah hung hnuh an ka duh ti kha a hngalh caah tlang cungah khan amah lawngin a kal ṭhan. 16 Zanlei a hung si tikah a zultu hna cu rili ah khan an vung kal i 17 lawng kha an i cit i Kapernaum khua leiah khan rili cung cun an kal. Khua a hung mui i sihmanhsehlaw Jesuh cu an sinah khan a ra hlei lo. 18 Thlichia a hung hrang ciammam i tilet kha a tho. 19 Khan thum khan li tluk lawng cu an zah tikah khin Jesuh cu rili cungin a ke in a rat i an lawng a hun naih kha an hmuh. An thin a phang ngaingai, sihmanhsehlaw a hei auh hna i, 20 "Nan thinphang hlah u, keimah pei ka si cu," tiah a ti hna. 21 Cucu an theih tikah an lawng chungah cun an luhter i luklakte ah khin an i tinhnak hmun cu an phan colh. 22 A thaizing ah cun, rili khattelei ral i a ummi hna nih khan lawng pakhat lawng a tan kha an hmuh. Jesuh cu lawng chungah khan a lut lo ti le a zultu pawl kha amah tel loin an kal ti kha an hngalh fawn. 23 Cun Tiberias khua in a rami lawng a dang kha, Bawipa nih Pathian sinah lawmhnak bia a chim hnuah mizapi nih changreu an einak hmun ah khan an hung i din. 24 Mizapi nih cun khika ah Jesuh siseh a zultu si hna seh an um lo ti kha an hmuh tikah lawng khan Kapernaum khua ah cun an kal i amah cu an va kawl. 25 Mi nih khan rili khattelei ral i Jesuh cu an va hmuh tikah, "Saya, zeitik ah dah hika hi na phak?" tiah an ti. 26 Jesuh nih cun, "Biatak kan chimh hna: nan ka kawl hi ṭhawnnak in ka tuahmi thil nan hngalh caah khan a si lo; nan duh zat in changreu nan ei caah khan a si ko. 27 Hi a rawk khomi rawl caah hin ṭuan hlah ngat u, a hmunmi rawl, zungzal nunnak rawl caah ta nan ṭuan. Hi rawl cu Mi Fapa nih hin kan pek hna lai, zeicahtiah Pa a simi Pathian nih keimah cungah hin a lungsinak kha a khenh cang," tiah a ti. 28 Cucaah annih nih cun an thawh i, "Pathian nih ṭuan hna seh ti a kan duhning in kan ṭuan ahcun, zei hi dah kan ṭuan awk cu a si lai?" tiah an hal. 29 Jesuh nih cun a leh hna i, "Pathian nih tuah hna seh ti an duhmi hna rian cu hihi a si: a thlahmi zumh hi," tiah a ti hna. 30 Annih nih, "Kan in zumh khawh nakhnga, zei hmelchunhnak dah na tuah lai? Kannih nih kan hmuh i kan in zumh nakhnga ding caah zeidah na tuah lai? 31 Cathiang nih, ’Ei awk changreu van in a pek hna,’ tiah a ti bantuk khan, kan pupa hna nih khan thetse ram ah manna kha an ei taktak," tiah an ti. 32 Jesuh nih cun, "Biatak kan chimh hna: Moses nih a rak in pekmi hna kha cu vancung changreu kha a si lo, vancung changreu taktak an petu hna cu ka Pa hi a si. 33 Zeicahtiah Pathian pekmi changreu cu vancung in a run thlahmi hi a si i amah nih cun vawlei hi nunnak kha a pek," tiah a ti hna. 34 "Bawipa, cu changreu cu kan pe zungzal tuah," tiah an hal. 35 Jesuh nih cun, "Nunnak changreu cu keimah hi ka si. Ka sin i a rami cu ahohmanh an rawl a ṭam lai lo i keimah a ka zummi cu ahohmanh an ti a hal lai lo. 36 Sihmanhsehlaw ka chim bang khan, a hmuh cu nan ka hmu cang ko nain nan ka zum duh lo. 37 Ka Pa i a ka pekmi paohpaoh cu ka sinah an ra lai i ka sin i a rami paohpaoh cu ahohmanh ka dawn hna lai lo. 38 Zeicahtiah vancung in ka rung ṭum cu keimah duhnak tuah awkah khan si loin a ka thlahtu duhnak tuah awkah khan a si deuh. 39 A ka thlahtu nih tuah seh ti a ka duhmi cu hihi a si: a ka pekmi vialte kha pakhat hmanh thlau loin, ni hmanung bik ni ah nunnak i an dihlak in thawhter dih kha a si. 40 Zeicahtiah Fapa kha a ka hmu i a ka zummi paohpaoh cu ni hmanung bik ni ah nunnak i thawhter kha ka Pa nih a duhmi cu a si," a ti. 41 "Vancung in a rung ṭummi changreu cu keimah hi ka si," tiah a ti caah khan Judah mi cu an zai. 42 Cucaah an i thawh i, "Hi pa hi Josef fapa Jesuh kha a si lo hlah i? A nu kan hngalh, a pa kan hngalh, zeitindah vancung in ka rung, tiah a ti kun?" an ti. 43 Jesuh nih cun a leh hna i, "Nan phunzai len cu ngol ko u. 44 A ka thlahtu ka Pa nih ka sinah a hnuh hna dah ti lo ahcun ahohmanh ka sinah an ra kho lo, cun cu hna cu ni hmanung bik ni ah nunnak ah ka thawhter te hna lai. 45 Profet nih pei, ’Mi vialte kha Pathian nih a cawnpiak hna lai,’ tiah an ṭial kha. Ka Pa aw kha a thei i amah zia a cawngmi paoh cu ka sinah an ra. 46 Ka chim duhmi cu, Pathian a hmumi an um bal, ka ti duhnak a si lo. Pathian sinin a rung ṭum mi lawnglawng kha Pa a hmu balmi cu a si. 47 Biangai kan chimh hna: a zummi cu zungzal nunnak an ngei. 48 Nunnak changreu cu keimah hi ka si. 49 Nan pupa hna nih manna kha thetse ram ah khan an rak ei taktak, sihmanhsehlaw an thi. 50 Asinain vancung in a rungmi changreu a eimi paoh cu an thi lai lo. 51 Vancung in a rung ṭummi nunnak changreu cu keimah hi ka si. Hi changreu a eimi paoh cu zungzal in an nung lai. Ka pekmi hna changreu cu ka sa hi a si, cucu zeicahdah ka pek hna ti ahcun, vawlei hi a nun nakhnga caah a si," tiah a ti. 52 Cu nih cun Judah mi hna lakah khan bia alnak ṭhalo tein a chuahter ciammam i "Zeitindah hi pa nih hin a sa cu ei awkah a kan pek khawh lai?" an ti. 53 Jesuh nih khan annih cu, "Biatak kan chimh hna: Mi Fapa ka sa hi nan ei lo i ka thi hi nan din lo ahcun nan chungah nunnak nan ngei kho lai lo. 54 Ka sa a ei i ka thi a dingmi paoh nih zungzal nunnak an ngei i hmanung bik ni ah nunnak ah ka thawhter hna lai. 55 Zeicah ti ah cun, rawl taktak cu ka sa hi a si i din awk taktak cu ka thi hi a si. 56 Ka sa a ei i ka thi a dingmi paoh cu ka chungah an nung i kei zong an chungah ka nung ve. 57 A nungmi Pa nih keimah hi a ka thlah i ka nun hi Amah ruangah a si bantukin, keimah a ka eimi zong cu keimah ruangah a nung ve lai. 58 Cucaah vancung in a rungmi changreu cu hihi a si; nan pupa hna nih an rak eimi changreu bantuk kha a si lo, annih cu an thi, sihmanhsehlaw hi changreu a eimi cu zungzal in an nung lai," tiah a ti hna. 59 Cu bia cu Kapernaum khua pumhnak inn i a cawnpiak hna ah khan Jesuh nih a chim. 60 Cu bia cu a zultu mi tampi nih khan an theih i, "A cawnpiaknak hi a har tuk. Ahodah cu bantuk cu a ngai kho hnga?" an ti. 61 A zultu pawl kha cu kong ah cun an zai lengmang ti kha Jesuh nih a lungchung in a hngalh i cucaah a thawh hna i, "Hi bantukin kan cawnpiakmi hna nih hin nan thin an hunter hna maw? 62 Mi Fapa hi hmasa i ka rak umnak hmun i ka kai kha ka hmu u law tah zeitindah nan um kun hnga? 63 Nunnak petu cu Pathian Thlarau a si; minung ṭhawnnak hi cu zeihmanh a ṭhahnem lo. Nannih kan chimhmi hna bia hi Thlarau le nunnak cu an si. 64 Asinain a cheu nih cun nan zum lo," tiah a ti. (Jesuh nih khan a hramthawkte in ahodah a zumtu an si lai i ahodah a ka leitu a si lai ti kha a hngalh ko.) 65 Cun aa thawh ṭhan i, "Hi ruangah hin pei, ka Pa nih an caah lam a serpiak hna lo ahcun ahohmanh ka sinah an ra kho lo, tiah ka rak in chimh hna kha a si cu," tiah a ti. 66 Cu ruangah cun a zultu tampi cu an i let ṭhan i an zul ti lo. 67 Cucaah Jesuh nih zultu hleihnih kha a thawh hna i, "Nannih tah — nan kal ve lai maw?" tiah a ti hna. 68 Simon Peter nih a hun leh i, "Bawipa, aho sinah dah kan kal hnga? Zungzal nunnak bia a ngeitu cu nangmah pei na si cu. 69 Atu cu nangmah hi Pathian sinin a rami Mi Thiang na si kha kan zumh i kan hngalh cang," tiah a ti. 70 Jesuh nih cun a thawh hna i, "Nannih pahleihnih hi keimah nih kan thim hna lo mei? Asinain pakhat cu khuachia nan si ai!" a ti. 71 A chim duhmi cu Simon Iskariot fapa Judas kong kha a si. Zeicahtiah Judas cu zultu hleihnih lak i pakhat kha a si ve ko nain amah rawitu ding kha a rak si.

7

1 Cu hnuah cun Jesuh cu Galilee kha a tlawng. Judea ram chung i a ummi Judah upa hna nih khan amah cu thah an duh caah Judea tlawn cu a duh lo. 2 Judah mi Deu Puai kha a nai i 3 cucaah a naule nih khan Jesuh cu, "Hika hin Judea ah va kal law na zultu hna nih khan na thil tuahmi cu rak hmu ve hna seh. 4 Mi nih ka hngal hna seh ti a duhmi paoh nih cun an tuahmi kha an thup bal lo. Hi thil hi nangmah i na tuahmi pei an si cu, vawlei cung dihlak nih na kong hi thei hna ngat seh!" an ti. 5 (A naule hmanh nih khan an zum lo). 6 Jesuh nih cun, "Ka caah tuah caan a si deuh rih lo, nannih ca tu ah cun zei caan paoh hi a caan a si ko. 7 Nannih cu vawlei nih hin an hua kho hna lo, sihmanhsehlaw na umtu ningcang a ṭha lo tiah ka chimh lengmang caah kei cu a ka huat. 8 Puai ah cun nannih cu hung kal ko uh, kei tu cu ka kal lai lo, ka caan a si rih lo," tiah a ti i 9 Galilee ah khan a um ko. 10 Asinain a naule an kal hnuah Jesuh zong cu a hung kal ve, langhngan tu in kal loin a thli tein a hung kal. 11 Judah upa hna nih khan puai chungah cun an kawl i, "Khuazei ah dah a um hnga?" tiah an hal hna. 12 A kong kha a thli in an i ceih lulh ko i a cheu nih, "Mi ṭha a si," an ti; a cheu nih, "Sihlah, mi kha a hlen hna," an ti. 13 Sihmanhsehlaw ahohmanh nih langhngan in an chim ngam lo, zeicahtiah Judah upa kha an ṭih hna. 14 Cu puai cu a canceo tluk a dih dengmang tikah khin Jesuh cu biakinn ah khan a va kal i a cawnpiak hna. 15 Judah upa pawl cu an khuaruah a har i, "Hi pa hi sianginn ah a kai bal ṭung lo, zeitindah hi zatzat hi a hngalh hnga?" an ti. 16 Jesuh nih cun, "Kan cawnpiakmi hna hi keimah cawnpiakmi a si lo, a ka thlahtu ka Pa sinin a rami cawnpiaknak a si. 17 Pathian duhnak tuah a duhmi hna nih cun, kan cawnpiakmi hna hi Pathian sinin a rami maw a si keimah i ka hei in cawnpiak menmenmi hna dah a si, ti kha nan hngalh ko lai. 18 Mah duhning in mi a cawnpiak lengmangmi cu mah thangṭhatnak a kawlmi an si. Sihmanhsehlaw a thlahtu thangṭhatnak tu a duhmi cu lih chim lo tein a um i a chungah hrokhrawlnak zeihmanh a um lo. 19 Moses nih Nawlbia kha an pek hna a si lo mei? Sihmanhsehlaw ahohmanh nih nan zul lo. Zeicahdah keimah lehlam thah nan ka zalh?" tiah a ti hna. 20 Mizapi nih cun, "Khuachia na ngei i a si ko lai? Aho nih dah thah kan in zalh?" an ti. 21 Jesuh nih cun, "Thil lianngan pakhat ka vun tuah i nan dihlak in nan khuaruah a har. 22 Moses nih nan fale cu an cuarpar nan tan hna lai tiah nawl an pek hna caah Sabbath ni hmanh ah nan tan ko hna, (a thawktu cu Moses si loin nan pupa hna tu kha an rak si). 23 Cucaah Moses Nawl buar lonak ding caah Sabbath ni hmanh ah nan fale cu an cuarpar nan tan hna ahcun, zeicahdah kei nih Sabbath ni ah mi kha tlamtling tein ka damter caah ka cungah nan thin a hun? 24 Lenglei zoh lawngin biakhiak hlah ngat u, dingte tu in ta bia cu nan khiah," tiah a ti hna. 25 Jerusalem khua mi a cheukhat nih cun an i thawh i, "Thah an zalhmipa kha hi pa hi a si lo maw? 26 Asinain, zohhmanh u, langhngan in bia a chim len ko i ahohmanh nih zei an ti fawn ṭung lo. Kan upa pawl nih amah hi Messiah cu a si ko ti kha an hngalh taktak cang caah a si hnga maw? 27 Sihmanhsehlaw Messiah cu a rat tikah cun, khuazei in dah a rat kha ahohmanh nih an hngalh ṭung lai lo, hi pa cu khuazei in dah a rat ti kha kan dihlak in kan hngalh fawn ṭung," an ti. 28 Jesuh nih biakinn chung i a cawnpiak hna ah cun aw thang piin "Keimah cu nan ka hngalh taktak i khuazei in dah ka rat kha nan hngalh taktak. Sihmanhsehlaw kei cu keimah nawl in a rami ka si lo. A ka thlahtu cu ahmaan taktakmi kha a si i amah cu nan hngal lo. 29 Kei nih cun ka hngalh, zeicahtiah kei cu a sinin a rami ka si i a ka thlahtu cu amah kha a si," tiah a ti hna. 30 Cun annih nih tlaih kha an zalh, sihmanhsehlaw ahohmanh nih an tlai kho taktak lo, zeicahtiah caan kha a rem deuh rih lo. 31 Sihmanhsehlaw mizapi chung i mi tampi nih khan amah cu an zumh i, "Messiah cu a rat tikah hi pa tuahmi nak hin hmelchunhnak tam deuh a tuah hnga maw?" an ti. 32 Farasi mi hna nih khan mizapi, cu bantukin a thli in an i ceih kha an theih caah, anmah le tlangbawi upa pawl nih khan Jesuh va tlaih awkah cun biakinn vengtu palik kha an hei thlah hna. 33 Jesuh nih cun, "Caan tlawmpal chung cu nan sinah hin ka um rih lai i cu hnuah cun a ka thlahtu sinah ka kal lai. 34 Nan ka kawl lai, sihmanhsehlaw nan ka hmu lai lo, zeicahtiah ka umnak dingah cun nannih cu nan ra kho lai lo," tiah a ti hna. 35 Cucaah Judah upa hna cu pakhat le pakhat kha, "Khuazei ah dah kal aa timh hnga? Kan hmuh khawh lonak khuazei ah dah kal aa timh hnga? Grik mi khua pakhatkhat, Judah mi an umnak ah maw va kal i Grik mi hna cu va cawnpiak aa timh hnga? 36 ’Nan ka kawl lai, sihmanhsehlaw nan ka hmu lai lo, ka umnak ding hmun ah cun nan ra kho lai lo,’ a ti. Zeidah a sullam chim a duhmi a si hnga?" tiah an i ceih. 37 Puai donghnak ni kha a biapi bik ni a si. Cu ni ahcun Jesuh cu a dir i aw thang piin, "A ti a halmi paoh cu ka sinah ra u law ra ding u. 38 Cathiang nih, ’Keimah a ka zummi paoh cu a lung chungin tiva nung an put lai,’ tiah a ti bantuk khan a si lai," tiah a ti. 39 Jesuh nih a chim duhmi cu Thlarau kong kha a si, cu Thlarau cu amah a zummi paoh nih an hmuh ding kha a si. Cu caan ah cun Thlarau cu pek an si rih lo, zeicahtiah Jesuh cu sunparnak in thawhter a si rih lo. 40 Cu bia cu an theih tikah mi a cheu nih, "Hi pa hi Profet kha a si hrimhrim ko," an ti. 41 A dang nih, "Messiah a si ko," an ti. Sihmanhsehlaw a dang ve nih cun, "Messiah cu Galilee in a chuah awk a si ṭung lo. 42 Cathiang nih pei Messiah cu David tefa a si lai i David khua Bethlehem ah a chuak lai, a ti kha," an ti. 43 Cuticun mizapi cu amah ruangah cun an i cheu dih i 44 a cheu nih tlaih an duh, asinain ahohmanh nih an tlai taktak lo. 45 Biakinn vengtu palik pawl kha an va kir i tlangbawi upa pawl le Farasi mi hna nih khan, "Zeicahdah nan ratpi lo?" tiah an rak hal hna. 46 "Hi pa bantuk hin ahohmanh nih bia an chim bal lo," tiah an leh hna. 47 "Nannih zong an hlen ve cang hna mu. 48 Kan upa si hna seh, Farasi mi si hna seh, a zummi pakhat tal nan hngalhmi hna an um maw? 49 Hi mizapi tham nih cun Moses Nawlbia kha an hngalh ṭung lo, cucaah pei Pathian nih chiat cu a serh fom hna cu," tiah Farasi mi nih cun an ti. 50 Cun an lak i a um vemi pakhat, Nikodemu nih khan, 51 "Kan phungning ah cun, ahohmanh a bia kan theih hlan le a tuahmi kan hmuh hlanah cun sual kan phaw kho hna lo," tiah a ti. Nikodemu cu voi khat Jesuh a va lengtu kha a si. 52 Annih nih cun, "Nangmah zong hi Galilee mi na si ve mu. Cathiang kha va rel tuah hmanh, Galilee in profet pakhat hmanh an chuak bal lo ti kha na hngalh ko lai," an ti.

8

1 (Cun mi vialte kha an inn ah an ṭin cio i Jesuh cu Oliv Tlang ah khan a hung kal. 2 A thaizing zingkate ah biakinn ah cun a kal ṭhan. Mizapi nih cun an pumhhnawh i a cawnpiak hna. 3 Phungbia cawnpiaktu saya hna le Farasi mi hna nih khan, minu pakhat va cungin pa aa duh lio i an tlaihmi kha an run luhpi i zapi hmaiah cun an dirter. 4 Jesuh cu an thawh i, "Saya, hi nu hi pa aa duh lio hrimhrim ah an tlaih. 5 Kan Phung ah Moses nih nawl a kan pekmi cu, cu bantuk minu cu lung in thi lakin cheh hrimhrim awk a si lai, ti a si. Nang, zeitindah na ruah?" an ti. 6 Hi ti in bia an hal cu amah kha hneksak i bia ngeihter khawh an duh caah a si. Sihmanhsehlaw Jesuh cu a kun i vawlei ah khan a kutdong in ca a ṭial. 7 An hal chih lengmang caah ding tein a hung ṭhu i, "Nan lak i sualnak a tuah bal lomi nih chep hmasa bik seh," tiah a hun ti. 8 Cun a kun ṭhan i vawlei ah ca cu a ṭial ṭhan. 9 Cu bia cu an theih tikah pakhat hnu pakhat in an i zukphiak dih, upa pawl kha an i zuk hmasa. Jesuh lawng cu a tang i a pawngah cun minu kha a dir ko. 10 Ding tein a hung ṭhu i, "Minu, khuazei ah dah an si dih? Nangmah sual phawtu dingah pakhat hmanh an tang kun lo maw?" tiah a ti. 11 Minu nih cun, "Bawipa, ahohmanh an tang lo," tiah a leh. Cu tikah Jesuh nih, "Kei zong nih sual kan phaw ve lo. Va kal law a sual bel va sual ti hlah," tiah a ti.) 12 Jesuh nih annih cu a thawh ṭhan hna i, "Kei cu vawlei ceunak ka si. Keimah a ka zummi paoh cu nunnak ceunak kha an ngei lai i mui lakah an vai lai lo," tiah a ti. 13 Farasi mi nih khan an thawh i, "Nangmah nih pei nangmah kong naa chim ko cu; cucaah na chimmi cu zeihmanh a si lo," an ti. 14 Jesuh nih cun, "Keimah kong cu keimah i kaa chim a si hmanh ah ka chimmi cu ahmaanmi a si, zeicahtiah khuazei in dah ka rat le khuazei ah dah ka kal lai kha ka hngalh. Nannih nih cun khuazei in dah ka rat kha nan hngal lo i khuazei ah dah ka kal lai zong kha nan hngal lo. 15 Nannih nih cun minung phungning lawnglawng in biakhiahnak nan tuah, kei tu nih cun aho cung hmanh ah biakhiahnak ka tuah lo. 16 Biakhiahnak cu ka tuah a si hmanh ah kei i ka tuahmi cu ahmaan ko lai, zeicahtiah cu biakhiahnak cu keimah lawngin ka tuahmi a si lo, a ka thlahtu ka Pa he kan tuahmi a si. 17 Nan Phung chungah pei, tehte pahnih an bia aa khen ahcun an chimmi cu ahmaan, tiah aa ṭial kha. 18 Hika ah cun atu hi keimah ca i tehte cu keimah hi ka si, cun ka tehte a dang cu a ka thlahtu ka Pa kha a si," tiah a ti. 19 "Na Pa cu khuazei ah dah a um?" tiah an ti. Jesuh nih cun, "Keimah zong nan ka hngal lo, ka Pa zong nan hngal fawn lo. Keimah kha ka hngal u law cu ka Pa zong cu nan hngalh ko hnga," tiah a leh hna. 20 Hi bia Jesuh nih a chimnak hi biakinn chung, thawhlawm kuang an hun hnanak hmun i a cawnpiak hna ah khan a si. A caan a tlin rih lo caah ahohmanh nih an tlai lo. 21 Jesuh nih annih cu a thawh ṭhan hna i, "Kei cu ka kal lai; nan ka kawl lai, sihmanhsehlaw nannih cu nan sualnak chungah nan thi lai. Ka kalnak hmun ah nannih cu nan ra kho lai lo," tiah a ti hna. 22 Cucaah Judah upa hna nih cun, " ’Ka kalnak hmun ah nan ra kho lai lo,’ a ti. Keimah le keimah kaa that lai a ti duhnak maw a si hnga?" an ti. 23 Cucaah Jesuh nih cun, "Nannih cu hika tanglei vawlei mi hi nan si, kei cu cunglei in a rami ka si. Nannih cu hi vawlei hi nan umnak a si, kei cu a si lo. 24 Cucaah cun pei, nan sualnak chungah nan thi lai, kan ti hna kha a si cu. Cun Keimah cu Keimah Ka Si Ko timi ka si kha nan ka zumh lo ahcun nan sualnak chungah cun nan thi ko lai," tiah a ti hna. 25 Annih nih, "Aho ka si na ti dah cu?" tiah an hal. Jesuh nih cun, "A hramthawk tein kan chimh lengmangmi hna kha hen ta. 26 Nanmah kong ah hin bia chim awk tampi ka ngei — nanmah sual phawt zong hi. Sihmanhsehlaw a ka thlahtu nih cun biatak kha a chim i vawlei ka chimhmi hi amah sinin ka theihmi bia cu a si," tiah a leh hna. 27 A kan chimhmi hi Pa kong kha a si ti awk an hngal lo. 28 Cucaah Jesuh nih a thawh hna i, "Nannih nih Mi Fapa cu nan taar tikah, Keimah cu Keimah Ka Si Ko timi ka si kha nan hngalh lai; cun keimah nawl lawngin zeihmanh ka tuah lo le ka Pa nih a ka cawnpiakmi lawnglawng ka chim kha nan hngalh lai. 29 A ka thlahtu cu ka sinah a um i a duhmi kha ka tuah zungzal caah a ka kaltak bal lo," tiah a ti. 30 Hi bia a chimmi a theimi mi tampi nih Jesuh kha an zumh. 31 Cucaah Jesuh nih amah a zummi Judah mi hna kha, "Ka cawnpiaknak kha nan zulh ahcun a ka zultu taktak cu nan si; 32 biatak cu nan hngalh lai i biatak nih cun an luatter hna lai," tiah a ti hna. 33 Annih nih, "Kannih cu Abraham tefa kan si i aho sal hmanh kan si bal lo. Cucaah nan luat lai, na ti tikah hin a sullam zeidah a si," tiah an leh. 34 Jesuh nih cun a thawh hna i, "Biatak kan chimh hna: a sualmi paoh cu sualnak sal an si. 35 Sal cu innchungkhar chungah khan zungzal in a um lo, sihmanhsehlaw fapa kha cu zungzal in a um. 36 Fapa nih nannih kha an luatter hna ahcun nannih cu nan luat taktak lai. 37 Abraham tefa nan si cu ka hngalh ko. Asinain kan cawnpiakmi hna kha nan cohlan duh lo caah keimah cu thah nan ka zalh. 38 Ka Pa nih a ka hmuhsakmi kong kha ka chim, sihmanhsehlaw nannih cu nan pa nih an chimhmi hna kha nan tuah," tiah a ti hna. 39 Annih nih, "Kan pa cu Abraham kha pei a si cu," an ti. Jesuh nih cun, "Abraham tefa kha nan si taktak ahcun, amah tuahmi kha pei nan tuah ve hnga cu. 40 Chimh kan zuam lengmangmi hna cu Pathian sinin ka theihmi biatak kha a si. Asinain nannih nih cun thah tu nan ka zalh. Cu bantuk cu Abraham nih zeihmanh a tuah ṭung lo. 41 Nannih cu nan pa i a tuahmi kha nan tuah," tiah a leh hna, Annih nih cun an i thawh i, "Pathian lawnglawng pei kan Pa cu a si ko cu. Lakfa kan si ṭung lo, a fa taktak pei kan si cu," tiah an leh. 42 Annih cu Jesuh nih, "Pathian kha nan Pa rak si taktak seh law cu keimah hi nan ka dawt ko hnga, zeicahtiah kei cu Pathian sinin a rami ka si i atu hika ka phan. Keimah duh in a rami ka si lo, amah nih a ka thlahmi ka si. 43 Zeicahdah ka chimmi hi nan hngalh khawh lo? Ka bia kha nan theih khawh lo caah a si. 44 Nannih cu nan pa Khuachia fa kha nan si i tuah nan duhmi cu nan pa duhnak kha a si. Amah cu a hramthawk tein lainawng a rak si. Biatak kha zeitikhmanh ah a ṭanh bal lo, zeicahtiah a chungah biatak zeihmanh a um lo. Lih a chim tikah a tuah tawn zungzalmi kha a tuah a si ko, zeicahtiah anih cu milihchim a si i lih vialte pa a si. 45 Kei cu biatak kha ka chim, cucaah cun nan ka zumh lonak cu a si. 46 Nan lakah hin ka sualnak a ka hmu khotu aho tal nan um maw? Biatak kan chimh ko hna, zeicahdah nan ka zumh duh lo? 47 Pathian sinin a rami nih cun Pathian bia kha a ngaih, sihmanhsehlaw nannih cu Pathian sinin a rami nan si lo i cucaah cun nan ngaih duh lonak cu a si," tiah a ti hna. 48 Judah mi nih khan Jesuh cu an leh i, "Nang cu Samaria mi na si i, ’Na chungah khuachia aa hrolh,’ kan rak in ti kha kan hmaan ngaingai a si lo mei?" an ti. 49 Jesuh nih cun, "Khuachia ka ngei lo. Kei nih ka Pa kha ka upat, sihmanhsehlaw nannih nih kei kha nan ka zawmhtaih. 50 Kei cu keimah lila sunparnak a kawlmi ka si lo, sihmanhsehlaw a ka kawlpiaktu pakhat a um i amah cu keimah ṭhatnak in bia a ceihtu kha a si. 51 Biatak kan chimh hna: Ka bia a zulmi cu zeitikhmanh ah an thi lai lo," tiah a leh hna. 52 Judah mi nih cun an thawh i, "Atu cu khuachia na ngei hrimhrim ti kha fiang tein kan hngalh cang. Abraham cu a thi diam cang, profet hna zong kha an thi cang, asinain naa thawh i, ’Ka bia a zulmi cu zeitikhmanh ah an thi lai lo,’ na ti. 53 Kan pu Abraham cu a thi cang; Abraham nakin ka ngan deuh na ti ko lo maw cu? Cun profet hna zong cu an thi cang. Aho ah dah naa rel?" an ti. 54 Jesuh nih cun, "Keimah le keimah kaa upat a si ahcun kaa upatnak kha zeihmanh man a ngei lai lo. Keimah a ka upattu cu ka Pa kha a si — nanmah nih kan Pathian a si nan timi hrimhrim kha. 55 Nannih nih cun nan hngal bal lo, sihmanhsehlaw kei nih cun ka hngalh. Ka hngal lo ti ning law, nanmah bantuk milihchim ka si ve hnga. Sihmanhsehlaw ka hngalh taktak ko i a bia kha ka ngaih. 56 Nan pu Abraham nih khan kan i hmuh lai kha a rak i ngaih ngaingai, a hmuh taktak i a rak i lawm," tiah a leh hna. 57 Judah mi hna nih cun, "Kum sawm nga hmanh na tlin rih ṭung lo, zeitindah Abraham cu na hmuh khawh?" tiah an ti. 58 Jesuh nih cun, "Biatak kan chimh hna: Abraham hlanah ka um cang," tiah a leh hna. 59 Amah chehnak ah lung kha an i char, sihmanhsehlaw Jesuh cu aa thup i biakinn chung khan aa zuk.

9

1 Cun Jesuh cu biakinn khan a kal i lampi ah mitcaw cia in a chuakmi pakhat kha a hmuh. 2 A zultu hna nih khan, "Mitcaw in a chuahtertu hi aho sualnak dah a si? Amah sualnak maw a si a nu le a pa sualnak dah?" tiah an hal. 3 Jesuh nih cun, "A mitcawtnak hi amah sualnak ruangah siseh, a nu le a pa sualnak ruangah siseh a si lo. Pathian ṭhawnnak cu amah damnak thawng hin a langh nakhnga caah a mit a cawt hi a si. 4 Chun a si chung cu a ka thlahtu rian kha kan ṭuan zungzal awk a si; ahohmanh nih an ṭuan khawh lo caan, zan caan kha a ra lio. 5 Vawlei cung i ka um lioah hin cun, keimah hi vawlei ceunak cu ka si," tiah a leh hna. 6 Cu bia a chim dih hnuah Jesuh nih cun vawlei ah khan a cil a chak i tlak tlawmpal a ser, cu tlak cu mipa mit ah khan a nalh i 7 "Va kal law Siloam Tidil ah na hmai vaa phiah," tiah a ti. (Siloam sullam cu Thlah ti a si). Cucaah mipa cu a va kal i a hmai cu a va phiah i khua hmu in a rak kir. 8 A innpa hna le rawl a hal a rak hmu tawnmi hna nih khan, "Hi pa hi a ṭhu i rawl a hal tawnmi kha a si lo maw?" an ti. 9 A cheu nih, "A si ko," an ti, a cheu nih, "A si lo, amah he khan an i lo i a si," an ti. Cucaah mipa hrimhrim nih cun "Ka si ko," tiah a ti. 10 Annih nih, "Zeitindah na mit kha na au khawh kun hna?" tiah an hal. 11 Anih nih, "Mipa pakhat a min Jesuh an timi nih, tlak kha a ser i ka mit ah a ka nalh i, ’Siloam ah va kal law na hmai vaa phiah,’ tiah a ka ti. Cucaah ka va kal i ka vun i phiah cangka khua ka hmu kho," tiah a leh hna. 12 "Amah cu khuazei ah dah a si," tiah an hal. "Ka hngal lo," tiah a leh hna. 13 A mit a rak cawmipa cu Farasi mi hna sinah khan an hei kalpi. 14 Jesuh nih tlak a ser i mipa mit a damter hna cu Sabbath ni ah a si. 15 Cucaah Farasi mi hna nih khan mipa cu, "Zeitindah na mit hi khua an hmuh ṭhan," tiah an hal. Annih cu a thawh hna i, "Tlak tlawmte kha ka mit ah a ka nalh i ka hmai ka va phiah i atu hi khua ka hmu kho," tiah a chimh hna. 16 Farasi mi a cheu nih cun, "Hi thil a tuahtu hi Pathian sinin a rami a si kho lai lo, zeicahtiah Sabbath ni phung kha a buar," an ti. Sihmanhsehlaw a cheu nih khan, "Zeitindah misual a simi nih cun cu bantuk hmelchunhnak cu a tuah khawh lai," an ti ve. Cucaah cun an i cheu. 17 Cucaah Farasi mi hna nih khan mipa cu an hal ṭhan i, "Na mit an damter va si kaw, zeitindah amah cu na ruah?" an ti. "Amah cu profet a si, tiah ka ruah," tiah a leh hna. 18 Sihmanhsehlaw Judah upa pawl nih khan, amah cu a mit a rak caw i atu cu khua a hmu kho ṭhan, ti kha an zum duh lo. Cucaah mipa i a nu le a pa kha an auh hna i 19 "Mah pa hi nan fapa a si maw? Mitcaw cia in a chuak nan ti, zeitindah atu hi khua a hmuh khawh kun?" tiah an hal hna. 20 A nu le a pa nih cun, "Amah hi kan fa a si cu kan hngalh i mitcaw cia in a rak chuah cu kan hngalh. 21 Asinain atu hi zeitindah khua a hmuh khawh ṭhan ti cu kan hngal lo. Amah hi hal ko uh, upa pei a si ve cang hi, amahte nih an leh khawh ve ko hna lai," tiah an leh hna. 22 Cu bantukin a nu le a pa nih an chim cu zeicahdah a si ti ahcun, Judah upa hna nih khan Jesuh cu Messiah a si tiah a titu paoh cu pumhnak inn khan kan chuah hna lai tiah hnatlaknak an rak tuah cang i cu hna cu an ṭih hna caah a si. 23 Cucaah cun, "Upa pei a si ve cang hi, amah kha hal ko u," tiah an ti hnanak cu a si. 24 Mitcaw cia in a chuakmipa cu an auh ṭhan i, "Biatak ka chim lai tiah Pathian hmaika ah bia i kam. Hi pa hi misual a si ti kha kan hngalh," an ti. 25 Mipa nih cun, "Misual a si le si lo cu ka hngal lo. Ka hngalhmi cu hi bel hi a si ko: hlanah cun ka mit a rak caw, atu cu khua ka hmu kho," tiah a leh hna. 26 Annih nih, "Zeitindah an tuah? Zeitindah na mit cu a auter hna?" an ti. 27 "Kan chimh cang ko hna hen cu, nan ngaih duh ṭung lo. Zeicahdah theih ṭhan cu nan duh? A zultu si dahra nan duh ve?" tiah mipa nih cun a leh hna. 28 An nihsawh i, "Cu pa zultu cu nangmah pei na si cu, kannih cu Moses zultu pei kan si. 29 Pathian nih Moses sinah bia a chim ti cu kan hngalh, sihmanhsehlaw kha pa kha cu, a ratnak khuazei in a si ti hmanh kan hngal lo," an ti. 30 Mipa nih cun, "Khuaruahhar a va si dah. A ratnak khuazei in a si cu nan hngal lo, sihmanhsehlaw ka mit cu a ka auterpiak hen cu! 31 Pathian nih misual cu an bia a ngai hna lo i amah a upatmi le a duhnak a tuahmi kha an bia a ngaihpiak hna ti cu kan hngalh. 32 Vawlei hramthawknak in, mitcaw cia in a chuakmi kha, aho tal nih an mit an auter hna ti cu kan theih bal lo cu ta. 33 Hi pa hi Pathian sinin a rat dah ti lo ahcun cu bantuk thil cu zeihmanh a tuah kho hnga maw?" tiah a leh hna. 34 "A nangmah sual in hrin i sual in cawmmi nih hin maw kanmah cu cawnpiak na hei kan timh," tiah an ti i pumhnak inn khan an ṭhawl. 35 Jesuh nih an ṭhawl kha a theih. Amah cu a va hmuh i, "Mi Fapa cu na zum maw?" tiah a ti. 36 Mipa nih cun, "Bawipa, amah cu ka zumh khawh nakhnga aho hi dah a si ka chim tuah?" tiah a leh. 37 Jesuh nih cun, "Amah cu na hmuh cangmi kha a si ko i atu i nangmah an chawn lengmangtu hi a si," tiah a ti. 38 "Bawipa ka zumh," tiah mipa nih cun a ti i Jesuh hmaiah cun a khuk aa bil. 39 Jesuh nih cun, "Hi vawlei cung i ka run hi, mitcawmi nih khua an hmuh i khuahmumi cu mitcaw ah an i can nakhnga, biathlehnak tuah awkah a si," tiah a ti. 40 Farasi mi tlawmpal, cuka i amah sin i a um vemi hna nih khan cu bia a chim cu an theih i, "Kannih zong hi, nan mit a caw ve na kan ti duhnak cu a si mei?" an ti. 41 Jesuh nih cun, "Nan mit cu rak caw seh law, sualphawt nan si hnga lo. Sihmanhsehlaw nanmah nih, ’Khua kan hmu kho,’ nan ti ruangah hin sualphawt nan sinak cu a tang peng ko," tiah a leh hna.

10

1 "Biatak kan chimh hna: tuukawm chungah innka in a lut lo i kaa dang in a kaimi cu mifir le damiah an si. 2 Innka in a lutmi cu tuu a zohkhenhtu tuukhal kha a si. 3 Innka cawngtu nih khan innka cu a rak hunpiak i tuu nih khan a aw cu an theih; a tuu kha an min in a auh hna i lengah a chuahpi hna. 4 An dihlak in a chuah dih hna tikah an hmai in a kal i a aw kha an hngalh caah tuu nih cun an zulh. 5 Midang cu an zul duh hna lo, a zaam in an zaamtak lei hna, zeicahtiah an aw kha an hngal lo," tiah a ti. 6 Jesuh nih hi tahchunhnak cu a chimh hna, sihmanhsehlaw a kan chimhmi hi zei a si ti awk an hngal lo. 7 Cucaah Jesuh nih annih cu a thawh ṭhan hna i, "Biatak kan chimh hna: Tuu luhnak kutka cu keimah hi ka si. 8 Ka hlanah a rami paohpaoh cu mifir le damiah an si; sihmanhsehlaw tuu nih khan an aw an ngai duh hna lo. 9 Kei cu innka ka si. Keimah in a lutmi paoh cu khamh an si lai; an lut an chuak lai i ram hno kha an hmu lai. 10 Mifir cu fir duh le thah duh le hrawh duh lawngah an ra. Kei cu nunnak kha an ngeih i duhdim tein an ngeih nakhnga caah ka ra. 11 "Tuukhal ṭha cu keimah hi ka si. Tuukhal ṭha cu a tuu hna caah a lu hloh kha a sian. 12 Man phalh in hlan chommi kha cu, tuukhal a si lo ca le tuu kha a ta an si lo caah, cenghngia a rat kha a hmuh tikah a zam i tuu kha a lektak hna. Cu tikah cenghngia nih cun tuu cu a seh hna i a ṭhek dih hna. 13 Hlanchommi cu hlanchommi lawng a si caah le tuu kha an zawn a ruah hna lo caah a tli ko. 14 - 15 Tuukhal ṭha cu keimah hi ka si. Pa nih a ka hngalh i keimah nih Pa ka hngalh ve bantukin, ka tuu kha ka hngalh hna i annih nih an ka hngalh ve. Cun an ca i ka lu hloh kha ka sian. 16 Hi tuurun chung i a um lomi ka ta a simi tuu dang an um. Annih zong kha ka ratpi ve hrimhrim hna lai; ka aw kha an ngaih lai i tuukhal pakhat tangah tuurun run khat ah an cang lai. 17 "Ka Pa nih a ka dawt cu ka nunnak kha pek ka sian caah a si, cu pek ka sian cu ka nunnak kha ka hmuh ṭhan nakhnga caah a si. 18 Ka nunnak cu aho nih an ka chuh a si lo, keimah lungtho tein pek ka sianmi a si ko. Peknak nawl kha ka ngei i lak ṭhannak nawl zong ka ngei. Cucu ka Pa nih tuah seh ti a ka duhmi cu a si," tiah a ti. 19 Hi bia ruangah hin Judah mi lakah khan cheunak a um ṭhan. 20 Mi tampi nih, "Khuachia a ngei, a hrut cang, zeicahdah a bia nan ngaih?" an ti. 21 Sihmanhsehlaw a cheu nih, "Khuachia a ngeimipa nih cun hi bantukin bia a chim kho hnga lo. Zeitindah khuachia nih cun mitcawmi mit cu a deiter khawh lai," an ti ve. 22 Jerusalem khua i Biakinn Pekchanh Puai timi tuah caan kha a hung phan; cucu khuasik caan ah a si tawn. 23 Jesuh cu biakinn i Solomon Innleng timi ah khan aa chawk i cu lioah cun 24 Judah mi nih khan an fuh i, "Zei can dah lungawṭawm in na kan chiah lai? Biafiang kan chim: Messiah cu na si maw?" an ti. 25 Jesuh nih cun, "Kan chimh cang ko ṭung hna, sihmanhsehlaw nan ka zum duh lo. Ka Pa nih nawl a ka peknak thawngin ka tuahmi thil hna nih pei keimah chim hau loin an chim ko hi; 26 sihmanhsehlaw nannih cu ka tuu nan si lo caah nan zum lo. 27 Ka tuu nih cun ka aw kha an ngaih, annih kha ka hngalh hna i an ka zulh. 28 Annih cu zungzal nunnak kha ka pek hna i an thi bal lai lo; cun ahohmanh nih annih cu an ka chut kho fawn lai lo. 29 Anmah kha a ka petu ka Pa cu zeizong vialte nakin a ngan deuh i ka Pa zohkhenhnak chungin ahohmanh nih an ka chut kho hna lai lo. 30 Ka Pa le keimah cu pakhat kan si," tiah a ti. 31 Cun Judah mi hna nih cun amah chehnak ah lung an i char ṭhan. 32 Annih kha Jesuh nih cun a thawh hna i, "Ka Pa nih a ka fialmi thil ṭha tampi nan hmaiah ka tuah hna; hi thil hna lakah hin a zei ruangte ah hin dah lung in cheh nan ka duhnak cu a si?" tiah a ti hna. 33 Judah mi nih cun, "Lung in cheh kan in duhnak cu thil ṭha ruangah a si lo, Pathian na serhsat ruangah khan a si deuh. Nang cu minung menmen na si ko nain Pathian ah ser naa zal," an ti. 34 Jesuh nih a leh hna i, "Nan phungbia chungah, ’Pathian nih, "Nannih cu pathian nan si," kan ti hna,’ a ti, tiah aa ṭial lo mei? 35 Pathian nih a bia a pekmi minung hna kha pathian ti an si ahcun — Cathiang cu a palh ti khawh a si lo va si kaw — 36 Pa nih a thim i vawlei ah a run thlahmi keimah nih, ’Pathian Fapa ka si,’ ka ti ruangah Pathian na serhsat tiah zeitindah nan ka ti khawh? 37 Ka Pa rian ka ṭuan lo a si ahcun ka zum hlah u, 38 sihmanhsehlaw ka ṭuan a si ahcun, keimah nan ka zumh lo hmanh ah ka tuahmi tal hi nan zumh awk a si. Cun nannih nih ka Pa cu ka chungah a um i kei cu ka Pa chungah ka um kha nan hngalh lai," tiah a ti. 39 Tlaih an timh ṭhan, sihmanhsehlaw a zuhtak hna. 40 Jesuh cu Jordan Tiva khattelei ral, Johan nih tipil a peknak hna hmun ah khan a va kal i cuka ah cun a va um. A sinah khan mi tampi an ra i, 41 "Johan nih hmelchunhnak zeihmanh a tuah lo, sihmanhsehlaw hi pa kong a chimmi cu ahmaan dih," an ti. 42 Cun cuka ah cun mi tampi nih Jesuh kha an zumh.

11

1 Bethani khua i a ummi Lazaruh cu a zaw. Bethani cu Mary le a u Martha an umnak khua kha a si. 2 (Cu Mary cu Bawipa ke ah zihmui a toih i a sam in a hnawttu kha a si; a zawmi Lazaruh cu amah ṭa cu a si). 3 Cu unau pahnih hna nih cun Jesuh cu bia an hei cah i, "Bawipa, na dawtmi na hawi kha a zaw," an ti. 4 Cu bia cu Jesuh nih a theih tikah, "Hi zawtnak hi a donghnak cu thihnak a si lai lo, sihmanhsehlaw Pathian sunparnak langhternak caah a si lai i hi thawng hin Pathian Fapa zong nih sunparnak a hmuh lai," a ti. 5 Jesuh nih Martha le a naunu le Lazaruh kha a dawt hna. 6 Lazaruh a zaw ti thawng kha a thei nain a umnak hmun ah khan ni hnih a cam rih. 7 Cun a zultu kha a thawh hna i, "Judea peng ah kal ṭhan u sih," tiah a ti hna. 8 A zultu hna nih cun, "Saya, kan hnulei te ah khan Judah mi nih lung in cheh an in duh, cuka ah cun maw kal naa timh ṭhan ko lai?" an ti. 9 Jesuh nih, "Ni khat chungah suimilam hleihnih a um a si lo maw? Cucaah chun ceu ah mi cu aa chawh ahcun a ril lo, zeicahtiah hi vawlei ceunak kha a hmuh. 10 Sihmanhsehlaw zan i aa chawh ahcun a ril, zeicahtiah mipa chungah khan ceunak a um lo," tiah a ti hnuah a vun i thawh ṭhan i, 11 ’Kan hawi Lazaruh kha aa hngilh cang, sihmanhsehlaw ka va kal lai i ka va thawh lai," a ti. 12 A zultu pawl nih cun, "Aa hngilh ahcun a dam lai," an ti. 13 Jesuh nih a chim duhmi tu cu Lazaruh kha a thi cang ti a si, annih nih cun hngilh sawhsawh ah an ruah. 14 Cucaah Jesuh nih cun fiang tein, "Lazaruh kha a thi; 15 sihmanhsehlaw a sin i ka rak um lo cu nanmah caah a ṭha, zeicahtiah nan zumh khawh deuh lai, amah sinah cun va kal u sih," tiah a ti. 16 Faphir timi Thomas nih khan, "Amah sin i va thih ve awkah kannih zong kal ve u sih," tiah a hawile kha a ti hna. 17 Jesuh cu a va phak tikah Lazaruh cu an vuinak ni li a rak si cang. 18 Bethani cu Jerusalem in khan hnih tling lo deuh a si i 19 Judah mi mi tampi kha an ṭa a thih ca i anmah ṭhutpi awkah khan an ra. 20 Jesuh a ra lio ti kha Martha nih a theih tikah lampi in va don awkah a kal; Mary tu cu inn ah khan a rak um. 21 Martha nih khan Jesuh cu, "Bawipa hika ah hin rak um law cu, ka ṭa hi a thi hnga lo. 22 Sihmanhsehlaw atu zongah hin na halmi paoh cu Pathian nih an pek lai ti kha ka hngalh,’ tiah a ti. 23 "Na ṭa cu a tho ṭhan lai," tiah Jesuh nih a ti. 24 Martha nih cun, "Asi, a tho ṭhan lai ti cu ka hngalh ko, sihmanhsehlaw ni hmanung bik thawhṭhannak ah pei a si ko lai cu," tiah a leh. 25 Jesuh nih Martha cu, "Keimah hi thawhṭhannak le nunnak cu ka si. Keimah a ka zummi paoh cu a thih hmanh thi seh law a nung lai; 26 Cun ahohmanh a nung i keimah kha a ka zummi cu an thi bal lai lo. Hihi na zum maw?" a ti. 27 Martha nih, "Asi, ka zumh, Bawipa nangmah cu Pathian Fapa Messiah, vawlei cung i a rung ding cu na si ti kha ka zumh," tiah a leh. 28 Martha nih hi bia a chim dih khan a va kir i a nau Mary kha a thli tein a va auh. "Saya kha a ra cang i nangmah kha an hlam," tiah a chimh. 29 Cucu Mary nih a theih tikah a tho i amah ton awkah khan khulrang in a kal. 30 (Jesuh cu khuachung kha a phan rih lo, Martha i a va donnak hmun ah khan a um ko). 31 Mary a ṭhutpitu Judah mi hna nih khan Mary cu a thawh i khulrang in a chuah ah khan an zulh; thlan i va ṭah awkah a kal rua, tiah an ruah. 32 Jesuh umnak kha Mary cu a va phan i Jesuh kha a hmuh tikah a kehram ah khan a bawk i, "Bawipa, hika ah hin rak um law cu, ka ṭa hi a thi hnga lo," tiah a ti. 33 Jesuh nih Mary a ṭah le a sin i a rami Judah mi hna an ṭah kha a hmuh hna i a hnarno a ṭam i a lung a hno. 34 "Khuazei ah dah nan vui?" tiah a hal hna. "Ra law ra zoh tuah, Bawipa," tiah an leh. 35 Jesuh cu a ṭap. 36 Cucaah Judah mi nih cun, "Zeitluk in dah a dawt kha zohhmanh u," an ti. 37 Sihmanhsehlaw a cheu nih, "Mitcaw hmanh a mit a deiter a si lo maw? Lazaruh hi thi loin a umter kho kun lo maw?" an ti. 38 Jesuh cu a hrum ruangmang ṭhan i thlan ah cun a va kal. Cu thlan cu lungkua a si caah a khar ah lungpher an khar. 39 Jesuh nih, "Lungpher hi ṭhial tuah u," tiah a ti hna. Mithi pa far Martha nih cun, "Bawipa, a nam tuk cang lai, kan vuinak ni li a si cang," tiah a ti. 40 Jesuh nih Martha cu, "Na zumh ahcun Pathian sunparnak na hmuh lai, tiah ka rak in ti lo maw?" tiah a ti. 41 Lungpher cu an thawn i Jesuh cu van a cau i, "Ka Pa, ka bia na ka theihpiak caah na cungah ka lung aa lawm. 42 Ka bia na ka theihpiak zungzal ti cu ka hngalh ko, sihmanhsehlaw hi ka chimnak cu hika i a ummi hna caah hin a si, annih nih keimah cu nangmah thlahmi ka si kha an ka zumh khawh nakhnga caah a si," tiah a ti. 43 Cu bia a chim dih in aw thangpi in a vun kawh i, "Lazaruh, ra chuak tuah," tiah a ti. 44 Mithi pa cu a kut le a ke ruak puanzual bu le a hmai khuh puan he khan a hung chuak. Jesuh nih, "Phoih u law kal seh," tiah a ti hna. 45 Mary ṭhutpi awkah a rami Judah mi tampi nih khan Jesuh tuahmi cu an hmuh i amah kha an zumh. 46 Sihmanhsehlaw a cheu cu Farasi mi hna sinah khan an va kal ṭhan i Jesuh tuahmi kha an va chimh hna. 47 Cucaah Farasi mi hna le tlangbawi upa pawl kha Khawngsil pawl he khan an i pum i, "Zeitindah kan tuah lai? Hi pa nih hin hmelchunhnak tampi a tuah ṭung. 48 Hitihin kan thlahdorh ko ahcun mi vialte nih an zumh lai. Cun Rom pawl kha an ra lai i kan biakinn he kan miphun he an kan hloh dih lai," an ti. 49 Cun an lak i mi pakhat, a min Kaiafas a si i cu kum cu amah Tlangbawi Ngan a si kum a simi nih khan, "Zeihmanh nan hngal lo. 50 Kan miphun hi a ningpi i hrawh nakin kan miphun ca i pakhat thih cu a ṭha deuh ti kha nan hngal lo maw?" tiah a ti hna. 51 A ngaingai ti ahcun, hi bia hi amah lungchuak in a chimmi a si lo; cu kum cu amah kha Tlangbawi Ngan a si bantukin, Jesuh cu Judah mi hna caah a thi lai ti kha a rak chimchung bia a si; 52 anmah Judah mi ca lawngah si loin Pathian fale aa ṭhekmi vialte hmunkhat i pumh dih awk zongah khan a thih cu a si lai tinak a rak chimchung kha a si. 53 Cu ni thawk cun Judah upa hna nih khan Jesuh thahnak khua kha an khang lengmang. 54 Cucaah Jesuh cu Judea peng ah khan langhngan in a tlawng ti lo, kha peng khan a chuak i thetse ram hril i a ummi khua Efraim an timi ah khan a kal i cuka ah cun a zultu hna he khan an um. 55 Judah mi Lanhtak Puai kha a nai i khuate khan mi tampi cu, puai hlan i thianhnak rak tuah awkah, Jerusalem khua ah khan an kal. 56 Jesuh kha an kawl i biakinn i an i pumh ah khan pakhat le pakhat kha, "Zeitindah na ruah? Puai ah hin a ra hnga maw?" tiah an i hal. 57 Tlangbawi upa hna le Farasi mi hna nih khan, Jesuh umnak a hngalmi paoh nih nan kan chimh lai i kan tlaih lai, tiah an ti hna.

12

1 Lanhtak Puai hlan ni ruk ah Jesuh cu Bethani khua ah khan a kal; Bethani khua cu thihnak in a thawhtermi Lazaruh khua kha a si. 2 Cuka ah cun zanriah an serpiak i Martha nih khan a bultawl hna i Lazaruh cu Jesuh he a ṭhumi sawmmi hawi dang sinah khan a ṭhu. 3 Cun Mary nih a man a sung ngaingaimi zihmui phun ṭha ngaimi kha a rak i put i Jesuh ke ah khan a toih i a sam in a hnawh hna. Inn cu zihmui rim thaw cun a khat dih. 4 Jesuh zultu pakhat, Judas Iskariot, amah rawitu ding a simipa nih khan, 5 "Hi zihmui hi ziah tangka za thum ah zuar in misifak kha an pek deuh hna lo?" tiah a ti. 6 Hi bantukin bia a chim cu misifak kha an zawn a ruah hna caah si loin, mifir rak si kaw a kenmi tangka bawm chung khan a rak i lak lengmang tawn ca tu ah a rak si. 7 Sihmanhsehlaw Jesuh nih cun, "Amah cu hnahnawhnak pe hlah u. Ka ruak vui ni caah a ngeihmi cu i chiah ko seh. 8 Mi sifak cu nan sinah an um zungzal ko lai, kei cu nan sinah ka um zungzal lai lo," tiah a ti. 9 Judah mi mi tampi nih Jesuh cu Bethani khua ah a um ti kha an theih caah an va kal. Jesuh a um ruang lawngah khan si loin thihnak in a thawhmi Lazaruh va zoh duh zongah khan a si pah. 10 Cucaah tlangbawi upa pawl nih khan Lazaruh zong cu thah chih dingin khua an khan; 11 zeicahtiah, Lazaruh chimmi bia ruangah khan Judah mi tampi nih an hruaitu kha an chuahtak hna i Jesuh kha an zumh. 12 A thaizing ah cun Lanhtak Puai ca i a rami mi tampi nih khan Jesuh cu Jerusalem khua ah a ra lai ti kha an theih. 13 Cucaah kuhchuk hnah kha an i put i amah don awkah khan an kal i, "Pathian cu thangṭhat ko u! Bawipa min in a rami cu Pathian nih thluachuah pe ko seh. Pathian nih Israel Siangpahrang cu thluachuah pe ko seh," tiah an au. 14 - 15 Cathiang nih, Zion khuapi, na thinphang hlah! Na Siangpahrang cu a ra lio, Laa cungah i cit in a ra lio, tiah a rak ti bantukte khan Jesuh nih cun laa kha a hun i cit. 16 Cu caan ah cun a zultu hna nih khan cu thil a sullam cu an hngal lo, sihmanhsehlaw sunparnak ah thawhter a si tikah khan, amah kong ah hin, hi bantukin Cathiang nih a rak chim i an tuahmi kha amah an tuahpiak a rak si, ti kha an lung a hung pem. 17 Jesuh nih Lazaruh kha, thlan chungin hung chuak, tiah a vun kawh i thihnak in a thawhter tikah khan, Jesuh sinah a ummi hna nih khan cu kong cu an va chimh chin hna. 18 Cucaah cun mibupi nih amah an hung ton cu a si — cu hmelchunhnak a tuah ti an theih caah cun, an hung ton cu a si. 19 Cu tikah Farasi mi hna nih cun, "Kan ti ṭheo lo maw, kan ti kho ti lo hih. Vawlei pumpi nih an zulh cang hih," tiah pakhat le pakhat an i ti. 20 Puai caan lio i Pathian biak awkah Jerusalem i a hung kalmi hna lakah khan Grik mi tlawmpal an i tel ve. 21 Galilee peng Bethsaida khuami Filip sinah khan an ra i, "Bawipa, Jesuh hmuh kan duh," an ti. 22 Filip nih khan Andru kha a va chimh i an pahnih cun an va kal i Jesuh cu an va chimh. 23 Jesuh nih cun, "Mi Fapa hi sunparnak nganpi pek ka si caan a phan cang. 24 Biatak kan chimh hna: facang ci pakhat cu vawlei ah tuh a si i a thih ta lo ahcun pakhat lawng a si peng ko. A thih ta lawngah facang mu dang tampi a chuahter khawh. 25 Ahopaoh, a nunnak a dawmi nih cun a nunnak cu a thlau lai: hi vawlei cung i a nunnak a huami nih zungzal nunnak ah cun aa chiah lai. 26 Ahohmanh ka rian ṭuantu si nan duh ahcun keimah kha nan ka zulh hrimhrim lai, cucaah ka rian a ka ṭuanpiaktu cu ka umnak ah a um ve lai. Ka rian a ka ṭuanpiaktu cu ka Pa nih upatnak a pek hna lai," tiah a leh hna. 27 Jesuh nih cun aa thawh i, "Atu hi ka lungre a thei — zeidah ka chim lai? ’Ka Pa, hi caan hi ka cungah phakter hlah,’ ka ti lai maw? Ka ti lai lo, hi nganfahnak innak caan ton dingah hin pei ka rat cu. 28 Ka Pa, na min cu upatnak pe ko," tiah a ti. Cun vancung in aw pakhat nih, "Upatnak cu ka pek cang i ka pek ko rih lai," tiah a run chim. 29 Cuka i a ummi mibupi nih khan cu aw cu an theih i, "Khua a ri," an ti. A cheu nih, "Vancungmi nih bia a chimh," an ti. 30 Sihmanhsehlaw annih cu Jesuh nih khan a thawh hna i "Hi aw nih bia a chimmi hi keimah caah a si lo, nanmah caah a si. 31 Atu cu vawlei hi a biaceih caan a si cang; atu cu hi vawlei uktu hi tei a si cang lai. 32 Vawlei hin hler ka si tikah mi vialte cu ka sinah ka hnuh dih hna lai," tiah a ti hna. 33 (Hitihin a chim tikah, zei bantuk thihnak dah a huah lai ti kha a langhter duhmi a si). 34 Mibupi nih cun an hei leh i, "Kan Phung nih Messiah cu zungzal in a nung lai, tiah a kan chimh. A si kun ah cun zeitindah Mi Fapa cu hler a si lai tiah na ti khawh? Mi Fapa timi cu ahodah a si?" an ti. 35 Jesuh nih cun, "Nan sinah hin ceunak cu tlawmpal chung cu a um ko rih lai. Ceunak nan sin i a um chung cu, muihnak nih an phanh hna nakhnga lo, hmailei ah kal lengmang ko u; zeicahtiah mui lak i khual a tlawngmi cu khuazei i an kal kha an i hngal tawn lo. 36 Ceunak nan ngeih lioah cun ceunak cu i bochan ko u, ceunak mi nan si khawh nakhnga," tiah a leh hna. Cu bia a chim dih in Jesuh cu lodiam in a kal i a va thup. 37 Cu bantukin hmelchunhnak tampi kha an mit hmuh hrimhrim ah a ser ko nain an zum lo, 38 cucu profet Isaiah nih, "Kan chimmi bia cu aho nih dah an zumh? Aho sinah dah Bawipa nih a lianhngannak cu a langhter?" tiah a rak chimmi kha a tlin nakhnga caah a si. 39 Cu ruangah cun an zumh khawh lonak kha a si; zeicahtiah Isaiah ṭhiamṭhiam nih cun, 40 "Pathian nih an mit a cawtter hna i an lung a pinter hna, ’Cu ti a si lo ahcun an mit nih khua a hmu sual hnga i an lung nih khua a hngal sual hnga i, Damnak hmuhnak ding caah keimah leiah an i mer sual hnga,’ tiah Pathian nih a ti," tiah a ti fawn. 41 Isaiah nih hi bia a rak chimmi cu Jesuh sunparnak kha a rak hmuh caah a si i amah kong cu a rak chimmi kha a si. 42 Cuti a si na cun Judah mi upa tampi nih khan Jesuh cu an zumh; sihmanhsehlaw Farasi pawl hna ruangah khan langhngan in an chim ngam lo, pumhnak inn i ṭhawl lai kha an phang. 43 Minung sinin mithmai ṭha hmuh kha Pathian sin i hmuh nakkhan an duh deuh. 44 Jesuh nih aw thangpi in, "Keimah a ka zummi paoh nih cun keimah lawng kha a ka zumh si loin keimah a ka thlahtu kha a zumh ve a si. 45 Keimah a ka hmutu nih keimah a ka thlahtu zong kha a hmuh a si. 46 Hi vawlei cungah ceunak bantukin ka ratnak cu a ka zummi paoh kha khuamui chungah an um peng nakhnga lo caah a si. 47 Ka bia a thei nain a ngai lomi cu keimah nih cun bia ka ceih lai lo. Vawlei hi a bia ceih awkah ka ra lo, vawlei hi khamh awk tu ah ka ra. 48 Keimah kha a ka hlaw i ka bia a cohlang duh lomi cu a bia ceihtu ding a um ko. Ka chimmi ka bia hi ni hmanung bik ni ah cun a bia a ceihtu cu a si te lai. 49 Zeicahtiah, keimah nawl in ka chim lo, ka chimmi cu a ka thlahtu ka Pa nih na chim lai tiah a ka fialmi kha an si. 50 Na chim lai tiah a ka fialmi bia cu zungzal nunnak petu a si ti kha ka hngalh. Cucaah ka chimmi bia cu ka Pa nih na chim lai tiah a ka timi bia kha a si," tiah a ti.

13

1 Atu cu Lanhtak Puai lai ni kha a si cang. Jesuh nih hi vawlei hi kaltak i a Pa sin kal caan kha a phan cang tiah a hngalh. Hi vawlei cung i a ummi a mi kha a dawt zungzal hna i annih cu a dongh tiang hrimhrim in a dawt hna. 2 Jesuh le a zultu hna cu zanriah an dum i Khuachia nih khan Simon Iskariot fapa Judas lung chungah khan Jesuh rawinak ding ruahnak cu a rak khumh cang. 3 Jesuh nih cun ka Pa nih zeizong vialte kha ka kut chungah a ka pek dih i ka Pa sinin a rami ka si i ka Pa sinah ka kir ṭhan lai ti kha a hngalh caah 4 rawl an ei lioah cun cabuai khan a tho i a puan aa chiah hnuah kut hnawhnak puan kha a lak i a tai ah aa menh i 5 khengpi chungah ti kha a thlet i a zultu kha an ke a ṭawl hna i kut hnawhnak puan in a hnawh hna. 6 Simon Peter sin kha a hei phak tikah, Peter nih cun, "Bawipa, ka ke maw na ka ṭawl lai?" tiah a rak ti. 7 Jesuh nih cun, "Ka tuahmi hi atu ahcun a sullam na hngal lo, sihmanhsehlaw hnu deuh ah na hngalh te lai," tiah a leh. 8 Peter nih cun, "Ka ke cu na ka ṭawl bal hnga lo," tiah a ti. Jesuh nih cun, "Na ke kan ṭawl lo ahcun, a ka zultu na si ti hnga lo pei," tiah a leh. 9 Simon Peter nih cun, "Bawipa, a si ahcun, ka ke lawng ka ṭawl kun hlah, ka kut le ka lu zong ka ṭawl chih kun," tiah a leh ve. 10 Jesuh nih cun, "Aa kholh cangmi cu a pumpi tein a thian cang caah a ke dah ti lo cu i ṭawl ṭhan a herh ti lo. Nan dihlak in nan thiang dih — pakhat bel," tiah a ti. 11 (Jesuh nih ahodah a ka leitu a si lai ti kha a rak hngalh diam cang caah, "Nan dihlak in nan thiang ko, pakhat dah ti lo cu," tiah a rak tinak kha a si). 12 An ke a ṭawl dih hna cun Jesuh nih a puan kha aa aih ṭhan i cabuai i a ṭhutnak ah khan a ṭhu ṭhan. "Atu i kan tuahpiakmi hna kha a sullam nan hngal maw?" tiah a hal hna. 13 "Nannih nih kei cu, Saya le Bawipa nan ka ti i cucu ka si taktak caah nan ka ti cu ahmaan ko. 14 Kei nan Saya le nan Bawipa a simi nih nan ke kan ṭawl hna ahcun nannih zong pakhat le pakhat nan ke nan i ṭawlpiak awk a si. 15 Nan caah i zohchun awk kan tuahpiak cang hna: nan ca i ka tuah bantuk khan nannih zong nih nan tuah ve awk a si. 16 Biatak kan chimh hna: sal cu a bawipa nakin a ngan deuh bal lo; fialmi zong a fialtu nakin a ngan deuh bal lo. 17 Atu cu hi biatak hi nan hngalh cang; nan tuah taktak ahcun zeitluk in dik nan i lawmh lai! 18 "Hi ka chimmi hi nan dihlak in kan ti duh hnanak a si lo; ka thimmi cu ka hngalh ko hna. Sihmanhsehlaw ’Ka rawl a eimi kha ka ral ah a cang’ tiah cathiang nih a timi kha a tlin awk a herh. 19 Thil cu a hung si taktak tikah keimah hi amah cu ka si ko, ti kha nan zumh khawh nakhnga, hi thil hi a si hlanah ka rak in chimh chung hna. 20 Biatak kan chimh hna: Rian ka fialmi tluninn a rak onhtu paoh nih keimah an ka onh a si, keimah tluninn a ka onhtu paoh nih a ka thlahtu tluninn a onh a si," tiah a ti. 21 Cu bia a chim dih in Jesuh nih cun lung sivang ngaingai in, "Biatak kan chimh hna: nanmah lak i pakhat nih nan ka rawi lai," tiah a ti hna. 22 A zultu hna cu pakhat le pakhat an i zoh i, ahodah a kan chimhnawhchan hnga tiah ar koin an um. 23 Zultu lak i pakhat, Jesuh nih a dawtmi kha, Jesuh chang ah cun a ṭhu i 24 Simon Peter nih khan a kut a zaoh i, "A chimmi hi ahodah a tihnawh duhchanmi kan si hnga, hei hal tuah," tiah a ti. 25 Cucaah Jesuh cu a zultu nih khan a hei naih deuh i, "Ahodah a si? Bawipa," tiah a hal. 26 Jesuh nih cun, "Mehhang ah changreu kha ka hnim lai i ka pekmipa cu a si lai," tiah a leh. Changreu dar khat kha a lak i a hnim hnuah Simon Iskariot fapa Judas kha a pek. 27 Judas nih aa lak cangka, Satan kha a chungah a lut. Jesuh nih cun amah cu a thawh i, "Na tuah ding cu khulrang in tuah ko kun," tiah a ti. 28 Jesuh nih cu bantukin a chimmi cu cabuai i a ṭhumi ahohmanh nih a sullam an hngal lo. 29 Judas cu tangka zal tlaitu kha a si caah, a zultu a cheukhat nih cun, Jesuh nih khan Judas cu, puai ca i a herh ding changreu va cawk a fial rua, asiloah sifakmi kha zeilo va ṭhen hna a ti rua, tiah an ruah. 30 Judas nih khan changreu cu aa lak i khulrang in a chuak. Cu caan cu zan a si. 31 Judas a chuah hnuah khan Jesuh nih, "Atu cu Mi Fapa hi sunparnak kha pek ka si cang; atu cu keimah thawngin Pathian nih khan sunparnak cu a hmuh cang. 32 Pathian nih keimah thawngin sunparnak cu a hmuh ahcun, Pathian zong nih Mi Fapa hi thangṭhatnak a ka pek ve lai i cucu rau lo tein a tuah lai. 33 Ka fale hna, nan sinah sau ka um ti lai lo. Nan ka kawl lai, sihmanhsehlaw ’Ka kalnak ah cun nan ra kho lai lo,’ tiah Judah mi ka chimh hna bang khan nannih zong kan chimh hna. 34 Nawlbia thar kan pek hna: pakhat le pakhat i daw u. Keimah nih kan dawt hna bantuk hin pakhat le pakhat nan i dawt awk a si. 35 Pakhat le pakhat nan zawn nan i ruah ahcun mi vialte nih, hi hna hi amah a zultu kha an si, tiah an in hngalh hna lai," tiah a ti hna. 36 Simon Peter nih, "Bawipa, khuazei ah dah na kal lai?" tiah a hal. Jesuh nih, "Ka kalnak dingah cun na ka zul kho lai lo, sihmanhsehlaw hnu deuh ah na ka zulh te lai," tiah a leh. 37 Peter nih, "Bawipa, zeicahdah atu ah cun kan zulh khawh lai lo? Na caah thih ka ngamh ko dahkaw?" tiah a ti. 38 Jesuh nih cun, "Ka caah thih cu na ngamh ngai hnga maw? Biatak kan chimh: ar a khuan hlanah voi thum, amah cu ka hngal lo, na ka ti lai," tiah a leh.

14

1 Khuaruahhar lungrethei in um hlah u. Pathian kha zum u, keimah zong kha ka zum ve u. 2 Ka Pa inn chungah khaan tampi a um ko i cuka i nan caah hmun va timh awkah ka rak kal lai. Cu bantukin si hlah seh law hitihin kan chim hna hnga lo. 3 Cun ka va kal lai i nan ca i ka va timh dih hnuah ka ra kir ṭhan lai i ka sinah kan lak hna lai, cun ka umnak ah nannih zong nan um ve lai. 4 Ka kalnak ding hmun phaknak lam cu nan hngalh ko," tiah a ti hna. 5 Thomas nih khan a thawh i, "Bawipa, khuazei i na kal lai kha kan hngalh ṭung lo, zeitindah cuka phaknak lam cu kan hngalh khawh lai?" tiah a ti. 6 Jesuh nih, "Keimah hi lam le biatak le nunnak ka si; keimah sinin ti dah lo cun ahohmanh Pa sin an phan kho lo. 7 Atu cu nan ka hngalh cang caah ka Pa zong kha nan hngalh lai; atu thawk hin nannih nih amah cu nan hngalh cang; nan hmuh cang," tiah a ti hna. 8 Filip nih khan, "Bawipa, na Pa cu kan hmuhsak law cu vial cu kan herhmi a si ko," tiah a ti. 9 Jesuh nih, "Nan sinah saupi ka um ko cang, asinain na ka hngal rih lo maw, Filip? Keimah a ka hmutu paoh nih cun ka Pa kha an hmuh ve ko, cucaah zeicahdah na Pa cu kan hmuhsak, na ka ti? 10 Keimah cu ka Pa chungah ka um i ka Pa cu keimah chungah a um kha na zum lo maw, Filip? Nannih kan chimhmi hna bia hi keimah chungin aa thawkmi an si ṭung lo, ka chung i a ummi ka Pa rianṭuannak pei an si cu. 11 Ka Pa chungah ka um i ka Pa cu ka chungah a um kha zum ko u. Cucu nan zumh khawh lo a si le hi thil ka tuahmi hna ruang tal ah hin zum ko u. 12 Biatak kan chimh hna: Keimah a ka zummi paoh nih ka tuahmi thil hi an tuah khawh ve lai — hi hna nakin a ngan deuhmi hmanh an tuah khawh hna lai, zeicah ti ahcun, ka Pa sinah ka kal lai caah a si. 13 Pa sunparnak cu Fapa thawngin a langh khawh nakhnga, ka min in nan halmi paoh cu kan tuahpiak hna lai. 14 Zeipaoh ka min in nan ka hal ahcun ka tuah lai," tiah a ti. 15 "Nan ka dawt ahcun ka nawlbia kha nan zulh hna lai. 16 Ka Pa kha ka hal lai i Bawmtu a dang, an pek hna lai i a zungzal in an umpi hna lai. 17 Amah cu biatak phuangtu thlarau a si; vawlei nih cun a hmuh lo ca le a hngalh lo caah a cohlang kho lo; sihmanhsehlaw amah cu nan sinah a um i nan chung i a nun caah nannih nih cun nan hngalh. 18 "Nanmahte lawngin kan kaltak hna lai lo; nan sinah ka ra kir ṭhan lai. 19 Hi hnu tlawmpal ah hin vawlei nih cun a ka hmu ti lai lo, sihmanhsehlaw nannih nih cun nan ka hmuh lai; cun keimah hi ka nun lai caah nannih zong nan nung ve lai. 20 Cu ni a phak tikah cun kei cu ka Pa chung i ka um le nan chung i ka um bantukin nannih zong ka chung i nan um kha nan hngalh lai. 21 "Ka nawlbia kha a cohlang i a zulmi paoh cu keimah a ka dawmi an si. A ka dawmi cu ka Pa nih a dawt ve hna lai; kei zong nih ka dawt ve hna lai i an sinah kaa phuang lai," tiah a ti. 22 Judas Iskariot a si lomi Judas nih khan, "Bawipa, zeitindah vawlei sinah i phuang loin kanmah sin lawngah naa phuan khawhning cu a si lai?" tiah a ti. 23 Jesuh nih cun, "A ka dawmi paoh nih cun ka bia kha an ngaih lai. Annih cu ka Pa nih a dawt hna lai i ka Pa le keimah cu kan ra lai i an sinah kan um lai. 24 A ka daw lomi paoh nih ka bia kha an ngai lo. Ka chimmi bia nan theihmi hi keimah bia a si lo, a ka thlahtu ka Pa bia a si. 25 "Hi vialte hi nan sin ka um lioah hin kan chimh hna, 26 sihmanhsehlaw ka Pa nih ka min in a run thlah laimi Bawmtu, Thiang Thlarau nih cun zeizong vialte kha an cawnpiak hna lai i kan chimhmi vialte hna kha nan lung an pemter hna lai. 27 "Daihnak kan chiahtak hna, keimah daihnak cu kan pek hna. Vawlei nih an pek hna bantukin kan pe hna lo. Lungrethei le vansang au in um hlah u: nan thin zong phang hlah u. 28 ’Kan kaltak hna lai, sihmanhsehlaw nan sinah ka ra ṭhan lai,’ ka ti pei nan theih ko kha. Nan ka dawt ahcun ka Pa sin i ka kal lai hi nan i lawm lai, zeicahtiah amah cu keimah nakin a ngan deuh. 29 Thil a hung si taktak tikah nan zumh khawh nakhnga, mah hihi a hlankan in ka rak in chimhchung hna. 30 Hi vawlei uktupa hi a rat dengmang cang caah bia saupi kan ruah kho ti hna lo. Ka cungah nawl ngeihnak cu zeihmanh a ngei lo, 31 a si nain vawlei nih hin ka Pa ka dawt kha a hngalh khawh nakhnga ka Pa nih a ka fial bantukin ka tuah dih. "Tho u, kal u sih," a ti hna.

15

1 "Mitsur ruang taktak cu keimah hi ka si i dum ngeitu cu ka Pa a si. 2 Thei a tlai lomi ka nge vialte kha a tan dih hna i thei a tlaimi nge vialte kha an tlai chinchin nakhnga a thianh hna. 3 Nannih cu kan chimhmi hna bia thawngin nan thiang cang. 4 Keimah ah hin i peh u law kei zong nanmah he kaa peh ve lai. Mitsur nge nih amahte in thei a tlai khawh lo i a ruang ah aa peh lawngah a tlai khawh bantukin nannih zong keimah chung i nan um lo ahcun nan tlai kho ve lai lo. 5 Mitsur ruang cu keimah hi ka si i a nge cu nanmah hi nan si. Ahohmanh ka chungah a um i kei zong a chungah ka um ahcun, amah cu thei tampi a tlai khomi cu a si; zeicahtiah keimah loin nan tuah khawhmi zeihmanh a um lo. 6 Ka chungah a um lomi cu mitsur nge car bantukin lengah hlonh an si ko. Cu bantuk nge cu an pumh hna i mei ah an paih hna i cuka ah cun an kang dih. 7 Ka chung i nan um i ka bia kha nan chungah a hmunh ahcun, nan duhmi paoh kha nan ka hal lai i nan hmuh ko lai. 8 Nannih nih thei tampi nan tlai thawngin ka Pa sunparnak kha nan langhter i cuticun ka zultu i nan i canning cu a si. 9 Ka Pa nih a ka dawt bantukte in kei zong nih kan dawt ve hna; kan dawtnak hna chungah hin um ko uh. 10 Ka Pa nawlbia kha ka ngaih i a dawtnak chungah ka um bantukte hin ka nawlbia nan ngaih ahcun kan dawt hnanak chungah hin nan um ve lai. 11 "Ka lunglawmhnak kha nan chung-ah a um i nan i lawmhnak cu a tlin nakhnga, hi bia cu kan chimh hna. 12 Kei ka nawlbia cu hihi a si. Keimah nih kan dawt hna bantukte hin pakhat le pakhat i daw u. 13 Mi nih a hawile caah dawtnak ngan bik a ngeih khawhmi cu an ca i a nunnak pek hi a si. 14 Kan fialmi hna nan tuah ahcun nannih cu ka hawile nan si. 15 Nannih cu sinum kan ti ti hna lo, zeicahtiah sinum nih cun a bawipa tuahmi kha a hngal lo. Sihmanhsehlaw ka Pa sinin ka theihmi vialte kha kan chimh dih hna caah, ka hawile, ti tu ah kan ti cang hna. 16 Nannih nih cun nan ka thim lo, keimah nih kan thim hna i a hmun ding thei kha tampi in va tlai tuah u tiah kan fial hna. Cucaah ka min in nan halmi paoh cu ka Pa nih an pek hna lai. 17 Cucaah nawl kan pekmi hna cu hihi a si: pakhat le pakhat i daw u," a ti. 18 "Vawlei nih an huat hna ahcun, keimah a rak ka huat hmasa ti kha philh hlah u. 19 Vawlei ta rak si u law cu, vawlei nih cun amah ta bantukin an dawt ko hna hnga. Sihmanhsehlaw keimah nih hi vawlei chung hin kan thim hna i amah ta nan si ti lo caah an huat hnanak cu a si. 20 ’Sal cu a bawipa nakin a ngan deuh bal lo,’ tiah kan chimhmi hna kha philh hlah u. Keimah kha an ka hrem ahcun nannih zong an in hrem ve ko hna lai; ka bia kha an ngaih ahcun nan bia zong kha an ngaih ve lai. 21 Sihmanhsehlaw hi vialte cu keimah mi nan si ruangah nan cungah an tuah lai; zeicahtiah a ka thlahtu kha an hngal lo. 22 An sinah rak ra lo le biachim loin rak um ning law cu, an cungah sualnak a um hnga lo; sihmanhsehlaw atu cu an sualnak kha zeihmanh i silhnalh khawhnak an ngei ti lo. 23 Keimah a ka huami paoh nih ka Pa zong kha an huat. 24 Ahohmanh nih an tuah bal lomi ka tuahmi hi an lakah tuah loin rak um ning law cu an cungah sualnak a um hnga lo, asinain atu ning ah cun ka tuahmi kha an hmuh ko i keimah he ka Pa he an kan huat. 25 Cucu a si awk a si ko, zeicahtiah cuticun pei an Phung chung i, ’Zei ruang lo ah an ka huat,’ tiah aa ṭialmi kha a tlin khawh ding a si cu. 26 "Ka Pa sinin a rami Bawmtu, biatak Phuangtu Thlarau cu a ra lai. Ka Pa sinin nan sinah ka rak thlah lai i keimah kong kha an chimh hna lai. 27 Cun nannih zong nih a hramthawk tein ka sin i a ummi nan si caah keimah kong kha nan chim ve lai.

16

1 "Nan tluk sual nakhnga lo hi bia cu kan chimh hna. 2 An pumhnak inn in an in ṭhawl hna lai. Cun nanmah thah hi Pathian rian ṭuan a si tiah mi nih an ruah caan a phan lai. 3 Ka Pa zong, keimah zong an kan hngalh lo caah hi bantukin nan cungah an tuah lai. 4 Hi bantukin nan cung i an tuah caan kha a phak tikah, nannih nih a rak kan chimh cang ti kha nan lung ah a hung pem nakhnga hi bia hi kan chimh hna," a ti. "Keimah kha nan sin i ka rak um ko caah hi bia hi a hramthawkte khan ka rak in chim hna lo. 5 Sihmanhsehlaw atu cu a ka thlahtu sinah khan ka kal cang lai; asinain aho zong nih, ’Khuazei ah dah na kal lai? tiah nan ka hal lo. 6 Cun atu cu kan chimh hna caah nan ngaih a chia. 7 Sihmanhsehlaw biatak kan chimh hna: ka kal hi nan caah a ṭha deuh, zeicahtiah keimah ka kal lo ahcun Bawmtu kha nan sinah a ra kho lai lo. Ka kal ahcun amah cu nan sinah ka ratter lai. 8 A rat tikah vawleicung mi kha sualnak an ruahning le zeidah a ding ti an ruahning le Pathian nih bia a kan ceih lai ti an ruahning i an palhnak kha fiang tein a hngalhter hna lai. 9 Keimah an ka zumh lo caah hin sualnak kong ah an palh; 10 cun kei cu ka Pa sinah ka kal lai i nan ka hmuh ti lai lo caah hin, zeidah a ding timi kong ah an palh; 11 cun hi vawlei uktupa hi a bia ceih a si cang caah hin biaceihnak kong ah an palh. 12 "Tampi chimh awk kan ngei ko rih hna, sihmanhsehlaw atu ah cun nan i cinken khawh cawk ding a si lo. 13 Asinain biatak phuangtu Thlarau cu a rat tikah biatak chungah cun an luhpi hna lai. ’Keimah nawl a si,’ tiin zeihmanh a chim lai lo, a theihmi le a ra lai ding thil kong tu kha an chimh hna lai. 14 Keimah nih ka rak in chimhmi hna chung khan an chimhmi hna cu a lakmi a si lai caah keimah kha a ka thangṭhat lai. 15 Ka Pa ngeihmi vialte cu keimah ta an si ko, cucaah cun, ’Thlarau nih cun ka pekmi cu aa lak lai i nannih cu an chimh hna lai,’ tiah ka rak in chimh hna kha a si," a ti. 16 "Hi hnu tlawmpalte ah nan ka hmu ti lai lo, cun tlawmpalte hnuah nan ka hmuh lai," tiah a ti. 17 A zultu cheukhat nih khan, "Hihi a sullam zeidah a si hnga? ’Hi hnu tlawmpalte ah nan ka hmu ti lai lo, cun tlawmpalte hnuah nan ka hmuh lai,’ a kan ti; cun ’Cucu ka Pa sinah ka kal lai caah a si,’ a ti fawn. 18 ’Hi hnu tlawmpalte ah,’ a timi hi a sullam zeidah a si hnga?" tiah a dang pawl kha an hal hna. Annih nih, "Zei kong dah a chim ti kha kan hngal kho lo," an ti. 19 Jesuh nih amah hal an duh kha a hngalh i cucaah annih cu a thawh hna i, " ’Hi hnu tlawmpalte ah nan ka hmu lai lo, cun hi hnu tlawmpalte ah nan ka hmuh lai,’ ka timi cu maw nanmah le nanmah nan i ceih lenmi cu a si? 20 Biatak kan chimh hna: nannih cu nan ṭap nan ai len lai, sihmanhsehlaw vawlei cu aa lawm lai; nan ngaih a chia lai, sihmanhsehlaw nan ngaihchiatnak cu lunglawmhnak ah a cang te lai. 21 Nu nih nau a ngeih lai ah, nganfah in caan nih khan a phak caah a ngaih a chia, sihmanhsehlaw naute cu a hung chuah tikah nau thar pakhat vawlei cung i a hung chuah caah cun aa lawm i a nganfahnak cu a philh dih. 22 Cu bantuk cun nannih zong nan si lai: atu cu nan ngaih a chia, sihmanhsehlaw kan hmuh ṭhan hna lai i nan lung cu lunglawmhnak in a khat lai; cu lunglawmhnak cu ahohmanh nih an in chuh khawh lomi hna lunglawmhnak phun a si lai. 23 "Cu ni a phak tikah cun keimah cu zeihmanh nan ka hal lai lo. Biatak kan chimh hna: Ka Pa nih ka min in nan halmi paoh cu an pek hna lai. 24 Atu tiangah cun ka min in zeihmanh nan hal rih lo, hal u law nan hmuh lai, cu ti nan tuah ahcun nan i lawmhnak cu a tling lai," tiah a ti. 25 "Atu caan tiang cu tahchunhnak bia in kan cawnpiak lengmang hna, asinain ka Pa kong kha tahchunhnak hmang ti loin biapiang in kan chimh hna lai caan a phan lai. 26 Cu ni a phanh tikah cun amah kha ka min in nan hal lai; keimah nih kan halpiak hna lai ka ti lo, 27 zeicahtiah ka Pa nih cun amah hrimhrim nih an dawt hna. Nannih nih nan ka dawt caah le Pathian sinin a ra ti kha nan ka zumh caah an dawt hna. 28 Ka Pa sinin a rami ka si taktak i vawlei cungah hin ka ra; atu cu hi vawlei hin ka chuak lai i ka Pa sinah ka kal lai," tiah a ti. 29 Cun a zultu nih khan an thawh i, "Atu cu tahchunhnak hmang lo tein fiang tein na kan chimh. 30 Nangmah nih zeizong vialte kha na hngalh dih i kherhlai len na hau lo ti kha atu cu kan hngalh cang. Cu nih cun nangmah cu Pathian sinin a rami na si kha a kan zumhter," an ti. 31 Jesuh nih cun, "Atu cu nan ka zumh cang. 32 Asinain nan dihlak in ṭhek nan si i nanmahle nan inn cio ah nan kal i keimah lawngte nan ka nganh lai caan kha a ra lio i atu hi a phan cang. Sihmanhsehlaw keimah lawng ngaingai cu ka si lo, zeicahtiah ka Pa nih a ka umpi ko. 33 Nannih nih keimah he nan i pehnak thawngin lungdaihnak nan hmuh nakhnga, hihi kan chimh hna. Vawlei nih hin harnak an pek hna lai, sihmanhsehlaw ṭih hlah u. Vawlei cu ka tei cang," tiah a ti.

17

1 Jesuh nih bia a chim dih cun van lei kha a zoh i, "Ka Pa, a caan kha a cu cang. Na Fapa nih sunparnak kan pek ve nakhnga, na Fapa cu sunparnak ka pe ko. 2 Na ka pekmi vialte hna cu zungzal nunnak ka pek hna nakhnga mi vialte cung i nawl ngeihnak cu na ka pek cang. 3 Cun Pathian taktak a simi nangmah hngalh le nangmah nih na thlahmi Jesuh Khrih hngalh hi zungzal nunnak cu a si. 4 Vawlei cungah na sunparnak cu ka langhter cang; na ka fialmi rian cu ka lim cang. 5 Cucaah Ka Pa, vawlei ser hlan i nangmah sin i ka rak ngeihmi sunparnak kha, atu ah hin na hmaika ah sunparnak ka pe tuah. 6 "Hi vawlei chungin na kawh hna i na ka pekmi hna sinah hin, na min cu ka langhter cang; nangmah ta an si i annih cu nangmah nih keimah na ka pekmi an si. Na bia kha an ngaih i 7 atu cu na ka pekmi laksawng paohpaoh hi nangmah sin chuakmi a si ti kha an hngalh. 8 Na ka pekmi bia kha ka chimh hna i annih nih an cohlan; nangmah sinin a rami ka si kha a si taktak tiah an hngalh i nangmah i na ka thlah kha an zumh. 9 "Annih caah thla ka cam. Vawlei caah cun ka cam lo; na ka pekmi hna cu nangmah mi an si caah an caah ka cam. 10 Ka ngeihmi vialte hi nangmah ta an si dih, na ngeihmi vialte hi keimah ta an si dih, ka sunparnak a langhnak cu anmah thawng hin a si. 11 Atu cu kei cu na sinah ka ra cang lai; vawlei ah hin ka um ti lai lo; sihmanhsehlaw annih cu an um rih lai. A Thiangmi ka Pa, nangmah le keimah cu pakhat kan si bantuk hin pakhat an si khawh ve nakhnga, na ka pekmi hna cu na min ṭhawnnak in huppheng ko hna. 12 Annih sin i ka um lioah hin cun, na ka pekmi hna cu na min ṭhawnnak in ka huhphenh hna i him tein ka chiah hna. A tlau ding a rak si hrimmi dah kha ti lo cu pakhat hmanh an tlau lo — kha zong kha Cathiang a tlin nakhnga caah a si ko. 13 Atu cu kei cu nangmah sinah ka ra lai; sihmanhsehlaw hi vawlei cung i ka um lioah hi bia ka chimnak cu ka lunglawmhnak kha an lung chungah tlamtling tein an ngeih nakhnga caah a si. 14 Kei cu hi vawlei ta ka si lo bantukin annih zong hi vawlei ta an si lo caah na bia kha ka chimh hna i vawlei nih cun a huat hna. 15 Vawlei cung hin la hna tiah kan nawl a si lo, sihmanhsehlaw Mi Ṭhalopa sin khan him tein chia ko hna ti kha kan nawl. 16 Vawlei ta ka si lo bantuk hin annih zong vawlei ta an si ve lo. 17 Annih cu biatak khan thianter hna: biatak cu nangmah bia kha a si. 18 Vawlei ah na ka thlah bantukin kei zong nih vawlei ah ka thlah ve hna. 19 Annih zong kha na biatak in thianh an si nakhnga kei zong hi anmah ruangah kaa thianh ve. 20 "Anmah ca lawngah hin thla ka cam lo, an chimmi bia thawngin a ka zum laimi hna ca zongah ka cam. 21 An dihlak in pakhat an si nakhnga thla ka cam. Ka Pa, keimah cu nangmah chungah ka um i nangmah cu keimah chungah na um bantuk hin annih zong kan chungah um ve hna seh. 22 Nangmah le keimah cu pakhat kan si bantuk hin pakhat an si khawh ve nakhnga, sunparnak na ka pekmi kha ka pek hna. 23 Kei an chungah um in nang ka chungah um law, annih cu pakhat taktak an si lai; cun pakhat an sinak thawng cun vawlei nih cun keimah cu nangmah thlahmi ka si le nangmah nih annih cu keimah na ka dawt bantukin na dawt hna kha a hngalh lai. 24 "Ka Pa, na ka pekmi hna hi ka umnak ah ka sin i umter i ka sunparnak, vawlei ser hlan in na ka dawt ca i na ka pekmi kha hmu hna seh ti ka duh. 25 A dingmi ka Pa, vawlei nih cun an hngal lo, sihmanhsehlaw kei nih cun kan hngalh i hi hna nih hin na ka thlah hi an hngalh. 26 Na ka dawtnak cu an chungah a um i kei zong an chungah ka um nakhnga, nangmah kong cu annih kha ka hngalhter hna i ka hngalhter ṭhan lengmang ko hna lai," tiah a ti.

18

1 Jesuh nih hi bangin thla a cam dih hnuah a zultu hna he khan Kidron varek ralchan ah khan an kal. Cuka ah cun dum pakhat a um i cu dum chungah cun Jesuh le a zultu hna cu an lut. 2 Cu dum a umnak hmun cu leitu Judas nih khan a hngalh, zeicahtiah Jesuh le a zultu hna cu khika hmun ah khan voi tampi an i tong tawn. 3 Judas cu dum ah cun a va kal i tlangbawi upa hna le Farasi mi hna nih an fialmi ralkap tlawmpal le biakinn cawngtu palik nih khan an zulh; hriamnam kha an i put i meiinn le meifar zong kha an i vanh. 4 A cung i a tlung ding kha Jesuh nih cun a rak hngalh dih ko i cucaah cun hmailei ah a va chuak i, "Ahodah nan kawl?" tiah a ti hna. 5 "Nazareth khuami Jesuh," tiah an leh. "Keimah hi amah cu ka si," tiah a ti hna. Leitu Judas kha an sinah cun a dir ko. 6 Jesuh nih, "Amah cu keimah hi ka si," tiah a ti hna tikah khan, hnulei ah an i tawn i vawlei ah an tlu. 7 Jesuh nih cun, "Ahodah nan kawl?" tiah a hal ṭhan hna. "Nazareth khuami Jesuh," tiah an ti. 8 "Amah cu keimah hi ka si, tiah pei kan chimh cang ko hna cu. Keimah nan ka kawl a si ahcun a dangtu hi cu kalter hna u," tiah a ti. 9 (Hitihin a chimmi cu, "Ka Pa, na ka pekmi hna cu pakhat hmanh ka thlau hna lo," tiah a rak timi a tlin naklai caah khan a si). 10 Simon Peter nih khan vainam pakhat aa ken i aa zuh i Tlangbawi Ngan salpa kha a orhlei hnakhaw pet lakin a tuk. Cu sal a min cu Malkhas a si. 11 Jesuh nih Peter cu a thawh i, "Na nam kha a kawng ah sawh ṭhan. Ka Pa nih a ka pekmi hrai, nganfah innak hrai cu ding loin a um hnga ti ah maw na ka ruah?" tiah a ti. 12 Ralkap hna le an bawipa le Judah palik hna nih cun Jesuh cu an tlaih i an khih i 13 a hmasa bik ah Annas sinah khan an kalpi. Annas cu Kaiafas nupi pa a si; Kaiafas cu, cu kum i Tlangbawi Ngan rian a ṭuanmi a si. 14 Mi vialte caah mi pakhat a thih cu a ṭha deuh tiin Judah mi ruahnak a petu hna kha Kaiafas cu a si. 15 Simon Peter le zultu dang pakhat nih Jesuh kha an zulh. Cu zultu dang cu Tlangbawi Ngan he khan aa theihngalmi an si caah Jesuh sinah khan Tlangbawi Ngan intual chungah cun a vung lut. 16 Peter cu lengah, kutka pawngah khan a rak um. Tlangbawi Ngan he aa theihngalmi zultu dang kha a va chuak i kutka i a ummi ngaknu kha a va chimh i Peter kha a chungah a luhter. 17 Kutka i a ummi ngaknu nih khan Peter cu a thawh i, "Khipa zultu khi na si ve ko lo maw?" tiah a ti. Peter nih, "Ka si lo," tiah a leh. 18 Khua a sih caah sinum pawl le palik pawl nih khan meihol an tih i dir buin an to. Peter zong cu an sinah khan a va kal i dir buin a va to ve. 19 Tlangbawi Ngan nih khan Jesuh cu a zultu hna kong le a cawnpiaknak kong kha a hal. 20 Jesuh nih cun, "Langhngan in mizapi kha ka chimh zungzal ko hna; ka cawnpiak hnanak cu a dihlak in Judah mi an i pumhnak inn le biakinn ah a si ko. A thli in zeihmanh ka chim bal lo. 21 Cucaah zeicahdah keimah cu na ka hal? Ka bia a theimi kha ta na hal ko hna. Anmah kha ka chimhmi hna cu hal ko hna — ka chimmi cu an hngalh ko khah," tiah a ti. 22 Cu bia a chim tikah cuka i a ummi palik pakhat nih Jesuh cu a bengh i, "Zeitindah Tlangbawi Ngan sinah cu bia cu na chim ngam?" tiah a ti. 23 Jesuh nih cun, "Ahmaan lomi bia ka chim a si ahcun, hika i a ummi hna hi cucu ahmaan lo tiah chim hna. Sihmanhsehlaw ka chimmi cu ahmaanmi a si ṭung ahcun, zeicahdah na ka bengh?" tiah a leh. 24 Cuticun, an khih bu cun, Annas nih khan Tlangbawi Ngan Kaiafas sinah khan a hei kuat. 25 Cuka i Peter cu a dir buin mei a toh lioah khan a dang nih, "Khipa zultu kha na si ve ko lo maw?" tiah an ti. Sihmanhsehlaw Peter nih cun aa pheh i, "Ka si lo," tiah a ti. 26 Tlangbawi Ngan salpa pakhat, Peter nih a hna pet lakin a tukmipa rualchan nih khan a hun i thawh i, "Amah sinah dum ah khan kan hmuh ve pei ka ti?" tiah a ti. 27 Peter nih aa pheh ṭhan i cun ar a hung khuang colh. 28 Jesuh cu Kaiafas inn khan an chuahpi i Mangki bawi inn ah an kalpi. Cu caan cu zingkate a si. Judah mi cu mangki bawi inn chungah khan an lut lo, zeicahtiah phunglam lei in thian i cheh i Lanhtak Puai rawl ei khawh kha an duh. 29 Cucaah Pilat cu a va chuak i annih cu, "Hi pa hi zei a sual nan ti dah?" a ti hna. 30 Annih nih, "Zei a sual lo ah maw na sinah cun kan ratpi hnga," tiah an leh. 31 Pilat nih cun a thawh hna i, "I kalpi u law nan phung ningin va ceih ko ngat u," tiah a ti hna. Judah mi hna nih cun, "Ahohmanh thah khawhnak nawl kan ngeih lo cu ta," tiah an leh. 32 (Jesuh nih zei bantuk thihnak dah ka in lai tiah a rak chimchungmi a tlinnak ding caah hi bangin thil a hung um cu a si). 33 Pilat cu inn chungah khan a vung lut ṭhan i Jesuh kha a auh. "Judah mi hna siangpahrang cu na si maw?" tiah a hal. 34 Jesuh nih cun, "Hi ti na ka hal hi nangmah lungtho in maw a si, midang nih dah ka kong kha an in chimh?" tiah a hal. 35 Pilat nih cun, "Kei cu Judah mi ah maw na ka ruah? Nangmah na phun hawile an tlangbawi upa hna nih pei ka sin an in phakter ko cu. Na tuahmi cu zeidah a si?" tiah a leh. 36 Jesuh nih cun, "Kei ka pennak cu hi vawlei ta hi a si lo; ka pennak cu hi vawlei ta hi rak si seh law cu, Judah mi nih an ka tlaih khawh nakhnga lo, ka zultu hna hi heh tiah an cawl ve hnga. Kei ka pennak cu hi vawlei ta hi a si lo," tiah a ti. 37 Cucaah Pilat nih cun, "Siangpahrang cu tah na si kun maw?" tiah a hal. Jesuh nih, "Siangpahrang na si tiah na ka ti. Hi vawlei ah ka chuah chan le ka rat chan cu biatak kong chim hi a si. Biatak kha a hna a phihkanh lomi paoh nih cun ka bia kha an ngaih," tiah a ti. 38 "Zei cu dah biatak cu a si?" tiah Pilat nih a hal. Cun Pilat cu lengah a va chuak ṭhan i, Judah mi hna cu, "Kei nih cun a sualnak zeihmanh ka hmu lo. 39 Sihmanhsehlaw nan phung tawn bantukin Lanhtak Puai ah cun thongtla pakhat cu kan chuahpiak zungzal hna, Judah siangpahrang cu in thlahpiak hna ning law nan duh maw?" tiah a ti hna. 40 An au i, "Amah cu kan duh lo. Bar-abbas kan duh," an ti. (Bar-abbas cu damiah a si).

19

1 Cun Pilat nih Jesuh kha a lak i ralkap kha a tukter hna. 2 Ralkap nih cun hlingnge in luchin pakhat an phiar i an chinh; puan sen kha an aih i 3 an hun hnawh i, "Judah Siangpahrang cu saupi nung ko seh," an ti i a hmai ah an bengh. 4 Pilat cu a va chuak ṭhan i Judah mi hna cu, "Zohhmanh u, amah hi! Amah cu a sualnak zeihmanh ka hmu lo ti kha hngalhter kan duh hna caah ka rak chuahpi hih," tiah a ti hna. 5 Cucaah Jesuh cu lengah a va chuak i hling luchin cu aa chinh i puansen kha aa aih. Pilat nih cun a thawh hna i, "Zohhmanh u, mipa hi!" a ti. 6 Tlangbawi upa hna le palik pawl nih khan Jesuh cu an hmuh tikah, "Vailam ah khenh chih ko! Vailam ah khenh chih ko!" tiah an au. Pilat nih cun annih cu, "Nanmah nih kalpi u law vailam ah cun va khenh chih u. Kei cu a sualnak ka hmu lo," tiah a ti hna. 7 Judah mi nih cun, "Amah nih Pathian Fapa ka si tiah a ti caah kan phung bantukin thih awk a si," an ti. 8 Cu bia an chim cu Pilat nih a theih tikah a thin a phang chinchin. 9 Inn chungah a vung lut ṭhan i Jesuh cu, "Khuazei in dah na rat?" tiah a hal. Sihmanhsehlaw Jesuh nih a let lo. 10 Pilat nih cun a thawh i, "Na ka chawn duh lai lo maw? Nangmah cu thlah khawhnak nawl le vailam i khenh chih khawhnak nawl ka ngei dah kaw?" tiah a ti. 11 Jesuh nih cun, "Ka cung i nawl na ngeih hi Pathian nih an pek ca lawngah a si. Cucaah nangmah kut i a ka chantupa hi a sual deuh," tiah a ti. 12 Cu bia cu Pilat nih a theih tikah Jesuh cu zeitindah ka luatter khawh lai tinak lam kha a kawl. Sihmanhsehlaw Judah mi cu a au in an au i, "Na thlah a si ahcun nang cu Sizar hawi na si lo. Siangpahrang ka si tiah aa timi paoh cu Sizar ral an si," an ti. 13 Cu bia cu Pilat nih a theih tikah Jesuh cu lengah a hei chuahpi i "Lung Ṭuang" timi hmun i biaceihnak ṭhutdan cungah khan a ṭhu (Hebru holh cun Gabbatha an ti)’ 14 Lanhtak Puai lai ni chun kha a si dengmang cang. Pilat nih Judah mi cu a thawh hna i, "Nan siangpahrang hi zohhmanh u," a ti hna. 15 An au i, "That ko! That ko! Vailam ah khenh chih ko!" an ti. Pilat nih cun, "Nan siangpahrang cu vailam ah ka khenh chih ko lai maw?" tiah a hal hna. Tlangbawi upa hna nih cun, "Sizar dah ti lo cu ahohmanh siangpahrang dang kan ngei lo," tiah an leh. 16 Cun Pilat nih Jesuh cu vailam i khenh awkah annih kha a pek hna. Cuticun Jesuh cu an kalpi, 17 A vailamtahnak kha amah nih aa put i "Luruh Hmun" an timi kha an phan. (Hebru holh cun Golgotha an ti). 18 Cuka ah cun vailam cungah khan an khenh chih; midang pahnih zong a kehlei ah pakhat a orhlei ah pakhat, an tah ve hna i Jesuh cu an karlak ah a um. 19 Pilat nih ca pakhat a ṭial i vailam tahnak cungah cun a tar. A ṭialmi cu "Nazareth khuami Jesuh Judah Siangpahrang" ti a si. 20 Jesuh vailam i an tahnak hmun cu khuapi khan a hlat lo caah cu ca cu Judah mi tampi nih an rel. A ca cu Hebru holh le Latin holh le Grik holh in aa ṭial. 21 Judah mi tlangbawi upa hna nih khan Pilat cu, " ’Judah Siangpahrang’ tiin ṭial hlah, ’Hi pa nih hin Judah Siangpahrang ka si a ti,’ tiin ṭial," an ti. 22 Pilat nih cun, "Ka ṭialmi cu ka ṭialning in um ko seh," tiah a leh hna. 23 Ralkap nih Jesuh kha vailam i an khenhchih dih in, a hnipuan kha an i lak i ralkap pakhat nih pakhat cio ting dingin ṭhen li ah an ṭhen hna. Cun a angki cu hliah ngei loin tahmi a si i cu zong cu an i lak. 24 Ralkap nih cun, "Hi hi cu thlek hlah u sih, camcawhfung tu in zuk u sih," tiah an i ti i cuticun Cathiang nih, "Ka hnipuan cu an i ṭhen i Ka angki caah camcawhfung an zuh," tiah a timi kha a hung tling. Cuticun ralkap nih cun an tuah. 25 Jesuh vailam pawngte ah khan a nu le a nu naule Klopas nupi Mary le Mary Magdalin kha an dir. 26 Cuka i a nu le a dawtmi a zultu an dir ko kha a vun hmuh hna i a nu cu, "Ka nu, khaka ah khan na fapa a um khah," tiah a vun ti, 27 a dawtmi a zultu zong cu, "Khaka ah khan na nu a um khah," tiah a vun ti ve. Cu caan thawk cun cu zultu nih cun Jesuh nu cu a inn ah a umter. 28 Atu cu zeizong vialte kha a tling dih cang ti kha Jesuh nih cun a hngalh i Cathiang nih a rak chimmi tlinternak caah khan, "Ka ti a hal," tiah a ti. 29 Cuka ah cun mitsur zu thor an chiahnak umpu pakhat a um i zu thor chungah cun puanchia kha an vun hnim i feipar ah an ṭemh i Jesuh cu an hun tuh. 30 Jesuh nih mitsur zu thor cu a vun dawp i, "Aa lim cang," tiah a ti. Cun a lu a khun i a thi. 31 Cu ni cu Cawnningani a si. Judah mi nih cun an thahmi hna cu Sabbath ni i vailam tahnak i an i thlai ko kha an duh lo, cu Sabbath cu a thiang khunmi sabbath a si fawn. Cucaah Pilat sinah khan an va kal i hi hna hi an ke ruh kan den hna lai i vailam cungin kan ṭhumh hna lai, tiah a nawl an va hal. 32 Cucaah ralkap kha an va kal i amah sinah an thahmi hna lak i tonter deuhpa kha a ke ruh cu an vun den ve, cun pakhat pa zong an den ve. 33 Sihmanhsehlaw Jesuh sin an phak tikah cun a rak thih cang kha an hmuh i cucaah a ke ruh kha an deng hna lo. 34 Asinain ralkap pakhat nih a hnak kha fei in a hun chunh i thi le ti kha an chuak. 35 (Hi thil a hmutu nih hi kong a chimnak cu nannih zong nih nan zumh khawh ve nakhnga caah a si. A chimmi cu biatak a si i biatak ka chim tiah a hngalh). 36 Cathiang nih, "A ruh pakhat hmanh khiah a si lai lo," tiah a rak timi tlinnak caah khan a si. 37 Cun, "An chunhmi cu mi nih an zoh lai," tiah a chimtu Cathiang bia zong a um fawn. 38 Cu hnuah cun Arimathea khuami Josef nih khan Jesuh ruak cu ka la kho hnga maw tiah Pilat kha a hal. (Josef cu Jesuh zultu a si ve, sihmanhsehlaw Judah upa pawl kha a ṭih hna caah a thlite lawngin a si). Pilat nih cun, na lak khawh, tiah a ti i cucaah cun a va kal i a va lak. 39 Jesuh ton awkah zan i a rak kalmipa Nikodemu zong kha Josef sinah cun a kal i zihmui pawng za khat tluk, mura le aloes cawhmi kha aa ken. 40 Cu hna pahnih nih cun Jesuh ruak cu an lak i zihmui he khan khiangrang puan in an zual; cucu Judah mi nih vui awk i ruak an timhtuahning a si. 41 Jesuh an thahnak hmun ah khan dum pakhat a um i cu dum chungah cun ahohmanh an vui rih hna lonak thlan thar pakhat a um. 42 Cu ni cu Judah mi hna Sabbath lai ni a si ca le thlan cu a naih zong a naih caah cuka ah cun Jesuh cu an chiah.

20

1 Zarhpi ni zingkate ah, khuadei hlanah khin, Mary Magdalin cu thlan ah khan a va kal i thlankhar lung a rak i thawn cang kha a hmuh. 2 Mary cu a tli i Simon Peter le zultu dang pakhat, Jesuh nih a dawtmi kha, "Bawipa cu thlan chung khan an lak cang i khuazei i an chiah kan hngal lo," tiah a chimh hna. 3 Cun Peter le zultu dang cu an i thawh i thlan ah cun an va kal. 4 An pahnih cun an le, zultu dang kha Peter nakcun a ṭhawng deuh i thlan kha a phan hmasa. 5 A vun bih i khiangrang puan kha cu a hmuh hna, sihmanhsehlaw a lut lo. 6 A hnu in Simon Peter cu a ra le cutmat i thlan ah khan a lut colh. Cuka i a ummi khiangrang puan le 7 Jesuh lu an mennak puan kha a hmuh hna. Cu puan cu khiangrang puan hna sinah khan a um lo, amah dang tein aa zual. 8 Cun thlan a phan hmasami zultu zong kha a lut ve i a hmuh i a zumh. 9 (Cathiang nih thihnak in a tho ṭhan lai tiah a timi kha an hngal ṭhiamṭhiam rih lo.) 10 Cun zultu hna cu inn ah an kir. 11 Mary cu thlan lengah cun a dir i a ṭap. A ṭah pah cun a vung kun i thlan chung kha a vun bih. 12 Thil rang in aa thuammi vanmi pahnih a hmuh hna i Jesuh ruak a rak umnak ah khan pakhat a lu leiah, pakhat a ke leiah an ṭhu. 13 "Zeicahdah na ṭah len ko?" tiah an hal. Anih nih, "Ka Bawipa kha an kalpi i khuazei i an chiah ka hngal lo," tiah a leh hna. 14 Cu bia a vun chim dih ah khan a hnulei ah a hun i mer i Jesuh a dir ko kha a hmuh; sihmanhsehlaw Jesuh a si ti awk a hngal lo. 15 Jesuh nih cun, "Zeicahdah na ṭah len ko? Ahodah na kawl?" tiah a hal. Mary nih cun dum cawngtu pa kha a si rua tiah a ruah i, "Bawipa, nangmah nih na lak a si ahcun na chiahnak kha ka chim tuah, ka va kal lai i ka va lak lai," tiah a ti. 16 Jesuh nih cun, "Mary," tiah a vun ti i amah leiah cun a vun i mer i Hebru holh in ``Rabboni,’’ tiah a ti. (A sullam cu, saya tinak a si.) 17 Jesuh nih cun, "Ka tlai peng ko tuah hlah, zeicahtiah ka Pa sinah ka kir rih lo. Sihmanhsehlaw ka unau pawl sinah khan va kal law, ’Ka Pa le nan Pa, ka Pathian le nan Pathian a simi sinah khan ka kal lai,’ a ti tiah va chim hna," tiah a ti. 18 Cucaah Mary Magdalin cu a kal i Bawipa cu ka hmuh i hi bia hi a ka chimh tiah a zultu kha a va chimh hna. 19 Zarhpi ni zanlei sang tlai nawn ah khin a zultu hna cu an i pum i Judah upa kha an ṭih hna caah inn an i hrenhkhumh. Cun Jesuh kha a ra i an lakah cun a hung dir. "Nan cungah daihnak um ko seh," tiah a ti hna. 20 Cu bia a chim dih cun a kut le a hnak kha a hmuhsak hna. Bawipa an hmuh ṭhan caah a zultu hna cu lunglawmhnak in an khat. 21 Cun Jesuh nih cun, "Nan cungah daihnak um ko seh, Ka Pa nih a ka thlah bantukin kei zong nih kan thlah ve hna," tiah a ti ṭhan hna. 22 Cu bia cu a chim dih in a thaw a chuahhnawh hna i, "Thiang Thlarau kha hmu ko u. 23 Mi kha an sualnak nan ngaihthiam hna ahcun ngaihthiam an si ko, nan ngaihthiam hna lo ahcun ngaihthiam lo an si ko," tiah a ti. 24 Zultu hleihnih lak i aa telmi Thomas (Faphir timi) kha Jesuh a rat ah khan an sinah a rak um lo. 25 Cucaah zultu dang nih khan, "Bawipa kha kan hmuh," tiah an chimh. Thomas nih cun a thawh hna i, "A kut i thir hmaneh kha ka hmuh hna i cu thir hmaneh le a hnak kha ka kut in ka tawngh hna lo ahcun ka zum lai lo," tiah a ti hna. 26 Cu hnu zarh khat ah khin a zultu hna cu inn chungah khan an um ṭhan i Thomas zong kha a um ve. Innka cu an hrenh dih hna, sihmanhsehlaw Jesuh cu a rung lut i an lakah khan a dir, "Nan cungah daihnak um ko seh," tiah a ti. 27 Cun Thomas cu a thawh i, "Hika ah hin ra law ka kut hi zoh tuah hna; cun ka hnak kha ka tawng tuah. Zum loin um ti hlah, zum cang ko," tiah a ti. 28 Thomas nih cun, "Ka Bawipa le ka Pathian," tiah a ti. 29 Jesuh nih cun, "Na ka hmuh caah na ka zumh. Sihmanhsehlaw keimah hmu loin a ka zummi hna caah cun lunglawmh awk a va si dah," tiah a ti. 30 Hi cauk chung i ṭial lomi hmelchunhnak tampi, Jesuh nih a zultu hna hmai i a tuahmi an um ko rih. 31 Hi thil lianngan a tuahmi hna ka ṭialnak chan cu, nannih nih Jesuh cu Messiah, Pathian Fapa a si ti kha nan zumh i cu nan zumhnak thawngin amah min in nunnak nan hmuh nakhnga caah a si.

21

1 Cu hnuah Jesuh cu a zultu hna sinah khan Tiberias Rili ah voi khat a lang ṭhan. A langhning cu hitihin a si: 2 Simon Peter le Faphir timi Thomas le Galilee peng Kana khuami Nathanael le Zebedi fapa hna kha le Jesuh zultu a dang pahnih hna kha hmunkhat ah an um i 3 Peter nih a hawile cu a thawh hna i, "Kei cu ngatlaih ah ka kal lai," a ti hna. Annih nih, "Na sinah kan kal ve lai," an ti i lawng chungah khan an lut. Sihmanhsehlaw zan khuadei zeihmanh an tlai lo. 4 Ni a hung chuah ah khin Jesuh cu tikam ah khan a dir i asinain a zultu hna nih khan Jesuh a si ti awk an hngal lo. 5 Jesuh nih cun a thawh hna i, "Tlangval hna, zeihmanh nan tlai lo maw?" tiah a ti hna. Annih nih, "Zeihmanh kan tlai lo," tiah an leh. 6 Annih cu a thawh hna i, "Nan sur kha nan lawng orhlei kamah khan vun chep u law tlawmpal cu nan tlaih hmanh maw," tiah a ti. Cucaah an sur cu an vun cheh i nga cu tam tuk hringhran an tlaih caah a hnuh hmanh an hnuk kho lo. 7 Jesuh dawtmi zultu nih khan Peter cu, "Bawipa dahkaw a si," tiah a chimh. Bawipa a si ti kha Peter nih cun a theih tikah a puan kha aa menh i ti chungah a zuang (a puan kha a rak i phoih caah a si). 8 Zultu dang pawl kha lawng cun tikam ah khan an kal i nga a khatmi sur kha tikam leiah cun an hnuh. Tikam in lamhlapi ah an um lo, Pe za thum hrawng lawng a si. 9 Tikam i an va chuah ah khan meiṭil i nga an rak emmi le changreu tlawmte kha an hmuh. 10 Cun Jesuh nih khan annih cu, "Atu i nan tlaihmi nga cu tlawmpal in rak pu hna u," tiah a ti. 11 Simon Peter kha lawngah cun a va kai i nga ngan pipi a khat in a ummi sur cu tikam ah khan a hun hnuh, an dihlak ah za le sawm nga le pathum a si, cu tluk cun an tam nain sur cu a tlek lo. 12 Jesuh nih cun, "Ra u law ra ei u," tiah a ti hna. A zultu ahohmanh nih khan, "Ahodah na si?" tiah an hal ngam lo, zeicahtiah Bawipa a si kha an hngalh. 13 Cun Jesuh cu a va kal i changreu kha a lak i annih kha a pek hna; nga zong kha a pek hna. 14 Thihnak in thawhter a si hnuah, atu hi Jesuh nih a zultu hna sinah a langh a voi thumnak a si. 15 Rawl an ei dih hnuah Jesuh nih Simon Peter cu a thawh i, "Johan fapa Simon, hi hna nih an ka dawtnak hin nang nih na ka daw deuh maw?" tiah a ti. "Asi, Bawipa, kan dawt kha na hngalh," tiah a leh. Jesuh nih, "Ka tuufa tete kha cawm hna," tiah a ti. 16 Jesuh nih cun a thawh ṭhan i, "Johan fapa Simon, na ka daw maw?" tiah a ti ṭhan. "Asi, Bawipa, kan dawt cu na hngalh," tiah a leh. Jesuh nih, "Ka tuu kha cawm hna," tiah a ti. 17 Cun Jesuh nih cun, "Johan fapa Simon, na ka daw maw?" tiah a ti ṭhan hoi. Jesuh nih, voi thum tiang, na ka daw maw, tiah a hal caah khan Peter cu a ngaih a chia i, "Bawipa, nangmah nih zeizong vialte na hngalh dih, kan dawt cu na hngalh ko hen cu," a ti. Jesuh nih cun, "Ka tuu kha zohkhenh hna. 18 Biatak kan chimh: na no lioah cun nangmah nih na taisawm kha naa sawmh i na duhnak paoh ah na kal tawn; sihmanhsehlaw na tar tikah cun na kut na zao hna lai i midang nih na kut cu an ṭem hna lai i na duh lonak hmun ah khan an in kalpi lai," tiah a ti. 19 (Hi bantukin Jesuh nih a chim tikah khan Peter cu zei bantuk thihnak in dah a thih lai i zeitindah Pathian kha sunparnak a pek lai ti kha a hmuhsak duh caah a si). Cun Jesuh nih, "Ka zul," tiah a ti. 20 Peter cu a hun i mer i Jesuh dawtmi zultu nih a zulh hna kha a hmuh — cu pa cu rawl an ei lio i Jesuh hngauh in a um i, "Bawipa, ahodah nangmah rawitu cu a si lai," tiah a haltu kha a si. 21 Cu pa cu Peter nih khan a hmuh tikah, "Hi pa hi tah zeitindah a si lai?" tiah Jesuh kha a hal. 22 Jesuh nih cun, "Ka rat ṭhan tiang a nun kha ka duh a si ah, cucu nang caah zeidah a poinak a um? A zulh tu ka zul ko," tiah a leh. 23 Cu bia cu Jesuh zultu pawl sinah khan a thang i kha zultu kha a thi lai lo a ti duhnak a si, tiin a sullam an i lak. Sihmanhsehlaw Jesuh nih khan, a thi lai lo, tiah a chim lo; a chimmi cu, "Ka rat tiang a nun ka duh a si ah, cucu nang caah zeidah a poinak a um," ti tu hi a si. 24 Hi pa cu zultu a si i hi thil hna a chimtu le a ṭialtu zong a si; a chimmi cu ahmaan ti kha kan hngalh. 25 Jesuh nih a tuahmi a dang tampi a um ko rih. An dihlak in pakhat hnu pakhat in ṭial si hna seh law, an ṭialnak cauk cu vawlei nih hin a tlum hna hnga lo, tiah ka ruah.