PHUNGTHLUKBIA

1

1 David fapa Solomon, Israel siangpahrang phungthlukbia: 2 Hi phungthlukbia thawng hin Mi nih fimnak le cawnpiaknak kha an hngalh lai i Ruahnak thuk bia kha an hngalhthiam lai i 3 Umtuzia thiamnak le dinnak le biading ca le i ruannak ding ca i cawnpiaknak kha an hmuh lai. 4 Lungtlawm mi nih fimnak an hmuh lai i Seino mi nih hngalhnak le ruahthiamnak an hmuh lai. 5 Cun mifim zong nih an ngaih ahcun an fimnak a ṭhang lai i Hngalhthiamnak a ngeimi nih thiamnak an hmuh chin lai i 6 Phungthluk bia hna le tahchunhnak bia hna le Mifim mi hna an bia le an biahar kha an hngalh khawh hna lai. 7 Bawipa ṭih hi hngalhnak hramthawknak a si; Sihmanhsehlaw mihrut nih cun fimnak le cawnpiaknak kha zei ah an rel lo. 8 Ka fapa, na pa cawnpiaknak cu ngai law Na nu ṭhithruainak cu hlaw hlah. 9 Zeicahtiah na lu caah aa dawhmi pangpar ṭhi rual an si lai i Na hngawng caah pumṭek ṭhi an si lai. 10 Ka fapa, misual mi nih an in lem ahcun, na hna tlakpi hna hlah. 11 Annih nih an in thawh i, "Kan sinah ra ve, thisen chuah awkah bawh hna u sih, A sual lomi cu thlachiat ruat loin lamhruang ah hna u sih; 12 Sheol bantukin an nung na bu in dolh hna u sih; Sualnak an ngei lo nain khor chung i a vung kalmi hna bantuk khi si hna seh. 13 Thil man sung vialte cu kan lak dih hna lai i Kan inn cu hranchaw in kan khahter hna lai; 14 Kan sinah i tel ve ko, Tangka bawm kan i hrawm lai," an in ti tikah, 15 Ka fapa, an sinah cun kal ve hlah, An lam kha zul hlah; 16 Zeicahtiah an ke cu ṭhat lonak leiah a tlik in an tli i Thisen chuah awkah a nam in an i nam. 17 Vate hmuhhngan i chiahmi rap cu pakpalawng a si tawn. 18 Sihmanhsehlaw hi mi hna nih an bawhmi cu anmah thisen lila kha a si i Lamhruang an ahmi cu anmah nunnak lila kha a si ko. 19 Zaang-ennak in miaknak hmuh a duhmi hna lam cu hi bantuk hi a si. Hakkauhnak nih an nunnak kha a hloh tawn. 20 Khuachung lam ah khan fimnak cu a au, Chawdawrnak hmun ah khan a au; 21 Kulhnak vampang cung khan a au i Khua chung luhnak kutka hna ah khan bia a chim: 22 "Zei can dah maw mihrut rual hna, hruh kha nan duh rih ko lai? Zei can dah, mi nihsawh hmangmi hna, mi nihsawh kha a nuam nan ti lai i mihrut nih fimnak kha nan huat lai? 23 Kan chimhhrin hnanak kha nan ngaih ahcun ruahnak kha kan cheuh hna lai i Ka bia kha kan cawnpiak hna lai. 24 Sihmanhsehlaw kan kawh hna i ngaih nan duh lo, Ka kut kha ka samh i ahohmanh nih zei ah nan rel lo. 25 Fim kan chimhmi hna vialte kha nan hnon i Kan chimhhrin hnanak vialte cu zeihmanh nan duh lo caah, 26 Kei zong nih vanchiatnak nan ton ni ah le Launak nih an den hna tikah kan nihsawh men ve hna lai. 27 Launak nih thlichia bangin an den hna tik le Nan vanchiatnak cu phuchim bangin a rat i Harnak le vansang aunak nih an tlunhnawh hna tikah, a nih in kan nih men ko hna lai. 28 Khi tikah cun an ka auh lai, sihmanhsehlaw ka let hna lai lo; An ka kawl len lai, sihmanhsehlaw an ka hmu lai lo. 29 Annih nih hngalhnak kha an huat i Bawipa ṭihnak kha an i thim lo caah 30 Lungthin ka cheuhmi hna kha pakhat hmanh an cohlang duh lo i Ka chimhhrin hnanak cu zeihmanh ah an rel lo. 31 Cucaah annih nih an ziaza theitlai cu an ei lai i Anmah khuakhannak lila nih cun a nor cikcek hna lai. 32 Zeicahtiah lungtlawm pawl cu anmah pialnak nih khan a thah hna i Mihrut hna cu zei ruat khak loin an umnak nih khan a hrawh hna, 33 Sihmanhsehlaw ka bia a ngaimi cu him tein an um lai i Vanchiatnak zeihmanh ṭih loin, zalong tein an um lai," tiah a ti.

2

1 Ka fapa ka bia kha naa lak hna i ka nawlbia kha na lung chungah naa khon hna i 2 Fimnak leiah na hna na chit i hngalhthiamnak leiah na lungthin na pek ahcun, 3 Ahmaan le hmaanlo thleidan khawhnak lungthin kha na auh i hngalhthiamnak kha na kawh ahcun, 4 Ngun bantukin na kawl i thuhmi ro bantukin na kawl ahcun, 5 khi tikah Bawipa ṭihnak cu na hngalh lai i Pathian hngalhnak cu na hmuh lai. 6 Zeicahtiah Bawipa nih cun fimnak kha a pek hna i hngalhnak le hngalhthiamnak kha a cawnpiak hna. 7 Miding mi hna caah fimnak ṭha kha a khon i ding tein a kalmi hna caah amah cu phaw a si i 8 Biading lam kha a ven i a mithiang mi hna lam kha a congh. 9 Khi tikah dinnak le biading cu na hngalh lai i miṭha mi hna lam kha na zulh lai; 10 Zeicahtiah fimnak cu na lung chungah a lut lai i na lungthin caah hngalhnak cu a nuammi a si lai. 11 Fimnak nih an ven lai, hngalhthiamnak nih an zohkhenh lai; 12 Miṭhalo hna lam chung khan an khamh lai i holh ṭhalo hmangmi hna sin khan an luatter lai. 13 Annih cu muihnak lam zulh awkah dinnak lam a hlawt i 14 Ṭhat lonak tuah ah aa lawm i hlenthawinak ah cun aa nuammi an si; 15 Annih lam cu a kawi i an thil tining ah midepde an si. 16 Nu zuangzam sinin an khamh lai i nu ralṭha, bia thlumthlum a hmang i 17 A no lio caan a hawikom kha a hlawt i a Pathian biakamnak a philhmi sin khan an khamh lai. 18 Zeicahtiah a lam cu thihnak leiah a vung kal i mithi mi hna ram leiah khan a vung lan. 19 A sin i a va kalmi paoh cu ahohmanh an kir ti lo, nunnak lam zong an hmu ṭhan ti lo. 20 Cucaah miṭha mi hna lam cu zul law miding mi hna lam cu i tlaih tuah. 21 Zeicahtiah miding mi hna cu hi ram chungah hin khua an sa kho lai i ding tein khua a sami hna cu hi ram chungah hin an um lai. 22 Sihmanhsehlaw miṭhalo hna cu ram chung khan hlonh an si lai i mi rawi hmangmi hna cu ram chung cun phawi an si lai.

3

1 Ka fapa, kan cawnpiaknak cu philh hlah, Sihmanhsehlaw na lung nih ka nawlbia cu i cinken ko hna seh; 2 Zeicahtiah nun saunak le chan saunak le duhdim nunnuamhnak cu an in pek lai. 3 Felnak le zumh awk tlakmi sinak kha i chuahtakter hna hlah, Na hngawng ah i ngerh hna law na lung tlap cungah i ṭial hna. 4 Cuticun Pathian le minung mithmuh ah Mithmai ṭha le thangṭhatnak na hmuh lai. 5 Bawipa kha na lung chung dihlak in i bochan law Nangmah fimnak kha i rinh hlah. 6 Na kalnak lam kip ah amah kha hngal law Amah nih na lam kha a tluanter hna lai. 7 Mah mithmuh i a fimmi va si hlah; Bawipa kha ṭih law ṭhat lonak kha mertak ko. 8 Na taksa caah damnak a si lai i na ruh caah si a si lai. 9 Bawipa cu na chawva le na thilri theitlai hmasa bik hna in upat tuah; 10 Cun na rawl inn cu khat thluahmah in an um lai i Na mitsur nennak khor cu mitsur hang in an liam lai. 11 Ka fapa, Bawipa chimhhrinnak cu zei rel loin um hin hlah. An mawhchiatnak nih cun in nor hlah seh, 12 Zeicahtiah pa nih a duhmi a fapa cu a chimhhrin bangin Bawipa nih a dawtmi kha a chimhhrin ve hna. 13 Fimnak a hmumi cu a lung aa lawm, hngalhthiamnak a ngeimi zong aa lawm ve; 14 Zeicahtiah fimnak cu ngun nakin a ṭha deuh i miaknak a chuahpimi cu sui nakin a ṭha deuh. 15 Fimnak cu rubi lungvar man sungmi nakin a sung deuh, na hlawn vialte ah amah tluk zeihmanh an um lo. 16 Nun saunak cu a orhlei kut chungah a um i a kehlei kut ah rumnak le upatnak an um. 17 A lam cu lam nuam an si i rumnak phakpitu lam an si. 18 Amah aa tlaihmi hna caah cun nunnak thingkung a si i amah kha fek tein aa tlaihmi cu him tein an um. 19 Bawipa nih fimnak in vawlei kha a rak dirh; hngalhthiamnak in van kha a hmunhter hna; 20 A thiamnak thawngin ti thuk hna cu an i sat i khuadawm nih dap kha a thlak hna. 21 Ka fapa, fimnak ṭha le ruahthiamnak cu i ken hna, na mit hmuhnak chungin liamter hna hlah; 22 Annih cu na thlarau caah nunnak an si lai i na hngawng caah ṭamhnak an si lai. 23 Khi tikah himbawm tein na kal lai i na ke cu an i chuihpah lai lo; 24 Na ṭhut ah na thin a phang lai lo, na ih tikah na mitkuh a thaw lai. 25 Mihrut mi hna cung i a tlungmi launak ruangah khan na thin va phang hlah; miṭhalo cung i a tlungmi rawhralnak ruang zongah khan na thin va phang hlah; 26 Zeicahtiah Bawipa cu na hnangamnak a si lai i na ke cu aa awh nakhnga lo amah nih an zohkhenh lai. 27 Nangmah kut chungah ṭhatnak tuah khawhnak kha a um tikah, a hmu hnga ding a simi sinin ṭhatnak kha va kham hlah. 28 Nangmah sinah naa chiah ko nain, "Va kal law ra ṭhan te, thaizing ah kan pek lai," tiah na hawi kha ti hna hlah. 29 Nangmah kha bochan in na pawngah khua a sa khirkhiarmi na innpa caah ṭhat lonak khua va khang hlah. 30 Na cungah ṭhat lonak zeihmanh a tuah lo ahcun, zei ruang lo ah aho he hmanh vaa si len hlah. 31 Zaang en hmangmi cu va hngar hna hlah, a lam zong kha zeihmanh vaa thim hlah; 32 Zeicahtiah mi lungthin ṭhalo cu Bawipa caah fihnung an si i miding mi cu Pathian nih a zumhmi an si. 33 Bawipa chiatserhnak cu miṭhalo mi hna inn cungah a tlung i sihmanhsehlaw miding mi hna umnak cu thluachuahnak a pek. 34 Mi zei ah a rel lomi hna cu zei ah a rel ve hna lo i mi toiah aa dormi hna cu duhdawtnak a pek hna. 35 Mifim mi nih upatnak cu an co lai, sihmanhsehlaw mihrut mi nih zohchuknak kha an hmuh lai.

4

1 Maw ka fapale hna, nan pa cawnpiaknak hi ngai u law, hngalhnak nan ngeih khawh nakhnga ṭha tein ngai tuah u; 2 Zeicahtiah nunchimhnak kan pekmi hna cu a ṭhami nunchimhnak an si i Kan cawnpiaknak hna hi hlaw hlah u. 3 Ka pa caah ngakchia ka rak si i ka nu caah fapa dawt, a nomi ka rak si tikah khan, 4 Ka pa nih cun a ka cawnpiak i, "Ka bia hi na lung in fek tein i tlaih hna, ka nawlbia hi zul hna law nung tuah; 5 Ka chimmi bia hi philh hna hlah law i theihter duh loin um hna hlah. 6 A hmasa bik ah a herhmi cu fimnak hmuh hi a si; hngalhthiamnak kha na ngeihmi vialte na hloh dih ding a si zongah i cawk. 7 Fimnak cu hlaw hlah, amah nih cun him tein an zohkhenh lai; amah cu daw law an huhphenh lai; 8 Na lung chungah i chiah law sangpi ah an cawi lai, i pom law upatnak an phakter lai. 9 Aa dawhmi pangpar rual na lu cungah a chiah lai i nangmah cu sunparnak luchin an pek lai," tiah a ti. 10 Ka fapa, ka bia cu ngai law pom hna, na nunkhua a sau lai. 11 Fimnak lam kha kan cawnpiak lai i dinnak lam ah khan kan hruai lai. 12 Na kal tikah na ril lai lo i na tlik zongah zeihmanh nih an tlukter lai lo. 13 Cawnpiaknak kha i tlaih peng law thlah hlah; Cucu zul peng tuah, na nunnak a si. 14 Miṭhalo hna lam ah cun lut hlah, miṭhalo hna lam cu zul hlah; 15 Hrial law a cungah cun kal hlah, pialtak law kaltak ko. 16 Zeicahtiah annih cu thil sual pakhat tal an tuah lo ahcun an it kho lo i mi pakhat tal an tlukrilhter hna lo ahcun an i hngilh kho lo. 17 Ṭhat lonak changreu kha an ei i zaang-ennak zu kha an din. 18 Sihmanhsehlaw miding mi hna lam cu zingka ceunak, chun laicer tiangin a ceu chin lengmangmi bantuk a si. 19 Miṭhalo hna lam cu zan muihnak bantuk a si, Zei cungah dah kan tluk i kan rilh ti kha an hngal lo. 20 Ka fapa ka bia cu ngai hna law ka chimmi cu na hna chi tuah hna. 21 Na lung chungah i chiah hna law lohter hna hlah. 22 Zeicahtiah aa hmuhmi caah cun nunnak an si i a pum dihlak damnak an si. 23 Na lung kha ṭha tein veng tuah, Zeicahtiah cuka cun nunnak cerhti kha a put. 24 Hrokhrawl bia cu na kaa chungin chuahter hna hlah law Depdetnak bia cu hlaw diam ko hna. 25 Na mit nih ding tein hmailei kha zoh ko hna seh, Na hmai i a ummi thil cu fek tein i zohchih ko. 26 Na ke nih a lamhmi lam kha ṭha tein zoh law cuticun him tein na kal kho lai. 27 Orhlei ah siseh, kehlei ah siseh, pial hlah; Ṭhat lonak vialte kha hrial dih hna.

5

1 Ka fapa, ka fimnak kha ṭha tein i ngaih law lungthin kan cheuhmi kha ṭha tein na hna chi tuah; 2 Ruahthiamnak kha na ngei kho lai i na chimmi cu hngalhnak in chimmi a si lai. 3 Nu zuangzam hmur in khuaihliti dor an tla i a biachimmi cu chiti nakin a nal deuh. 4 Sihmanhsehlaw a donghnak ah cun anfangkha bantukin a kha i kap hnih har nam bantukin a har. 5 A ke cu thihnak ah an vung kal i a kehlan cu Sheol lei lam kha an zul; 6 Nunnak lei lam kha zei ah a rel lo; a lam cu a kenkip ah an vak i cucu a hngal lo. 7 Atu cu, ka fapa, ka bia kha ngai law ka kaa chung chuak bia hi zeirel lo in um hna hlah. 8 Nu zuangzam kha lamhlat piin hrial law a inn innka pawngah va kal hlah. 9 Hmaizahnak na hmuhmi kha midang mithmuh ah na thlau sual lai i zaangfahnak ngei lomi hna sinah na upatnak kha na hloh sual lai; 10 Ramdangmi kha na ṭhawnnak in an khim sual lai i na rianṭuanmi man cu na hngalh lomi miding innchungkhar sinah a kal sual lai; 11 A donghnak ah cun rawlṭam in na um lai i na ruh lawngin khua na sa lai. 12 Khi tikah naa thawh lai i, "Zeicahdah chimhhrinnak kha ka rak huat i mawhchiatnak kha ka lung nih a rak duh hnga lo. 13 Ka sayate aw kha ka rak ngai lo i a ka cawnpiaktu hna an bia kha zei ah ka rak rel hna lo. 14 Aa pummi mibu chungah khan, minchiatnak ka rak hmu ciaomau ko lo mei?" na ti lai. 15 Nangmah tikuang ti te ding law na tikhor chungin a luangmi ti te kha ding tuah. 16 Na tiput hna cu a kenkip ah ṭhekter hna hlah law khualak lam ah tiva cu i ṭhek hna hla seh. 17 Annih cu nangmah ca lawngah si ko hna seh, na sin i a ummi khual hna caah cun si chih hna hlah seh. 18 Na tikhor cu thluachuahnak hmu seh law na tlanval lio i na nupi ah khan i lawm ko; 19 Amah cu sazuk duhnung ngai le aa dawhmi sakhi bantuk a si; a hnuk nih cun zeitik paoh ah na lung in riamhter seh law a dawtnak nih cun in lawmhter zungzal ko seh. 20 Ka fapa, zeicahdah mi zuangzam cu na duh i nu ralṭha cu na pom? 21 Zeicahtiah mi nih a zulhmi a lam vialte cu Bawipa nih a hmuh dih ko i Bawipa nih cun a lam vialte cu a zoh dih ko. 22 Miṭhalo cu amah ṭhat lonak ah aa foih i a sual rianṭuannak ah khan a tang. 23 Chimhhrinnak a um lo caah a thi i a hruhnak a ngan caah a tlau.

6

1 Ka fapa, na innpa caah biahrennak i na can i Khualpa caah aamahkhannak na tuahpiak i 2 aa bia chimmi ah naa foih i na kaa in a chuakmi bia ah na tan ahcun, 3 Khi tikah, ka fapa, nangmah cu na innpa kut chungah na tlak cang caah Mah hihi tuah law i khamh tuah: Khulrang in va kal law mipa cu va nawl hranhram ko. 4 Na mit cu ihter hlah, na mit cuar zong cu hngilhter hlah; 5 Sakap kut chungin sazuk a luat bantuk le mihriam kut chungin vate a luat bantukin nangmah kha i khamh tuah. 6 Maw zaangthupa, hngerhte sinah khin va kal tuah; an umtuzia khi va ruat hna law fimnak i lak tuah. 7 Bawi le upa le uktu zeihmanh an ngei lo nain, 8 Ṭhal caan ah an rawl kha a timh hna i rawl ṭuan caan i an i cawmnak ding kha an pumh an khawmh hna. 9 Maw zaangthupa, zei can dah na ih ko lai? zeitik ah dah na ihnak in na thawh lai? 10 Tlawm tein it ko rih ning, tlawm tein i hngilh ko rih ning, ka kut cu i dinh awkah tlawm tein i sih ko rih ning, na ti lengmang caah. 11 Pamnak nih mifir bantukin an tlunhnawh lai i herhbaunak nih hriamnam aa putmipa bantukin an chuahhnawh lai. 12 Hrokhrawl bia he aa chawkmi cu mizeiruaramlo, miṭhalo an si; 13 An mit kha an ṭheh depmap i an ke in bia an chim i an kutdong in an sawh i 14 An lungthin a kawi caah ṭhat lonak khua kha an khan lengmang i rem lonak thlaici kha an tuh thluangthluan; 15 Cucaah chikkhatte ah ṭhat lonak nih a tlunhnawh hna lai i damter khawh ti loin an rawk lai. 16 Bawipa nih a huatmi thil paruk a um, A fihmi thil pasarih an um: 17 Porhlawtnak mit, lihchim hmangmi lei, a sual lomi thisen chuahtu kut, 18 Ṭhat lonak khua a khangtu lungthin, ṭhat lonak lei i khulrang in a tlimi ke, 19 Lih a chim lengmangmi tehte le U le nau karlak i rem lonak thlaici a tuhtu. 20 Ka fapa, na pa nawlbia kha zul hna law na nu cawnpiaknak kha hlaw hna hlah: 21 Na lung ah i hren chih zungzal hna law na hngawng ah i khih hna. 22 Na kal tikah an in hruai lai, na ih tikah an in ven lai, naa hlauh tikah bia an in ruah lai. 23 Zeicahtiah nawlbia cu meiinn a si i cawnpiaknak cu ceunak a si, 24 Chimhhrinnak cu nu ṭhalo sinin na him nakhnga ding caah le nu ralṭha lei nal sinin khamh na si nakhnga ding caah a si. 25 Aa dawhnak cu na lung chungin duh hlah, a mithmul nih nangmah cu in hreng hlah seh; 26 Zeicahtiah hlawhhlangnu cu changreu hlum khat in hlan khawh a si ko, sihmanhsehlaw a va cungin pa aa duhmi nih cun mipa nunnak hrimhrim kha tlaih aa tim. 27 Mi nih a puan kang loin a ṭang ah meiṭil kha a pom kho maw? 28 Asiloah a linmi meiṭil cungah a ke duah loin aho tal a kal khomi an um maw? 29 Cu bantuk cu a innpa nupi sin i a va kalmi cu a si; Ahohmanh amah a tawngtu cu dantat loin an luat lai lo. 30 Mifir nih a rawl a ṭam tikah a rawl ṭamnak damter awkah thil a fir ahcun, Mi nih an nihsawh ṭhiamṭhiam lo mei? 31 Cun amah cu tlaih a si ahcun a let sarih in a liam lai; A innchung i a ngeihmi thil vialte cu a pek dih lai. 32 Mi nupi he a sualmi cu ruahnak ngei lomi a si; Cu a tuahtu cu amah le amah aa hrawk ko. 33 Hma le minchiatnak kha a hmuh lai i a thangchiatnak kha a lo lai lo. 34 Zeicahtiah lunghrinnak nih hin mi cu an thin a phawh hna i Teirul an i cham tik ciammam ah cun zeihmanh an i ngan hna lo. 35 Chamnak cu an i cohlanpiak duh lai lo i Laksawng tampi i pek hmanh ah an thin a dam hlei lai lo.

7

1 Ka fapa, ka bia cu i ken hna law ka nawlbia cu na sinah i chiah hna; 2 Ka nawlbia cu i ken hna law na nung lai, kan cawnpiaknak cu na mit falai bangin i ken hna; 3 Na kutdong ah i khih hna law na lung tlap ah i ṭial hna. 4 Fimnak cu, "Ka far na si," tiah ti law, hngalhnak cu, "Ka hawikom ṭha na si," tiah ti tuah; 5 Amah nih cun nu zuangzam sin khan an khamh lai i nu ralṭha, a bia a nal ngaimi sin khan an khamh lai. 6 Ka inn i thlalangawng khan ka hei zoh i 7 Seino lungmawng rual hna lakah khan, ruahnak a ngei lomi tlangval pakhat kha ka hmuh; 8 - 9 Zanlei sang, mui chupchap, zan caan le muih caan ah cun, Hlawhhlangnu umnak lei zalam ah cun a kal i an inn lei lam cu a hei tlai. 10 Cun zohhmanh, minu pakhat nih a rak don; Cu nu cu hlawhhlangnu thuam in aa thuam i hmaikhuh puan kha aa khuh. 11 Inn tang loin chawh lengmang a duhmi nu a si, Lamṭe kip khan mi kha a bawh hna. 12 Atute ah khan zalam ah a um, atute ah khan chawdawrnak hmun ah a um. 13 Tlangvalpate cu a tlaih i a hnamh i ningzah hngal loin amah cu, 14 "Raithawinak pekchanh awk ka ngei i nihin ah hin ka biahrennak ka tlinter cang lai; 15 Cucaah nangmah ton awkah le nangmah cu hngahhlang ngaiin kawl awkah ka ra chuak i atu cu kan hmuh cang. 16 Ka ihkhun ah ihphah dawh ngai ka phah i Izipt ram la hmangṭhia in ṭamhmi ihphah khuh dawh ngaiin ka khuh; 17 Ka ihkhun cu mura le aloes le nakzik zihmui in ka thuh cang hna. 18 Ra law zinglei tiang cim tein dawtnak ah cun i phum u sih; dawtnak in i nuam u sih. 19 Zeicahtiah ka va cu inn ah a um lo, lamhlapi ah khual a tlawng. 20 Tangka zal khat in aa phorh i thlapa a lai tik ceo ah khin inn ah cun a tlung te lai," a ti. 21 Lemsoinak bia tam piin a lem i a biathlum in a hnek khawh. 22 Mihrut bantukin a zulh i cawtum thahnak hmun i a kalmi bantuk khi a si. 23 Nengpi, rap ah aa foihmi bantuk, vate rap coktarh a vun zuanhnawhmi bantuk, a si; ka nunnak a ka hlotu a si lai, ti kha a hngal lo. 24 Atu cu, maw ka fapale hna, ka bia ngai tuah u, ka ka chungin a chuakmi bia kha ṭha tein ngai tuah hna u. 25 Minu lam lei kha nan lung nih hoih hlah seh, A lam chungah khan va tlau sual hlah u; 26 Zeicahtiah mi tampi a tlakter hna i a thahmi cu tampi an si. 27 A inn cu Sheol i vung kalnak lam, thihnak khan chung i a vung lutmi a si.

8

1 Fimnak cu a au i hngalhthiamnak nih a kui kha ngai tuah. 2 Lam pawng hmun sang ah khan, lam tonnak ah khan a dir; 3 Khua hauka kutka pawngah, luhnak kutka ah khan a au i, 4 "Maw mi hna, nanmah cu kan auhmi hna nan si, mi vialte, nan dihlak in kan nawlmi hna cu nan si: 5 Maw mihrut rual hna, fimnak cawng tuah u; maw lungtlawmmi hna, ṭha tein ngai tuah u. 6 Ngaihmanh u, thil ṭha kha ka chim lai, ka hmur in ahmaanmi bia kha a chuak lai; 7 Ka kaa nih biatak a chim lai, holh ṭha lo hi ka hmur caah fihnung a si. 8 Ka kaa chungin a chuakmi bia vialte cu a dingmi bia an si dih; bia cikngerh le hrokhrawl bia pakhat hmanh an um lo. 9 A hngalthiammi caah cun biading an si dih i hngalhnak a ngeimi caah cun ahmaanmi bia an si. 10 Keimah cawnpiaknak cu ngun nakin i lak deuh u, hngalhnak cu sui ṭha nakin i lak deuh u; 11 Zeicahtiah fimnak cu lungvar nakin a ṭha deuh i na duhmi vialte nih khan an tluk naisai lai lo. 12 Kei cu fimnak ka si i fimnak kha ka pek hna hngalhnak le ruahthiamnak lam kha ka hmuhsak hna. 13 Bawipa ṭihzah cu sualnak huat khi a si. Porhlawtnak, ruamkainak le sualnak lam le biadik lo kha ka huat hna. 14 Hngalhthiamnak le ṭhawnnak zong keimah ta an si. 15 Keimah thawngin siangpahrang nih uktu bawi an si i keimah thawngin uktu hna nih a dingmi phunglam kha an ser hna. 16 Keimah thawngin bawi nih bawi bantukin an um kho i vawleicung uktu bawi a simi vialte hna nih khan uktu bantukin an um kho. 17 A ka dawmi cu ka dawt hna i fel tein a ka kawlmi nih cun an ka hmuh. 18 Rumnak le upatnak kha ka sinah an um, a tlomi chaw le duhdimnak hna zong kha an um fawn. 19 Ka theitlai cu sui nakin a ṭha deuh, sui thiang nak hmanh in a ṭha deuh, ka chuahpimi theitlai cu ngun ṭha phun nakin a ṭha deuh. 20 Dinnak lam ah khan ka kal i biading lam ah khan ka kal, 21 A ka dawmi cu rumnak ka pek hna i an ngun kuang ka khahter. 22 Bawipa nih a rian hramthawknak ah a ka ser, hlanlio i a tuahmi hna lakah hmasa bik ka si. 23 Hlan lio piin a ka hmunhter cang, vawlei hramthawk hlanah, a hmasa bik ah a ka ser. 24 Ti thuk pipi an um hlanah khan a ka ser, ti a khatmi cerhti an rak um rih hlanah khan a ka ser cang. 25 Fing le tlang a ser hna hlanah keimah cu ka chuak cang; 26 Vawlei le a chung i a ummi lo hna a ser hna hlan le Vawlei cung leidip hmasa bik a um hlanpi ah khan a ka ser diam cang. 27 Van hna khi a fehter hna tikah khan ka rak um cang, ti thuk cung i a kual, a pum in a rin tikah khan ka rak um ko cang; 28 Cunglei van hna khi fek tein a ser hna tikah le ti thuk cerhti hna cu a fehter hna tikah khan 29 Ti nih khan a nawlbia cu an buar nakhnga lo rili cu ri a serpiak hna; vawlei hram kha a hmelchunh tik ah khan, 30 A pawngah khan rian thiam ngaimi bantukin ka rak um; keimah cu nifate in aa lawmhnak ka rak si i amah hmaiah khan kaa lawm zungzal. 31 Vawlei kha a ser dih tikah a cungah lente kaa celh i kaa nuamhnak cu minung hna chungah khan a si. 32 Atu cu ka fapale hna, ka bia ngai tuah u: Ka lam a zulmi cu lunglawmmi an si. 33 Cawnpiaknak kha ngai u law fim tuah u, cun zeirello in um hlah u. 34 Ka bia kha a ngai i ka kutka ah nifa a um i ka innka pawngin a ka hngakmi cu milunglawm an si. 35 Zeicahtiah keimah a ka hmutu nih cun nunnak kha a hmuh i Bawipa sinin duhdawtnak kha a hmuh; 36 Sihmanhsehlaw keimah a ka hmu lomi nih cun amah le amah kha aa hliam ko; a ka huatu vialte cu thihnak he aa duhmi an si," tiah a ti.

9

1 Fimnak nih a inn kha a sak cang, a tung pasarih kha a phun cang hna. 2 A sa kha a thah cang hna i a mitsur hang zong kha a cawh cang hna i a cabuai zong kha a ser cang hna. 3 Khuachung hmun sang bikbik khan au awkah a sinum kha a thlah hna i, 4 "Lungthin a tlawm deuhmi paoh cu hika ah hin ra tuah u," an ti. Ruahnak a ngei set lomi cu a thawh hna i, 5 "Ra u law changreu kha ei u law mitsur hang ka cawhmi kha ding tuah u. 6 Hruhnak lam kha kaltak u law nung cang tuah u, fimnak lam kha zul tuah u," a ti. 7 Miruamkai a chimhringtu nih cun rak nihsawhnak kha a in tawn, miṭhalo nun a chimtu nih cun hma a in tawn. 8 Miruamkai cu nun chim hlah, an huat sual lai, mifim cu nun chim law an dawt lai. 9 Mifim cu cawnpiak law a fim chin lai, miding cu cawnpiak law a thiamnak aa chap lai. 10 Bawipa ṭih cu fimnak hramthawknak a si, A Thiangmi Mi hngalh cu a thukmi thil hmuh khawhnak a si. 11 Zeicahtiah keimah thawngin na ni hna cu an karh lai i na nunnak ah kum tampi chap an si lai. 12 Na fim ahcun nangmah ca ṭhatnak a si ko, miruamkai na si ahcun mawhchiat awk cu nangmah na si ko. 13 Nu hrut cu a lung duh ning paoh khan a um i ngakchia bantuk a si i zeihmanh a hngal lo. 14 A inn innka ah khan a ṭhu, khua chung hmun sang bik hmun i ṭhutdan ah khan a ṭhu i, 15 Lam i a kalmi, anmah lamte i ding tein a kal komi hna kha, 16 "Lungthin a tlawm deuhmi paoh cu hika leiah hin ra tuah u," a ti hna. Ruahnak a ngei set lomi kha a thawh hna i, 17 "Firmi ti cu a thlum i a thli tein eimi changreu cu a thaw," tiah a ti hna. 18 Sihmanhsehlaw khika ah thihnak a um ti kha an hngal lo i a sawmmi a hawile hna cu Sheol a thuknak i a ummi an si kha an i hngal lo.

10

1 Solomon phungthluk bia hna: Fapa fim nih a pa a lawmhter, sihmanhsehlaw fapa hrut cu a nu caah ngaihchiatnak a si. 2 Ṭhat lonak in hmuhmi chawva cu a miak lo, sihmanhsehlaw dinnak cu thihnak chungin chuahtertu a si. 3 Bawipa nih miding cu rawlṭam in umter a siang hna lo, sihmanhsehlaw miṭhalo duhnak cu a donh tawn. 4 Kut thathu nih cun pamnak a chuahter, sihmanhsehlaw miteima kut nih cun rumnak a chuahter. 5 Ṭhal caan lioah thil aa khonmi cu fapa fim a si, sihmanhsehlaw rawlṭuan caan lio i a it komi fapa cu ningzahnak a chuahtertu a si. 6 Thluachuahnak cu miding hna lu cungah a um, sihmanhsehlaw miṭhalo hna kaa nih cun zaang-ennak kha an i hmawm. 7 Miding cu thluachuahnak an si tiin hngalh camcin an si, sihmanhsehlaw miṭhalo hna min cu philh zau a si. 8 A fimmi nih cun nawlbia kha a lung chungah aa ken, sihmanhsehlaw mihrut mikatam cu ngaihchiatnak a phan lai. 9 Ding tein a kalmi cu him tein a kal, sihmanhsehlaw a lam kha a ningcang loin a tuahmi cu a langh lai. 10 Palhnak a um tikah tla dedep tein a mit a ṭhepmi cu harnak chuahtertu a si, sihmanhsehlaw ralṭhat in mi a chimhringmi cu daihnak umtertu a si. 11 Miding kaa cu nunnak cerhti a si, sihmanhsehlaw miṭhalo hna kaa nih cun zaang-ennak kha an i hmawm. 12 Huatnak nih rem lonak kha a thawhter, sihmanhsehlaw dawtnak nih cun i tisualnak vialte kha a khuh dih. 13 Hngalhthiamnak a ngeimipa hmur ah cun fimnak a um, sihmanhsehlaw fungfek cu ruahthiamnak a ngei lomipa keng caah a si. 14 Mifim nih cun hngalhnak kha an i khon, sihmanhsehlaw mihrut nih bia an chim hluahmah tikah khan rawknak kha a nai. 15 Mirum hna an ralhruang cu an chawva a si, misifak hna an rawhnak cu an sifahnak hi a si. 16 Miṭha nih an hmuhmi laksawng cu nunnak a si, sihmanhsehlaw sualnak nih cun sualnak lawng a chuahpi lengmang. 17 Chimhhrinnak a ngaimi paoh cu an nung lai, sihmanhsehlaw ka palh a ti duh lomi cu lamping ah an kal. 18 Huatnak a paw chungah a thupmi nih a hmur in lih a chim, hawi thangchiatnak a chimmi cu mihrut an si. 19 Bia tam deuh na chim paoh ah tam deuh in na sual ve sual ko lai, cucaah na fim ahcun bia naa sum lai. 20 Miṭha hna bia cu ngun ṭha bantuk an si, sihmanhsehlaw miṭhalo hna lungthin cu hnawmtam bantuk an si. 21 Miṭha bia nih cun mi tampi a cawm hna, sihmanhsehlaw mihrut cu a hruh ruangah a thi tawn. 22 Bawipa thluachuahnak cu rumtertu a si i ngaihchiatnak zeihmanh a ratter chih hna lo. 23 Ṭhat lonak tuah hi mihrut caah cun lentecelh bantuk a si i sihmanhsehlaw hngalhthiamnak a ngeimi caah cun fimnak hi a nuammi a si. 24 Miṭhalo cu a ṭihmi thil kha a cungah a tlung lai, sihmanhsehlaw miding nih cun a saduhthah kha a co lai. 25 Thlichia nih miṭhalo cu a choih hna, sihmanhsehlaw miding cu an him. 26 Ha ca i a thormi bantuk le mit ca i meikhu bantuk khi mithathu cu a bawipa caah a si. 27 Bawipa ṭihnak nih hin chan a sauter, Sihmanhsehlaw miṭhalo hna chan cu a tawi. 28 Miding hna ruahchannak cu lunglawmhnak a phan, Sihmanhsehlaw miṭhalo hna nih an i ruahchihmi cu pakpalawng ah a cang. 29 Bawipa nih a sual lomi cu a huhphenh hna, sihmanhsehlaw ṭhat lonak a tuahmi cu a hrawh hna. 30 Miding cu hlonh an si bal lai lo, sihmanhsehlaw miṭhalo cu ram chungah hin khua an sa kho lai lo. 31 Miding kaa nih cun fimnak kha a chim, sihmanhsehlaw lei ṭhalo cu tan a si lai. 32 Miding nih cun hi caan he hin zei bia hi dah chim awkah aa tlak ti kha an hngalh, sihmanhsehlaw miṭhalo nih cun mi ca i fahnak a chuahtertu bia lawnglawng kha a chim zungzal.

11

1 Cuai deu a hmangmi cu Bawipa nih a huat hna, sihmanhsehlaw tahnak khing ahmaanmi cu a lawmhmi a si. 2 Aa porhlawmi nih cun mi nihsawhnak tuan ah an hmuh lai. Cucaah mi toidorte i um a ṭha deuh. 3 Miding cu an dinnak nih a hruai hna, sihmanhsehlaw mihrokhrawl cu an hrokhrawlnak nih a hrawh hna. 4 Thihnak nih aan phak ni ah cun rumnak hi a ṭhahnem lo, sihmanhsehlaw dinnak cu thihnak chungin michuahtu a si. 5 Miṭha cu a dinnak nih khan a lam kha a fawiter, sihmanhsehlaw miṭhalo cu amah ṭhat lonak nih khan a tlukter. 6 Dinnak nih miding cu a chuah hna, sihmanhsehlaw mirawi hmang cu anmah duhfahnak lila ah khan an i foih 7 Miṭhalo cu a thih tikah aa ruahchanmi vialte cu amah sinah khan an lo, rumnak i bochan cu zeihmanh a ṭhahnem lo. 8 Miding cu harnak chungin chuah a si, sihmanhsehlaw miṭhalo cu cu chungah cun a paih in an i paih. 9 Pathian zei ah a rel lomi hna an bia nih mi kha a hrawh tawn hna, sihmanhsehlaw miding hna fimnak nih cun a khamh hna. 10 Miding hna huncho tikah khua cu aa lawm, miṭhalo hna an thih tikah lawmhnak au thawng a um. 11 Miding hna an um thawngin khua cu a lianngan, sihmanhsehlaw miṭhalo hna bia nih khua cu a hrawh tawn. 12 A innpa a zawmhtaihmi cu mihrut a si, sihmanhsehlaw hngalhthiamnak a ngeimi cu dai tein a um tawn. 13 Aa chawk lengmangmi mihmursau cu biathli phuan hmangmi an si, sihmanhsehlaw zumh awk tlak a simi nih cun thil kha a lung chungah a thuh hna. 14 Hruainak a um lo tikah miphun kha an tlu tawn, sihmanhsehlaw fimchimtu tamnak hmun ah cun himnak kha a um. 15 Na hngalh lomipa kha a leiba champiak awkah bia naa kam ahcun na lungre a thei lai, naa tel lo ahcun na caah a ṭha deuh lai. 16 Vel a thiammi nu cu hmaizahnak a hmu, sihmanhsehlaw ziaza a thiang lomi cu ningzahnak a si. Chawlehnak le chawhrawlnak ah na ral a chiat ahcun awkhlawh na si ko lai, na ral a ṭhat ahcun na rum ko lai. 17 Zaangfah a thiammi na si tikah nangmah le nangmah ṭhatnak naa pek a si, cun na puar ahcun nangmah le nangmah harnak naa pe ko. 18 Miṭhalo nih ahmaan loin miaknak a hmuh tawn, ṭhatnak a tuhtu nih cun laksawng taktak cu a hmuh lai. 19 Dinnak tuah awk aa rialchih pengmi cu a nung lai, sihmanhsehlaw dinlonak tuah aa sehchih pengmi cu a thi lai. 20 Lungthin ṭhalo a ngeimi cu Bawipa nih a huat hna, sihmanhsehlaw dinnak a tuahmi cu a lawmh hna. 21 Hnadai tein um ko, miṭhalo cu dantatnak hmu loin a um lai lo, sihmanhsehlaw miding hna le an tefa hna cu an luat lai. 22 Aa dawh ngai nain ruah thiamnak a ngei lomi nu cu vok hnar sui tumbul tonh bantuk a si. 23 Miṭha duhnak cu ṭhatnak ah a chuak tawn, sihmanhsehlaw miṭhalo nih an duhmi kha an hmuh tikah mi vialte an thin a hung dih. 24 Mi pakhatkhat nih siang tein a ṭhenh lengmang hna i a rum chin, a dang pakhat nih tinsih in a um i herhbaunak lawng kha aa miak ko. 25 Nun va siang law na rum lai, midang kha va bawm hna law an in bawmh ve lai. 26 A rawl kha zuar a siang lomi cu mi nih chiat an serh, sihmanhsehlaw zuar a siangmi cu mi nih thluachuahnak an pek. 27 Naa tinhmi kha an ṭhat ahcun hmaizahnak na hmuh lai, Sihmanhsehlaw hnahnawhnak kha na kawl ahcun na hmuhmi cu cucu a si ko lai. 28 A rumnak kha aa bochanmi cu a ṭil lai, sihmanhsehlaw miding cu thinghnah hring bantukin an hninghno lai. 29 Amah innchungkhar cungah harnak a tluntermi cu a donghnak ah cun zeihmanh a ngei lai lo, mihrut cu mifim hna sinum an si zungzal lai. 30 Dinnak theitlai cu nunnak thingkung a si, sihmanhsehlaw zaang-ennak cu nunnak thah kha a si. 31 Miding hna nih vawlei cungah hin an hmuh awk hnga kha an hmuh ahcun miṭhalo hna le misual hna nih cun zeitluk in dah an hmuh chinchin lai.

12

1 Hngalhnak a duhmi nih cun a palh tikah na palh tiah chimh kha a duh, palhnak chimh huat cu hruh a si. 2 Bawipa nih miṭha cu a lawmh hna, sihmanhsehlaw ṭhat lonak khua a khangtu cu sual a phawt hna. 3 Mi hi ṭhat lonak nih a fehter kho lo, sihmanhsehlaw miṭha hna hram cu ṭhial khawh lomi hram an si. 4 Nupi ṭha cu a va caah bawi luchin a si, sihmanhsehlaw ningzahnak a tluntertu nupi cu ruh chung i khensar zawtnak bantuk a si. 5 Miding hna tinhmi cu mi cung i ding tein tuah kha a si, sihmanhsehlaw miṭhalo hna khuakhannak cu hlennak in a khat. 6 Miṭhalo hna bia nih cun thisen chuah ding kha a bawh, sihmanhsehlaw miṭha hna bia nih cun khamhnak kha a umter. 7 Miṭhalo cu an tla i cucu an donghnak a si, sihmanhsehlaw miding hna tefa cu an i peh lengmang. 8 Na fim ahcun thangṭhatnak na hmuh lai, na hruh ahcun mi nih an in zohchuk lai. 9 Mah nunnak caah rian a ṭuan ciahmahmi, mi sawhsawhte si cu, mingan bantuk i um i rawlṭam ṭung nakcun a ṭha deuh. 10 Miṭha nih cun an saṭil kha an zawn an ruah hna, sihmanhsehlaw miṭhalo cu an saṭil cungah cun an puar. 11 Amah a lote a thlo lengmangmi cu ei awk a za in a ngei, sihmanhsehlaw san a tlai lomi rian i caan pakpalawng i hman cu hruh a si. 12 Miṭhalo hna ralhau cu tlak bantukin a cim, sihmanhsehlaw miding hna hram cu fek tein a dir. 13 Mi ṭhalo cu amah chimmi bia lila nih khan rap ah a foihter, sihmanhsehlaw miding cu harnak chungin an luat. 14 Mi cheukhat nih an bia thawngin hlawh tlinnak an hmuh, sun a cheu nih an kut rian ṭuannak thawngin an hmuh awk hnga kha an hmuh ve. 15 Mihrut nih cun ka ding tiah a ruah zungzal, lungthin cheuhmi a ngaimi cu mifim an si. 16 Mihrut thinhun cu aa hngal zau, sihmanhsehlaw mifim nih cun serhsatnak kha zei ah rel duh loin a umtak men ko. 17 Biatak a chimmi nih cun ding tein tehte a khan, sihmanhsehlaw tehte ding lo cu hlennak bia in a khat. 18 Ruah set loin chimmi bia nih cun nam chunh bangin mi a chunh, sihmanhsehlaw mifim bia nih cun hma kha a damter. 19 Biatak cu zungzal in amah ningte a si ko, sihmanhsehlaw lih cu caan tawite lawnglawng a nung. 20 Ṭhat lonak khua a khangtu hna cu anmah le anmah an i hleng ko, sihmanhsehlaw zapi ca ṭhatnak a kawlmi hna caah cun lunglawmhnak a um. 21 Miding hna cungah cun ṭhat lonak a tlung lo, sihmanhsehlaw miṭhalo hna nih cun harnak lawnglawng kha an hmuh. 22 Bawipa nih lihchim hmangmi cu a huat hna, Sihmanhsehlaw miding cu a lawmh hna. 23 Mifim nih cun a fimnak kha a langhter lo, Sihmanhsehlaw mihrut nih cun a hruhnak kha a thanh in a thanh. 24 Miteima cu uktu an si lai, sihmanhsehlaw mithathu cu an thathutnak nih mi sal ah a canter hna lai. 25 Lung retheihnak nih minung cu lunglawm loin a tuah, Sihmanhsehlaw dawtnak bia nih cun lunglawmhnak in a khahter. 26 Miding nih cun ṭhat lonak kha an hrial, Sihmanhsehlaw miṭhalo nih cun a pialtertu hna lam kha an zulh. 27 Ramvai thathu nih sa an kap kho bal lo, Sihmanhsehlaw teimami nih cun a sungmi chawva kha an hmuh lai. 28 Dinnak cu nunnak lei kalnak lam a si, Hruhnak cu thihnak lei kalnak lam a si.

13

1 Fapa fim nih cun a pa nih a chimhhrinnak kha a ngaih, Sihmanhsehlaw mi lungpuam nih cun ka palh tiah a ti bal lo. 2 Miṭha nih cun dinnak theitlai kha an ei, sihmanhsehlaw mirawihmang hna nih cun zaang-ennak kha buh le sa tlukin an duh. 3 Na biachimmi kha i ralring law na nunnak kha naa veng kho lai, ralrin loin bia a chimmi nih cun amah lila kha aa hrawk ko. 4 Mizaangthu pa nih cun zeilo pakhatkhat kha a duh ngaingai ko hnga, sihmanhsehlaw cucu a hmu bal lai lo, rian fak piin a ṭuanmi tu nih cun a duhmi paohpaoh kha a hmuh lai. 5 Miding nih cun lihbia kha an huat; Sihmanhsehlaw miṭhalo hna rian ṭuannak cu fihnung le ningzak an si. 6 Dinnak tuahnak nih khan miding cu a ven hna, sihmanhsehlaw ṭhat lonak cu mi sual mi hna tluknak a si. 7 Mi a cheukhat cu mirum bantukin an i umter, sihmanhsehlaw zeihmanh an ngei lo, a cheukhat cu sifak bantukin an i um ter, sihmanhsehlaw chawva tampi an ngei. 8 Mirum nih a nunnak khamh awkah tangka hman a hau. Sihmanhsehlaw misifak cu ahohmanh nih an tlerh lo. 9 Miding hna cu ceu ngaiin a ceumi meiceu bantuk an si. Sihmanhsehlaw miṭhalo cu a mit cuahmahmi meiinn bantuk an si. 10 Uahfaihnak nih cun rem lonak lawng kha a chuahter. Sihmanhsehlaw aa nawl thiammi hawikom hna bu chungah cun fimnak a um. 11 Khulrang in hmuhmi rumnak cu a ziam zau, sihmanhsehlaw tlawmpal, tlawmpal tein khonmi cu a karhcho. 12 Ruahchannak cu a nikhua rauhter tikah hin lung a fak, sihmanhsehlaw saduhthahmi cu a tlin tikah hin nunnak thingkung a si. 13 Chimhhrinnak bia zei ah a rel lomi nih amah cungah harnak a tlunter, sihmanhsehlaw a zulmi nih cun laksawng a hmuh lai. 14 Mifim hna cawnpiaknak cu nunnak cerhti a si, mah cucu thihnak rap chungin an luatter khotu a si. 15 Fimnak ṭha nih duhdawtnak a hlawh, Sihmanhsehlaw hlennak cu rawhralnak lei lam kalnak a si. 16 Mifim cu a fim i zei thil paoh kha a thuhphenh, Sihmanhsehlaw mihrut nih cun a hruhnak kha a zar in a zar. 17 Lamkaltu ṭhalo nih harnak chungah a luhpi tawn hna, Sihmanhsehlaw zumh awk tlak lamkaltu nih cun zeizong vialte kha an ṭhatter ṭhan tawn. 18 Cawnpiaknak zei ah a rel lomi cu sifahnak le ningzahnak nih a phak hna, sihmanhsehlaw chimhhrinnak zei ah a relmi cu upatnak an hmu. 19 Saduhthah tlin hi zeitluk in dah a ṭhat! Sihmanhsehlaw ṭhat lonak mertak hi mihrut caah cun fihnung a si. 20 Mifim hna sinah i chawk ve lengmang law na fim lai, mihrut hna he i kom law a ping ah an in hruai lai. 21 Misual mi cu vanchiatnak nih a zulh hna, sihmanhsehlaw miding cu ṭhatnak laksawng an hmu lai. 22 Miṭha nih cun an fa fa chin tiangin ro an chiahpiak hna, sihmanhsehlaw misual mi nih an pumh luaimaimi chawva cu miding hna sinah a kal ko lai. 23 Thlawh lomi vawlei nih misifak mi hna caah rawl a za in a chuah ko lai, sihmanhsehlaw cu zong cu dinlonak thawngin a lo dih ko lai. 24 Na fa cu dan na tat lo ahcun na huat a si, na dawt ahcun amah kha chimhring tuah. 25 Miding cu ei awk a za in an ngei, sihmanhsehlaw miṭhalo cu an rawl a ṭam zungzal ko.

14

1 Nu fim nih an inn kha an sak, sihmanhsehlaw nu hrut nih anmah kut lila in an ṭheh dih hna. 2 Miding nih cun Bawipa kha an ṭih, sihmanhsehlaw midepde nih cun zei ah an rel lo. 3 Mihrut biachimmi cu amah keng ca fungfek a si, sihmanhsehlaw mifim cu an hmurka nih a huhphenh hna. 4 Cawtum um lonak ah cun buk cu a lawngin an um ko, sihmanhsehlaw cawtum thazang chungin rawl tampi a chuak. 5 Zumh awk tlakmi tehte nih cun lih kha a chim lo, sihmanhsehlaw tehte dinglo nih cun lih kha a thaw ah aa chuahchih. 6 Miporhlaw nih cun fimnak kha a kawl nain a hmu lo, sihmanhsehlaw hngalhthiamnak a ngeimi caah cun fimnak cu a fawitemi thil a si ko. 7 Mihrut cu hrial ko hna, zeihmanh an in cawnpiak khawh ding a um lo. 8 Zeicahdah mifim cu a fim? Zeidah ka tuah lai ti kha aa hngalh caah a fim. Zeicahdah mihrut cu a hruh? Ka hngalh tiah aa ruah caah a hrut. 9 Mihrut cu an sual ah an zei a poi lo, sihmanhsehlaw miṭha nih cun ngaihthiamnak hmuh kha an duh. 10 Na lunglawmhnak cu nangmah tate a si, na ngaihchiatnak zong nangmah tate a si, Ahohmanh na hrawm kho hna lai lo. 11 Miṭhalo inn cu hrawh a si lai, sihmanhsehlaw miding inn cu a hungcho lai. 12 Lam dik tiah na ruahmi kha thihnak lei kalnak lam a si kho ko. 13 Minung cu a nih len ko zongah a lungchung tein a ngaih a chia ko hnga, lunglawmhnak a loh cang ahcun, ngaihchiatnak a um zungzal ko. 14 Miṭhalo nih a hmuh awk hnga a simi kha a hmuh lai, miṭha nih a tuahmi thawng khan laksawng a hmuh lai. 15 Mi lungthin tlawm nih cun zei paoh kha a zumh, sihmanhsehlaw mifim nih cun a lamh ding kha ṭha tein a zoh. 16 Mifim cu ralring tein a um i ṭhat lonak kha a hrial, sihmanhsehlaw mihrut cu aa ralring lo i khulrang tuk in a tuah tawn. 17 Mi thin tawi nih cun thil hrut kha an tuah tawn, sihmanhsehlaw mifim deuhmi cu an lung a sau. 18 Mihrut nih cun an hruhnak nih a hmuh awk hnga a simi kha an co. Mifim cu hngalhnak kha bawi luchin ah chinhter an si. 19 Miṭhalo cu miṭha hna hmaiah khan an bawk, miṭhalo cu miding hna kutka ah khan an kun. 20 Misifak cu ahohmanh nih an duh lo, sihmanhsehlaw mirum cu hawikom tampi a ngei. 21 Lunglawmmi si na duh ahcun misifak kha va zaangfah hna, mi zeihmanh zeirello i um kha sualnak a si. 22 Ṭhatnak caah rian na ṭuan ahcun mi nih an in zumh lai i an in upat lai, sihmanhsehlaw chiatnak caah na tuah ahcun na palh hrimhrim ko. 23 Rianṭuan harnak nih hin ṭhathnemnak a chuahpi, kaa chim men lawng nih cun sifahnak lawng a chuahpi ko. 24 Mifim hna bawi luchin cu thil a chunglei an hmuh khawhnak hi a si, mihrut hna pangpar ṭhirual cu an hruhnak hi a si. 25 Biatak a chimmi tehte nih nunnak kha a khamh, sihmanhsehlaw lih a chimmi cu mi rawitu a si. 26 Bawipa ṭihnak aa bochanmi miṭhawng cu, A tefa hna caah himnak a si. 27 Thihnak in luat na duh maw? Bawipa ṭihnak hi nunnak cerhti a si. 28 Siangpahrang cu ukmi tampi a ngeih tikah a lianngan, ukmi a ngeih lo ahcun a bawinak cu a lo ko. 29 Dai tein a um khomi cu mifim a si, sihmanhsehlaw mithintawi nih cun zeitluk in dah a hruh ti lawng kha a langhter. 30 Lung daihnak nih pum kha a ngan a damter, sihmanhsehlaw nahchuahnak cu khensar zawtnak bantuk a si. 31 Misifak kha nan serhsat hna ahcun anmah a Sertu Pathian nan serhsat kha a si, nan zaangfah hna ahcun cucu Pathian biak a si. 32 Miṭhalo cu amah ṭhat lonak nih a thluk, sihmanhsehlaw miding cu a dinnak nih khan a huhphenh. 33 Fimnak a ngeimi hna lung chungah cun fimnak cu nuam tein a cam, sihmanhsehlaw mihrut hna lung chungah cun aa nuam lo. 34 Miphun a lianhngantertu cu dinnak a si, sualnak cu zei miphun paoh caah ningzahnak a si. 35 Siangpahrang nih a felmi rianṭuantu kha an lawmh hna, sihmanhsehlaw an rian a tlolhmi cu dan a tat hna.

15

1 Lehnak nem nih thinhunnak a damter, sihmanhsehlaw biahrang nih cun thin a phawh. 2 Mifimpa lei nih hngalhnak kha a karhter, sihmanhsehlaw mihrut nih cun pakpalawng bia kha a chim. 3 Bawipa nih khuazei ka i thil a ummi hmanh kha a hmuh dih, ṭhatnak kan tuah ah siseh, chiatnak kan tuah ah siseh, a kan hmuh dih ko. 4 Bia nem cu nunnak thingkung a si, sihmanhsehlaw ṭhat lonak a tuahtu lei nih lungthin kha a khuai tawn. 5 Mihrut nih a pa chimhhrinnak kha zei ah a rel lo, sihmanhsehlaw mawhchiatnak zei ah a relmi cu mifim a si. 6 Miding nih an chawva kha an i chiah khawh, sihmanhsehlaw harnak caan a phak tikah miṭhalo nih cun an thlau hna. 7 Mifim hmurka nih hngalhnak kha an ṭhanter, mihrut lungthin tu cu, cu bantuk a si lo. 8 Miṭhalo hna raithawinak cu Bawipa caah fihnung a si, sihmanhsehlaw miṭha hna thlacamnak cu a lawmhmi a si. 9 Miṭhalo hna ziaza cu Bawipa caah fihnung a si, sihmanhsehlaw dinnak a kawlmi kha a dawt hna. 10 Palhnak kha na tuah ahcun fak piin dantatnak na hmuh lai, chimhhrinnak kha na duh lo ahcun na thi lai. 11 Sheol le Abaddon hmanh Bawipa hmaiah cun an lang ko, minung lungthin chinchin cu zeitluk in dah a langh lai! 12 Miporhlaw nih cun chimhhrinnak kha a duh lo, mifim hna sinah khan ruahnak va hal awkah a kal bal lo. 13 Lungchung lawmhnak nih hmai a panhter, sihmanhsehlaw lungfahnak nih lungthin a khuai tawn. 14 Mifim nih cun hngalh chin lengmang kha an duh, sihmanhsehlaw mihrut cu an hruhnak ah khan an i za ko. 15 Harnak a ingmi hna caah cun nifate hi ni har an si dih ko, sihmanhsehlaw lung aa lawmmi hna caah cun nunnak hi a nuam zungzal ko. 16 Bawipa ṭih bu tein tlawmte ngeih hi tampi ngeih i hnahnawk ngai i um nakin a ṭha deuh. 17 Dawtnak aa telnak zanriah cu an hringso he lawng hmanh siseh law, a thaumi caw sa in tuahmi zanriah, huatnak aa telmi nakin a ṭha deuh. 18 Thintawi nih siknak a chuahter, sihmanhsehlaw lungsaunak nih rem lonak a damter. 19 Mithathu lam cu hling nih a buathnawh, sihmanhsehlaw teimami lam cu lampheipi a si. 20 Fapa fim nih a pa kha a lawmhter, sihmanhsehlaw a hrutmi mino nih a nu kha a nehsawh. 21 Mihrut cu an hruhnak ah khan an i lawm ko, sihmanhsehlaw mifim nih cun ahmaanmi thil kha an tuah. 22 Ruahnak i cheuhnak a um lo ahcun khuakhannak kha a pingah a kal tawn, sihmanhsehlaw ruahnak cheutu an tam ahcun a hlawh a tling tawn. 23 Mipa nih a lehnak kha a lunghmuih ko lai, sihmanhsehlaw a caan he ahmaanmi bia fang khat cu zeitluk in dah a ṭhat deuh! 24 Mifim cu nunnak lam leiah khin an hung kal, thihnak lam leiah cun an vung kal lo. 25 Bawipa nih aa porhlawmi inn cu a ṭheh, sihmanhsehlaw nuhmei thilri kha a humhak hna. 26 Bawipa nih miṭhalo hna ruahnak cu a huat, mithiang hna bia cu a lawmhmi an si. 27 A hak a kaumi nih a innchungkhar cungah harnak a tlunter, sihmanhsehlaw nawhthuh a duh lomi cu saupi a nung lai. 28 Miṭha nih cun bialehnak an tuah hlanah an ruah hmasa, miṭhalo nih cun khulrang in an leh, sihmanhsehlaw an lehnak nih cun harnak a chuahter. 29 Miṭha nih thla an cam tikah Bawipa nih a ngaihpiak hna, sihmanhsehlaw miṭhalo cu zei ah a rel hna lo. 30 Hmaipanh nih mi a lawmhter, thawngṭha nih mi a lawmhter chinchin. 31 Chimhhrinnak a ṭhami kha ṭha tein a ruatmi cu mifim hna bu chungah khan aa tel ve lai. 32 Chimhhrinnak zei ah na rel lo ahcun nangmah le nangmah harnak naa pe, sihmanhsehlaw chimhhrinnak kha na cohlan duh ahcun na fim chin lai. 33 Bawipa ṭih hi fimnak ding caah cawnpiaknak a si, upatnak phaknak lam cu toidornak a si.

16

1 Minung nih khua cu an khan ko lai, sihmanhsehlaw a donghnak bia a ngeitu cu Pathian a si. 2 Na tuahmi cu a ṭha dih in na ruah ko lai, sihmanhsehlaw Bawipa nih naa tinhnak na lungthin cu a hngalh dih. 3 Na tuahmi vialte cu Bawipa sinah pe law Na khuakhannak cu a tling kho lai. 4 Bawipa nih zeizong vialte hi anmah ca i tinh ciomi caah khan a ser hna, miṭhalo hna hmanh hi, harnak ni caah a ser hna. 5 Miruamkai cu Bawipa caah fihnung an si, hnadai tein um ko, dantatnak hmu loin an um lai lo. 6 Pathian leiah felte le zumhawktlak tein um ko law na sualnak cu an ngaihthiam lai. Cun Bawipa kha ṭih law ṭhat lonak nih an tlunhnawh lai lo. 7 Mi cu a umtuning kha Bawipa duhning a si ahcun, a ral hna hmanh kha amah he i rem tein a umter hna. 8 Dinlonak in hmuhmi thil tampi nakcun dinnak in hmuhmi tlawmte a ṭha deuh. 9 Minung nih hin a khualtlawnnak ding khua kha a khan, sihmanhsehlaw a kephau a hruaitu cu Bawipa a si. 10 Pathian chimhmi biakhiahnak cu siangpahrang hmur ah cun a um, biaceih tikah a kaa nih sualnak a tuah lo. 11 A dikmi tahnak le khing hna cu Bawipa duhmi an si, zal chung i a ummi cuaithlainak lung vialte hna zong amah nih a tuahmi an si. 12 Siangpahrang caah cun ṭhat lonak tuah hi fihnung a si, zeicahtiah bawi ṭhutdan cu dinnak in fehter a si. 13 Bia hmaan chim cu siangpahrang lawmhmi a si, cun biatak a chimmi cu a dawt hna. 14 Mifim nih cun siangpahrang cu a lung lawmhter aa zuam, siangpahrang cu a thin a hun ahcun pakhatkhat thah an si sual lai. 15 Siangpahrang hmai ceunak chungah nunnak a um, cun a zaangfahnak cu ṭhal ruah a hun ratpitu khuadawm bantuk a si. 16 Fimnak ngeih hi sui nakin a ṭha deuh, hngalhthiamnak ngeih hi ngun nakin thim deuh awk a si. 17 Miding hna nih cun ṭhat lonak a hrialtu lam kha an zulh, cucaah khuazei i na kal kha zoh tuah, na nunnak an khamh khawh lai. 18 Porhlawtnak nih hin rawknak ah mi a kalpi tawn i uanthlarnak lungthin nih hin tluknak ah a hruai tawn hna. 19 Misifak hna he toidornak lungthin in um cu, miporhlaw hna he hranchaw i ṭhenh nakin a ṭha deuh. 20 An in cawnpiakmi kha ṭha tein ruat law khuaawng na tong lai, Bawipa kha i bochan law na lung aa lawm lai. 21 A fim i nutling patling lungthin a ngeimi cu, thil a thleidang khomi ti a si i a awka a thlum deuh paoh ah mi a lem khawh chin hna. 22 Fimnak cu a ngeitu caah cun nunnak cerhti a si, sihmanhsehlaw mihrut cu a hruhnak nih dantatnak a inter. 23 Mifim nih cun bia a chim hlanah a ruah hmasa, cucaah a chimmi cu hmual a ngei. 24 Biathlum cu khuaihliti bantuk a si, nunnak caah a thlum i pum caah damnak a si. 25 Na ruahnak i lam ding a si na timi kha thihnak lei kalpitu lam a si ko hnga. 26 Rianṭuantu cu a rawl duhnak nih khan fak deuh in a ṭuanter, zeicahtiah a rawlṭamnak kha daihter a duh. 27 Mizeiruaramlo nih, congoihnak kha a vahpi, a bia cu kanghtu mei bantuk a si. 28 Mi lungthin ṭhalo nih rem lonak kha an karhter i Mi dupdap nih hawikom ṭha kha an ṭhen hna. 29 Zaang-ennak a hmangmi nih a innpa kha a hlen i A ṭhalo lam ah khan a kalpi. 30 A mit curcudup in aa aumi cu a lungthin chung i dawtnak a ngei lomi a si, a hmur aa iapmi nih cun thil ṭhalo kha a tlunter tawn. 31 Ṭuakpar hi sunparnak bawiluchin a si, nun a dingmi nih an hmuh. 32 Thinhun leiah a khul a nuarmi cu thazang a ṭhawngmi nakin a ṭha deuh. A lungthin aa uk khomi cu khuapi a latu nakin a ṭha deuh. 33 Camcawhfung cu phei cungah hrilh a si tawn, sihmanhsehlaw biakhiahnak taktak cu Bawipa sin lawnglawng in a si.

17

1 I sik lengmang bu i puai tuahnak inn i um nakcun daite i buhṭhing pei khat ei a ṭha deuh. 2 A fimmi sal nih a bawipa fapa, zeiruaramlo a simi kha a uk lai i unau pakhat ve bantukin ro kha a co ve lai. 3 Sui le ngun cu mei in hneksak an si, minung lung cu Bawipa nih a hneksak. 4 Mihrokhrawl cu hrokhrawl bia lawng kha a thlingthla, lihchim hmang nih cun thangchiatnak bia lawng kha a ngai. 5 Misifak nihsawh cu a Sertu nehsawh kha a si, Mi nih van chiat an ton tikah a di a riammi cu dantat loin a luat lai lo. 6 Tu le fa hi tar hna bawiluchin an si, Fapa hna an sunparnak cu an pale hi an si. 7 Bia ṭha chim le mihrut an i tlak lo, bia lih chim le bawi an i tlak lo chinchin. 8 Mi a cheu nih, nawhthuh nih cun camh bantukin rian a ṭuan khawh, tiah an ruah, zeipaoh a tuah khawh tiah an zumh. 9 Midang sualnak a thup khotu nih kha pa dawtnak kha a hmuh lai. Sihmanhsehlaw kha thilte kha hlasak in a sa lengmangmi nih cun hawikom he ṭhennak a ser. 10 Mihrut voi za khat tuk nakin, mifim voi khat chimhhrin cu thuk deuh a pil. 11 Miṭhalo nih cun ralthawhnak lawng kha an kawl, annih cu a puarmi lamkaltu kha an thlahhnawh hna lai. 12 Mihrut a hruh lio i ton nakcun a fa chuhmi vompi ton a ṭha deuh. 13 Mi nih ṭhatnak cu ṭhat lonak in a lehrulh ahcun, ṭhat lonak cu a inn chungin aa ṭhial bal lai lo. 14 Sik hram i thawk hi ti khamnak a pem hramthawk bantuk khi a si. A kauh chin hlanah ngol ko. 15 Miṭhalo thiamcoh le miding sualphawt hi, an pahnih in Bawipa mithmuh ah fihnung an si veve. 16 Mihrut caah cun tangka hi zei san dah a tlaih? Fimnak a ngeih lo ahcun fimnak cu a cawk khawh lai maw? 17 Hawikom nih cun zei tik paoh ah dawt zungzal a si, u le nau cu harnak i hrawm awkah hrin kan si. 18 Midang caah aamah aa khaang i biakamnak caah aa pemi cu mihrut a si. 19 Remlonak a duhmi nih cun sualnak a duh, a inn kulhnak innka sang piin a sermi nih cun rawhralnak kha a sawm ko hna. 20 Ruahnak kawi a ngeimi cu khuaawng an pem lo, lei ṭhalo a ngeimi cu vanchiatnak chungah an tla tawn. 21 Fapa hrut cu a pa caah ngaihchiatnak a si, a pa cu lunglawmhnak a ngei lo. 22 Lungthin lawmh hi si ṭha a si, sihmanhsehlaw lungthin ngaihchia nih ruh kha a roter. 23 Biaceihtu ṭhalo nih ziknawh an lak tawn i dinnak in bia an ceih lo. 24 Lungthin a tlamtling cangmi nih cun thil ṭha tuah awk kha an hngalh, sihmanhsehlaw a tlam a tling lomi nih cun an lungthin an thlek kho lo. 25 Fapa hrut nih cun a pa kha awlokchong in a tuah i a hringtu a nu caah lungretheihnak a si. 26 Miding mi dantat cu a ṭha lo, miṭha mi hna fung in tuk cu palh a si. 27 Amah aa zum vemi nih cun bia tampi a chim lo, dai tein a ummi cu thil thuk piin a hmu khomi an si. 28 Mihrut hmanh hi daite in a um ahcun mifim ah rel a si, a hmur aa cip peng ahcun mifim ah ruah a si.

18

1 Mi dang he aa rem lomi cu amah duhnak lawng zulh a duhmi a si, midang nih a hmaan an timi paoh kha a hnatlakmi a um lo. 2 Mihrut nih cun a hngalh set le hngalh set lo kha biapi in a ruat lo, zeitluk in dah ka fim ti langhter lawng kha a duh. 3 Ṭhat lonak le ningzahnak cu a kal ṭimi an si, upatnak kha na thlau ahcun nihsawhnak kha na hmuh ko lai. 4 Minung holh hi fimnak hram a si kho, rili bantukin a thuk kho i a luang lengmangmi tiva bantukin a thar lengmang kho. 5 Miṭhalo sin i duhdanh ngeih cu a ṭha lo, miding mi biading coh lo zong a ṭha lo. 6 Mihrut mi hmur nih cun siknak a chuahpi, a kaa nih fung tuknak a sawm. 7 Mihrut cu a kaa kha amah rawhnak a si, a hmur kha amah lila caah rap a si. 8 Mi congoihnak bia chim cu a thlummi changreu bantukin a thaw i pum chung chungchin ah khan kan lemh riahmah ko hna. 9 Mahle rian ah a daithlangmi cu hrawkhraltu unau a si. 10 Bawipa min cu a fekmi innsang a si, miding cu khika ah khan an va tli i an him. 11 Mirum mi nih a chawva cu, a fekmi khua le a sangmi ralhau a si tiah a ruah. 12 Harnak phak hlanah cun mi cu an lung a puam tawn, sihmanhsehlaw upatnak phaknak lam cu toidornak a si. 13 Bia na leh hlanah ngai hmasa, cu ti na tuah lo ahcun na hruh a si hleiah bia na lehmipa zei i na rel lo zong a si. 14 Mi cu lungthin ṭhawng nih a zawt lio ah thazang a pek khawh, sihmanhsehlaw lungthin cu hma a in ahcun, aho nih dah a tuar khawh lai? 15 Ruahnak a fimmi nih cun hngalhnak kha an i lak chin lengmang i mifim mi nih an hna in hngalhnak kha an kawl. 16 Laksawng nih laksawng petu caah khan lam a hun i mingan hna sinah khan a phakpi. 17 Biaceihnak zung ah bia a chim hmasami paoh cu a hmaan a lo zungzal, sihmanhsehlaw cu a lawhnak cu a dang a rat ve i amah kha a vun hlathlai tiang lawng khi a si tawn. 18 Pa ṭhawng pahnih cu biaceihnak zung ah bia an i al ahcun, camcawhfung lawng nih an bia kha a khiah khawh. 19 U le nau i bawmh hi a fekmi khua bantuk a si, sihmanhsehlaw i sik cu ralhau kharkanh bantuk a si. 20 Mi cu a kaa chungin a chuakmi bia theitlai in a khim tawn, a hmur in a chuakmi in cawmnak kha a hmuh. 21 Lei nih hin thah khawhnak le nunh khawhnak ṭhawnnak a ngei, cucaah na bia chimmi theitlai cu na co a herh lai. 22 Nupi aa hmuhmi cu thil ṭha aa hmuhmi a si, Bawipa cu na cungah a ṭha ti kha a langhter. 23 Misifak nih cun bia an chim ah a nawl tein an nawl tawn hna, sihmanhsehlaw mirum nih cun an leh hna tikah a hrilh in an hrilh. 24 Hawikom a cheu khat cu pakpalawng biachim lawngah an ṭhahnem, sihmanhsehlaw unau nakin a fek deuhmi hawikom zong an um ve.

19

1 Lungthin a ṭhami misifak cu hrokhrawl in bia a chimmi mirum nakin a ṭha deuh. 2 Hngalhnak um ṭung lo duhnak lawng hi a ṭha lo, Namhnaw in a kalmi nih a lam kha a thlau tawn. 3 Minung cu a hruhnak nih khan rawhnak ah a phakter i Cu tikah Bawipa cungah khan a lung chungin a thin a hung. 4 Rumnak nih hawi thar tampi a chuahpi, Sihmanhsehlaw misifak cu a hawi cia nih khan an chuahtak. 5 A dinglo tehte cu dantat loin a luat lai lo, Lih a chimtu cu a luat ve lai lo. 6 Mi tampi nih mi lian he hawikom sinak kha an kawl, Laksawng a pe lengmang tu caah cun aho paoh hawikom an si ko. 7 Misifak cu a unau vialte nih an huat tawn, Zeitluk in dah a hawile chinchin nih cun hrial loin an um lai. 8 Fimnak ngeih hi mah le mah dawt a si, Cun na hngalhmi kha i chingchiah law khuaawng na tong lai. 9 A dinglo tehte cu dantat loin a luat lai lo, Lih lawng a chim lengmangmi cu a rawk lai. 10 Mihrut cu nunnuam in um awkah aa tlak lo, Sal nih bawi uk cu aa tlak lo chinchin. 11 Lungsau thinfual hi fim a si, Palhnak i hmaimilh cio hi minung sunparnak a si. 12 Siangpahrang thinhunnak cu chiandeih ngur bantuk a si, Sihmanhsehlaw a duhdawtnak cu ram cung i a tlami dap bantuk a si. 13 Fapa hrut nih a pa cu rawhnak ah a phakpi, Nupi phunzai cu ruah-it khuachiat bantuk a si. 14 Inn le chawva cu pale sinin hmuhmi ro an si, Sihmanhsehlaw nupi fim cu Bawipa sinin hmuhmi laksawng a si. 15 Thathutnak nih mitkuh thu chungah a paih tawn hna, Mithathu cu rawlṭamnak a ing lai. 16 Nawlbia kha zul hna law sau deuh na nung lai, zeirello in um hna law na thi lai. 17 Misifak cungah zaangfahnak na ngeih ahcun Bawipa kha chaw na coih bantuk a si. Bawipa nih tling tein an cham lai. 18 Na fale cu an no rih lioah chimhring hna, cu ti na tuah lo ahcun an rawhnak dingah na bawmh hna a si. 19 Minung cu a ingchiatnak nih khan dantatnak a inter tawn, harnak chungin voi khat na chuahter zongah, na tuah ṭhan a hau ṭhiamṭhiam ko lai. 20 Lungthin cheuhnak le cawnpiaknak kha ngai tuah, ni khatkhat cu na fim ve te ko lai. 21 Minung lung chungah khuakhannak tampi a um ko lai, sihmanhsehlaw Pathian tinhmi lawng kha a hmun lai. 22 Hakkauh hi ningzahnak a si, misifak si hi lihchimmi sinak in a ṭha deuh. 23 Bawipa ṭihnak hi nunnak a si, cuti in na um ahcun, hnangam tein na um lai i harnak nih an tawng lai lo. 24 Mithathu nih cun a kut kha kheng chungah hnim i a kaa i hun i tuh hmanh kha a zuam lo. 25 Miporhlaw cu na velh ahcun mihrut bantukin an huat lai, hngalhthiamnak a ngeimi tu cu chimhring law na duhnak kha a hngalh lai. 26 A pa kha a vel i a nu kha a dawimi cu, ningzahnak a chuahtertu le hmaichiatnak a phortu a si. 27 Ka fapa, cawnnak kha na ngol ahcun na hngalh ciami kha na philh zau ko lai. 28 Tehte ṭhalo nih biading kha zei ah a rel lo, miṭhalo mi hna bia nih ṭhat lonak kha a chuahter. 29 Miporhlaw mi hna caah fungfek cu chiah cia a si ko i Mihrut hna keng caah tuknak cu timhcia a si ko.

20

1 Zu hi nihsawhnak mi a phorhtu a si, Ritnak zu hi i siknak a si; zu rit cu hruh a si. 2 A thin a hungmi siangpahrang cu a ngur hluahmahmi chiandeih bantukin ṭih tuah, amah a thin hunter cu mah le mah i thah a si ko; 3 Mihrut aho paoh nih siknak kha a thawhter khawh, sihmanhsehlaw siknak hrial cu upat awk tlak thil a si. 4 Mi thathu nih cun leithuan caan ah lei a thuang lo, rawlṭuan caan a phak tikah a kawl i zeihmanh a hmu lo. 5 Minung nih a lung chung i a ngeihmi ruahnak cu a thukmi tikhor ti bantuk a si, sihmanhsehlaw thuk piin a hmu khomi nih cun a than khawh lai. 6 Mi kip nih zumh awk tlak ka si an ti cio, sihmanhsehlaw hei hneksak tuah hna law, aho fang khi dik zumh awk tlak taktak cu an hei si! 7 Mipa cu a nunning kha a din i a ṭhat ahcun, a hnu i a tefa hna cu thluachuakmi an si. 8 Biaceihnak ṭhutdan cungah a ṭhumi siangpahrang nih cun ṭhat lonak vialte kha a thleidan khawh dih. 9 Aho tal nih, "Ka lung cu ka thianter i ka sualnak in ka thiang cang," an ti kho lai maw? 10 Cuai deu le rel deu hman hi Bawipa caah fihnung an si. 11 Ngakchia hmanh nih a tuahmi a ṭhat le a din kha a tuahnak in amah lila nih a langhter ko. 12 Theihnak hna hna le hmuhnak mit hna hi Bawipa sermi an si dih. 13 Ih hi duh hlah, sifahnak na phan sual lai, na mit i au law rawl tampi na ngei ko lai. 14 Thil cawtu nih cun a man a fak tuk, a ti zungzal, sihmanhsehlaw a kal hnuah cun ka det khawh tiah aa porhlaw ṭhan ṭung. 15 Sui tampi a um ko, a man a tammi lung zong tampi an um ko, sihmanhsehlaw fimnak bia cu a tlawmte i a man a sung cikmi lungvar a si. 16 Hngalh lomipa leiba caah amah le amah aamahkhan tiangin a hrutmi cu, a thilri kha aamahkhannak ah cun tlaih a si lai. 17 Lihchim in hmuhmi rawl cu a thlum, sihmanhsehlaw luklak ah a kaa ah lungtekem bantuk an si. 18 Lungthin i cheuhnak in khuakhanmi kha a hmun, i timh ciammam loin raltuknak hmun chungah lut cutmat hlah. 19 Mi hmursau nih biathli kha a phuan tawn, Cucaah a holh tukmi cu kom hlah. 20 Ahohmanh nih a nu siseh a pa siseh a vawlhpamh hna ahcun, Muihnak a rat tikah a mei-inn kha a mit lai. 21 Khulrang tuk in hmuhmi chawva cu, a donghnak ah thlua a chuak lai lo. 22 "Ṭhat lonak cu ṭhat lonak in ka rulh lai," tiah va ti hlah, Bawipa kha va hngak law, amah nih an bawmh lai 23 Cuai deu cu Bawipa caah fihnung a si, tahnak deu cu a ṭha lo. 24 Minung lam a kan hruaitu cu Bawipa a si, zeitindah mi nih a lam cu a hngalh khawh lai? 25 Pathian sin pek awk laksawng naa kam hlanah ṭha tein ruat hmasa, a hnuah naa ngaichih sual lai. 26 Siangpahrang fim nih cun miṭhalo kha a hngalh hna i zaangfahnak ngei loin dan a tat hna. 27 Bawipa nih ruahnak le a chia le a ṭha thleidan khawhnak lungthin a kan pek. Kanmah sinin kan i thup kho lo. 28 Zumhawktlak sinak le zumhnak ṭha nih siangpahrang cu a kilven i a bawi ṭhutdan cu dinnak nih a dirter. 29 Tlangval hna an sunparnak cu an thazang hi a si, tar hna an i dawhnak cu an sam par hi a si. 30 A zei maw caan ahcun, kan ziaza i thlen awkah harnak ton kha a herh tawn.

21

1 Siangpahrang lungthin cu Bawipa kut chungah a ummi a si, tilaknak tilam bantukin a duhnak lei paoh ah a mermi a si. 2 Mi kip nih mahle umtuning cio hi mahle mit cio ah cun a dik in hmuh a si, Sihmanhsehlaw lungthin cuai a thlaitu cu Bawipa a si. 3 Dinnak le biading tuah kha, raithawinak nakin Bawipa nih a cohlan deuhmi a si. 4 Miṭhalo cu ruamkainak le porhlawtnak nih a uk hna i hihi sual a si. 5 Teimaknak le a hlankan in ṭha tein thil rak ruahchungnak nih duhdimnak kha a chuahter i cu bantuk ṭhiamṭhiam in namchan in thil a timi paoh cu sifahnak an tong hrimhrim ve ko lai. 6 Lihchim in hmuhmi chawva cu a zuangmi tikhu le thihnak rap an si. 7 Miṭhalo cu anmah nih an tuahmi zaang-ennak chung lila ah khan an i foih, zeicahtiah a dingmi thil tuah kha an duh lo. 8 A sualmi nih cun lam kawi kha an zulh, sihmanhsehlaw a sual lomi nih cun a hmaanmi kha an tuah. 9 Mi phunzai nupi he innpi i hrawm nakcun, inncung a ken ken khatte i um a ṭha deuh. 10 Miṭhalo nih cun ṭhat lonak kha a duh zungzal ko, A innpa cungah zaangfahnak a ngei lo. 11 Miporhlaw cu dantat a si tikah mihrut kha an lung a fim, Mifim cu cawnpiak an si tikah, hngalhnak kha an i chap. 12 Miding mi nih cun miṭhalo mi nih zei an ruah le zei nih dah an tluknak kha a chuahter ti kha an hngalh. 13 Misifak hna an au tikah a hna aa chehmi cu, amah a au ve tikah ahohmanh nih an theihpiak ve lai lo. 14 A thli tein pekmi laksawng nih thinhunnak kha a damter, puan tangin pekmi nawhthuh nih thinlinhnak ṭhawngpi kha a daihter. 15 Bia cu ding tein ceih a si tikah miding mi hna caah lawmhnak a si, sihmanhsehlaw thil ṭhalo tuahtu hna caah cun vansang auhnak a si. 16 Hngalhthiamnak lam zul loin a pialmi cu thihnak nih a bawh ko. 17 Nuamhnak a duhmi cu misifak a si lai, zu le sa a duhmi cu a rum bal lai lo. 18 Miṭhalo nih miṭha hna cungah temhnak tlunter an timhmi kha, anmah cung lila ah an tlunter tawn. 19 Nu phunciar sik duh he um nakcun, thetse ram i va um ziar khi a ṭha deuh. 20 Mifim umnak ah cun ro le rah kha a tang, sihmanhsehlaw mihrut nih cun nih cun a sawksam dih. 21 Dinnak le zaangfahnak zulh aa zuammi nih cun Nunnak le upatnak a hmuh lai. 22 A fimmi ralbawi nih cun miṭhawng hna khuapi kha a lak khawh i An i bochanmi ralhruang kha a chimh khawh. 23 A ka le a lei aa veng khomi cu harnak chungin aa veng khomi a si. 24 Aa porhlaw i a ruam a kai i ninghngal in mi zei ah a rel lomi cu a min ah "Nihsawhtu" ti a si. 25 Rianṭuan zuam loin a ummi mithathu cu amahle amah kha aa that ko. 26 Chun nitlak in a ruahmi cu zei khi dah hei ngei ning law ti lawng khi a si ko. Sihmanhsehlaw miding nih cun mi kha a pek hna i sianh loin a um hna lo. 27 Miṭhalo raithawinak cu Bawipa, caah fihnung a si, Tinhmi ṭhalo he a rak put ahcun zeitluk in dik fihnung a si chinchin. 28 Tehte deu cu a rawk lai, Sihmanhsehlaw thil ṭha tein a ruat dildelmi pa bia cu cohlanpiak a si lai. 29 Miṭhalo nih cun miralṭha hmai aa putter, Sihmanhsehlaw miding nih cun cun amah le amah kha aa zum ko. 30 Fimnak siseh, hngalhnak siseh, chunglei thil purh khawhnak siseh, Bawipa hmaiah cun zeihmanh an si lo. 31 Raltuknak ni caah rangtum cu timh a si, Sihmanhsehlaw teinak cu Bawipa sinin a rami a si.

22

1 Min ṭhat maw chawva tampi dah naa thim lai, ti na si ahcun, min ṭhat kha vaa thim deuh. 2 Mirum le misifak hna cu an i dang lo zeicahtiah Bawipa sermi cio an si. 3 Mifim nih cun harnak a rat kha a hmuh tikah hrial khawhnak aa zuam, sihmanhsehlaw mihrut nih cun a pahchih thluahmah ko i a hnuah aa ngaichih. 4 Bawipa kha ṭih, mi toiah i dor law rumnak le upatnak le nunsaunak kha na hmuh lai. 5 Miṭhalo mi hna lam ah cun hling le rap an um; aa ralringmi nih cun a hrial in a hrial hna. 6 A zulh awk a simi lam kha ngakchia cu cawnpiak law, a upat tikah mah cucu a pialtak ti lai lo. 7 Mirum nih misifak kha an uk hna, cawitu cu coihtu sal a si. 8 Dinlonak thlaici kha na tuh ahcun harnak kha na zun lai i na rian theitlai cu fungfek kha a si lai. 9 Siannak lungthin a ngeimi cu thlua a chuak lai, zeicahtiah a rawl kha sifakmi a hrawm hna. 10 Mi lungpuam kha dawi u law rem lonak a lo lai, siknak le holh ṭhalo a dong lai. 11 Siangpahrang cu faknak in na hawikom ah na ser khawh lai, sihmanhsehlaw Bawipa nih lungthiangmi kha a duh hna. 12 Lihchimmi bia kha lih an si tiah Bawipa nih a langhternak thawngin biatak cu him tein a kilven. 13 Mithathu cu inn ah aa benh ko, lengah ka chuah ahcun chiandeih nih a ka seh lai, a ti. 14 Va cungin pa aa duhmi bia cu khor thuk bantuk a si, Bawipa nih chiat a serhmi hna cu cuka ah cun an tla lai. 15 Ngakchia nih hin hruhnak thil le thil ṭhalo hi an tuah tawn phung a si, Sihmanhsehlaw chimhhrinhnak fung nih cun ṭha deuh in a cawnpiak hna lai. 16 Sifak mi hrem cu miaknak a si sawk ko lai, sihmanhsehlaw mirum sin, i ser cu sifahnak a si. 17 Na hna chi law mifim mi bia hi kan cawnpiak lai. Cun na lungthin cu ka fimnak na hmuh nakhnga caah hmang tuah; 18 Zeicahtiah na lung chung i chiah cu a nuammi a si lai i Na duh chel paoh ah khan na vun lak khawh hna lai. 19 Bawipa kha i bochan tiah nangmah cu kan duh caah Nihin ah hin hi thil hna hi nangmah ca ṭhatnak ding caah kan chimh. 20 Hika ah hin nangmah caah fimnak bia sawm thum kan ṭialpiak, hi bia hna cu hngalhnak in a khatmi le lungthin cheuhnak ṭha in a khatmi an si. 21 Cu bia hna nih cun biatak kha zeidah a si taktak ti kha an in cawnpiak lai i nangmah an fialtupa sinah khan ahmaanmi bia cu na kirpi ṭhan khawh lai. 22 Sifakmi cu sifak an si ruangah zeitikhmanh ah va ramh hna hlah, Retheimi zong zung chungah va hrial hlah. 23 Zeicahtiah annih cu Bawipa nih a dirpi hna lai i anmah an nunnak ca i a simi an thilri a lakpiaktu hna kha an thilri a chuh ve hna lai. 24 Thinhun a hmang lengmangmi cu va kom hlah, thin tawimi zong va kom hlah, 25 A lam kha naa cawn sual lai i nangmah le nangmah rap ah naa foih lai. 26 Mi leiba ruangah aamah vaa khang hlah, 27 Na cham khawh lo sual ahcun na ihkhun zong an in lakpiak lai. 28 Nan pupa hna nih an rak chiahmi ramri tung kha ṭhial hna hlah. 29 Amah a rian ah a thiammipa cu siangpahrang hna hmaiah a dirmi a si lai, mi sawhsawh hna hmai men ah a dirmi a si lai lo.

23

1 Uktu bawi hna he rawl ei ah na ṭhut tikah, aho an si kha ṭha tein va ruat. 2 Cun pawkaumi na si ahcun na or kha i sum. 3 An in pekmi rawl thawthaw kha hakkau tuk in ei hna hlah, Zeicahtiah hlen an in timh a si kho ko. 4 Rumnak hmuh awkah i hre tuk hlah, ngol awkah fimnak a za ngei tuah. 5 Na tangka cu mitṭhep ah an lo kho ko, Thla kha i serh duak in mupi bangin an zuang kho ko. 6 A khiar mipa zanriah cu va ei hlah, a rawl thawthaw zong kha na mit va thi hna hlah; 7 "Ei tuah hen, ding tuah hen," an ti lai, Sihmanhsehlaw cucu a chim duh taktakmi a si lo. 8 Amah cu na hrom ah sam bantuk ah a cang lai i Na eimi vialte kha na luak dih lai i na faknak bia vialte cu santlailo ah a cang lai. 9 Mihrut theihhngan ah cun bia va chim len hlah, Fimnak bia na chimmi cu zeihmanh ah a rel ṭung lai lo. 10 Hlanlio ramri tung kha ṭhial hna hlah, Ngakṭah kha an lo chut hna hlah; 11 Zeicahtiah annih nih a ṭhawngmi hupphengtu an ngei i Amah nih cun nangmah kha taza an in cuai tikah an bia a chimpiak hna lai. 12 Na saya nih an cawnpiakmi kha ṭha tein ngai law Fimnak kha naa lak khawh chungin i lak tuah. 13 Ngakchia chimhhrin cu i sum hlah, fung in na tuk ahcun a thi lai lo, 14 Bia ngaingai ti ahcun, Sheol chungin na khamh a si lai. 15 Ka fapa mifim na si ahcun keimah zong ka lung aa lawm lai. 16 Fimnak bia na chim kha ka theih tikah keimah zong ka rak i lawm ngaingai lai. 17 Misual kha tluk i zuam hna hlah, nifate in Bawipa a ṭihmi bel kha hngar ko hna; 18 Cu bantukin na tuah ahcun hmailei ah ceunak na hmuh lai i na nun khua zong a sau lai. 19 Ka fapa, ngai law fim tuah, ahmaanmi lam zulh awk kha i sehchih tuah. 20 Zuri hna he i kom hlah, sarammi hna he zong i kom hlah; 21 Zeicahtiah zurimi le sarammi cu sifahnak an phan lai, ei le ih lawng na rianh ahcun puanchia he na vak tuan ko lai. 22 Nangmah an hringtu na pa kha a bia va ngai, na nu kha a tar tikah va serhsat hlah. 23 Biatak kha vaa cawk law zuar ti hlah, fimnak, cawnpiaknak le hngalhthiamnak kha i cawk hna. 24 Miṭha mi hna an pa cu aa lawm ngaingai lai; fapa fim a hringmi pa cu a fapa hna cungah khan aa lawm lai. 25 Na nu le na pa cu lawmhter hna, nangmah an hringtu cu lawm tein um seh. 26 Ka fapa, ka bia cu i chingchiah hna law ka nunning hi i zohchunh tuah. 27 Hlawhhlangnu cu khor thuk a si, ralṭha nu cu a bimi tikhor a si. 28 Mifir bangin mi a bawh hna i a va kha pa pakhat hnu pakhat sinah a rawi lengmang. 29 Ahodah chimpit vansang in a um tawn? Ahodah a ngaih a chia tawn? Ahodah mi he aa si tawn? Ahodah bia a ngei tawn? Ahodah zei ruang lo ah hma a ing tawn? Ahodah mit sen remrum in a um tawn? 30 Zu a camhmi, rim thar he cawhmi zureu a hneksak lengmangmi kha an si. 31 Hrai chungah sen kirker tein a um i tleu dildel tein a lang i vun dolh ah nal ngaiin lanh dawh a simi zu khi va zoh hlah. 32 A donghnak ah cun rul bantukin mi a cu i ping-er sivai bantukin mi a henh. 33 Khi tikah na mit nih thil khuaruahhar a hmuh hna lai i. Fiang tein khua na ruat kho lai lo i aa ningcang loin bia na chim lai. 34 Rili ah lawngin a kal i a rimi bantukin na um lai i aa hnin lengmangmi lawng puanzar ah khin i awk law cu ko cu na lo lai. 35 "An ka tuk an ka den i a si ṭheo lai, sihmanhsehlaw zeihmanh ka hngal lo, Zeicahdah kaa hlauh khawh lo ee? Din ṭhan ka herh rih i a si ko hi ta," na ti lai.

24

1 Miṭhalo hna tluk kha i zuam hlah, annih cu hawikom i i ser zong kha i zuam hlah. 2 Zeicahtiah annih an ruahmi cu zaang-ennak lawng kha a si i an kaa an an paoh ahcun pakhatkhat cungah harnak an tlunter zungzal. 3 Fimnak nih inn cu a sak, hngalhthiamnak nih a fehter; 4 Hngalhnak nih a khaan vialte hna cu a sungmi le aa dawhmi thilri in a khahter. 5 Mifim cu miṭhawng nakin a ṭhawng deuh, hngalhnak a ngeimi cu thazang a ngeimi nakin a ṭhawng deuh; 6 Zeicahtiah ral cu ṭha tein khuakhannak thawngin tei a si i saupi timhtuahnak theitlai cu teinak a si. 7 Fimnak hi mihrut caah cun a sang tuk i a hngalh khawhmi a si lo, thil pipa ceih tikah zeihmanh chim awk a hngal lo. 8 Ṭhatlo tuahnak khua a khang lengmangtu cu a min ah Harnak Sertu ti a si lai, 9 Mihrut nih khua an khanmi cu sualnak kha a si tawn i mi nihsawh a hmangmi cu huatnak kha an tong zungzal. 10 Harnak caan i na der a si ahcun na der taktak a si. 11 Thah awk i an kalpi liomi hna cu va chanh hna, Thah awk i an hnuhchih lenmi hna cu va khamh hna. 12 Naa thawh i, "Hi pa hi ka rak hngalh bal ṭung lo," na ti ahcun, na lungthin a hngaltu Pathian nih khan an chingchiah lai. Nangmah an zohkhenhtu Pathian nih a hngalh kha hngal ko law mi cu an tuahning khan a cham cio ko hna lai. 13 Ka fapa, khuaihliti cu ei tuah, a thaw; a thlar chungin a tlami khuaihliti cu na lei cungah a thlum bangin 14 Fimnak le hngalhnak cu na nunnak caah an ṭha. cucu na ngeih hna ahcun hmailei ah ceunak na hmu lai i na nunkhua a sau lai. 15 Miṭha mi cu a inn ah miṭhalo nih an bawh bangin va bawh hlah, a lo zong kha va chut hlah; 16 Zeicahtiah miṭha mi cu voi sarih tiang tlu hmanh seh law a tho ṭhan zau lai, sihmanhsehlaw miṭhalo cu vanchiatnak nih a hrawh hna. 17 Na ral kha a tluk tikah i lawm hlah, a rilh tikah na di riam hlah, 18 Cu bantukin na um ahcun Bawipa nih a hngalh lai i na cungah a lung aa lawm lai lo i amah kha dantatnak in a luatter sual lai. 19 Ṭhat lonak tuahtu hna kha zuam hna hlah, miṭhalo kha tluk i tim hna hlah; 20 Zeicahtiah miṭhalo cu i ruahchanmi hmailei caan an ngei lo i an meiinn kha hmih an si lai. 21 Ka fapa, Bawipa le siangpahrang cu ṭih hna, anmah a dohtu hna he khan i kom hlah; 22 Zeicahtiah cu bantuk mi hna cu chikkhatte ah an rawk kho i Annih nih zei bantuk rawhnak dah an chuahter lai kha aho nih dah a hngalh lai. 23 Mah hihi mifim mi hna bia a dang an si rih: biaceih i duhdanh ngeih cu a ṭha lo, 24 A sual komi, a sual lo, tiah a titu biaceihtu bawi cu miphun zakip nih chiat an serh i mi vialte nih an huat. 25 Sihmanhsehlaw miṭhalo sual a phawtu biaceihtu bawi hna cu khua awng an tong lai i an cungah thluachuahnak ṭha a um lai. 26 Lihchim lo tein bia i leh cu hawikom ṭha taktak sinak langhnak a si. 27 Lenglei thil vialte kha ṭha tein tim dih hmasa hna, Cun na lo kha sersiam hna law cu hnuah cun nupi ṭhit le innlo khuasak tintuk cu a si lai. 28 Zei ruang setsai lo ah na innpa cungah tehte va si hlah, Amah kong ah thil a ping i a kalter khotu ding bia zong va chim hlah. 29 "Ka cungah a tuah bantukin ka tuah ve lai, a tuahmi kha ka lehrulh ve lai," ti hlah. 30 Mizaangthupa lo kha ka tan i ruahnak ruahnak a ngei lomipa mitsur dum kha ka pal, 31 Zohhmanh, hling nih a zual dih i vawlei cu thahau nih a khuh dih, a kulhnak lung hau cu an cim dih. 32 Cun ṭha tein cucu ka zoh i khua ka ruat i hi cawnpiaknak hi kaa hmuh: 33 Cu cawnpiaknak kaa hmuhmi cu hihi a si: "Tlawm tein it ko rih ning, tlawm tein i hngilh ko rih ning, tlawm tein ka kut cu i din ko rih seh ti chungah hin, 34 Sifahnak cu mifir bantuk le herhbaunak cu hriam aa putmi miramhtu bangin na cungah a phan lai."

25

1 Hi zong hi Solomon phungthluk bia, Judah siangpahrang Hezekiah mi hna nih an ṭial chinmi cu an si. 2 Pathian nih thil a thuh hi a sunparnak a si; Sihmanhsehlaw siangpahrang hna sunparnak tu cu thil fianter hi a si. 3 San leiah van, thuh leiah rili, cu bantuk cun siangpahrang lungthin cu purh khawh lo a si. 4 Ngun kha a ek hlonh law cu tikah zungthiam nih thil dawh ah a ser lai; 5 Siangpahrang hmaika in miṭhalo cu ṭhial hna u law a bawiṭhutdan cu dinnak in a fek lai. 6 Siangpahrang hmaika ah vaa hmanh len hlah, Mi ngan hna sin zongah va ṭhu hlah; 7 Zeicahtiah "Hika ah hin hung kai," ti cu "Nangmah nakin a ngan deuhmi kha ṭhutnak kian tuah," ti nakin a ṭha deuh. 8 Na mit nih a hmuhmi kha khulrang in zung ah chuahpi hlah, Zeicahtiah tehte dang nih na palhnak kha a hnuah a langhter khawh ahcun zeitindah na um lai? 9 Na innpa he nan ruahnak aa dan ahcun cucu nanmah pahnih i ceih hmasa u, Sihmanhsehlaw midang biathli bel kha phuang hlah; 10 Na phuan ahcun a theih tikah taza an cuai lai i Naa chuahsualnak kha let ṭhan khawh a si ti lai lo. 11 A caan hmaante ah chimmi bia fang bia khat cu ngun bawm chung i sui theitlai bantuk a si. 12 Chimhringtu a fimmi cu, a bia ngaih a duhmi caah cun, Sui kutdonghrolh le sui hlawn bantuk a si. 13 Zumh awk tlak a simi lamkaltu cu, a thlahtu hna caah, facang ṭuan caan i a kikmi hawhra bantuk a si, A bawile lungthin kha a hrimhter. 14 Laksawng kan pek lai a ti lengmang i a pe taktak ṭung lomi cu Ruahti pawi lo khuadawm le thli bantuk a si. 15 Thinfualnak in uktu bawi cu lem khawh a si lai, Awka nem nih ruh hmanh a khiah khawh. 16 Khuaihliti kha tam tuk in ei hlah, na luak sual lai. 17 Na innpa inn ah leng tuk hlah, na nor lai i an huat sual lai. 18 A hawikom cungah a hmaan lomi tehte a simi cu thingtan le vainam le a harmi cantiang bantuk a si. 19 Harnak caan i zumhtlak lomi zumh cu, ha ṭhalo in rawl khai bantuk le a fakmi ke in kal i zuam bantuk a si. 20 Ngaih a chiami caah cun hlasak thiam bik hna hmanh khi Khuasik ni i puan i phoih bantuk le hma i a thormi thuh bantuk a si. 21 Na ral kha a rawl a ṭam ahcun ei awk rawl va pe, A ti a hal ahcun din awk ti va pe; 22 Cu ti na tuah ahcun a lu cungah meiṭil kha na pumh hna a si lai i Bawipa nih nangmah cu an rulh lai. 23 Chaklei thli nih ruah a ratpi, congoihnak nih thinhunnak a chuahpi. 24 Mi sik duh nupi he innpi i hrawm nakcun, Inncung a ken ken khatte i um a ṭha deuh. 25 Ram hla piin theihmi thawngṭha cu, na ti a hal, na dang a car i tikik na vun din bantuk khi a si. 26 Miṭhalo mi lam a piantu miding cu, a nawimi tikhor bantuk, a thurmi tiput bantuk a si. 27 Khuaihliti tam tuk ei cu a ṭha lo, cu bantukin mi sinin thangṭhatnak tam tuk hmuh i timh cu thilrit a si. 28 A thin aa sum kho lomi cu, Baohmi khua, kulhnak vampang a ngei ti lomi bantuk a si.

26

1 Ṭhal caan i hawhra bantuk le rawlṭuan caan i ruah bantukin, upatnak cu mihrut caah cun aa tlak lo. 2 Hram ngei loin chimmi chiatserhnak cu, aa chawk lengmangmi pithlung bantuk le a zuang lengmangmi vanva bantuk a si, chiatserhmi kha a futhnawh kho lo. 3 Tuknak fung cu rang caah a si, chak cu laa caah a si, fungfek cu mihrut keng caah a si. 4 Mihrut cu a hruhning in let hlah, amah bantuk na si ve sual lai. 5 Mihrut cu a hruhnak nih hmuh awkah aa tlakning in let tuah, cu ti a si lo ahcun, ka fim tiah aa ruat sual lai. 6 Mihrut kha lamkal a fialtu cu amah ke aa tanmi bantuk a si, harnak kha aa sawm a si ko. 7 Phungthluk bia cu mihrut kaa chungah cun, kebeimi ke aa thlai sawhsawh bantukin aa thlai sawhsawh ko. 8 Mihrut kha upatnak pek cu, chai i lungpum tete ṭem chih bantuk khi a si ko. 9 Mihrut nih phungthluk bia a vun lak i a chim ve cu, Zuri nih a kut i a chuntu hling coih aa zuam bantuk khi a si. 10 Mihrut siseh, zuri siseh, rianṭuan ah aa sawmmi cu, A rami paoh a rak kap tawntu thalkah thiam bantuk a si. 11 A hruhnak a nolh ṭhan lengmangmi mihrut cu, A luak a kirhnawh ṭhantu uico bantuk a si. 12 Amah aa hmuhnak ah ka fim aa timi nakcun, mihrut caah ruahchannak a um deuh. 13 Mithathu cu zeicahdah a inn in chuah a duh lo? Zeidah a ṭihmi an si? Chiandeih an si maw? 14 Innka nih a kapza ah aa mer lengmang bantukin mithathu zong a ihkhun cungah aa let lengmang ve. 15 Mithathu nih cun a kut kha kheng chungah a hnim, a kaa i hun i tuh zong kha a zuam lo. 16 Fim tein bia lehnak a chim khomi minung pasarih nakin, Mithathu cu amah aa ruahnak ahcun a fim deuh. 17 Aa thlak ve awk a si lomi siknak ah aa thlakmi cu a kal liomi uico a hnakhaw in a tlaimi bantuk a si. 18 - 19 Mi kha a hleng i, "Kan capo ko hen cu," a timi cu, mei alh tom le thal le thihnak hriamnam hna he lente aa celhmi mimolh bantuk a si. 20 Thing a um lo ahcun mei cu a mit, a thli tein a chim depmaptu um lonak hmun ah cun siknak a dai. 21 Meihol cu meiṭil a vaamtertu le thing cu mei a nuntertu a si bantukin, Hnahnawhnak chuahtertu cu rem lonak mei kautu a si. 22 Din tein bia a chim depmaptu bia cu rawl thaw bantuk a si, pum chung chungchin ah khan a lut kho. 23 Hmurka thlum i lungthin ṭha ṭung lo cu, tlak-um cung i nalhmi sinal bantuk a si. 24 Na ral nih cun a kaa cun na thangṭhatnak a chim ko lai. sihmanhsehlaw a lung chung cun hlennak aa pawi. 25 Cu pa nih cun, ṭha ngaiin bia a chim tikah zum hlah, zeicahtiah a lung chungah cun fihnungmi thil pasarih an um. 26 A lung chung i huatnak a ummi cu hlennak in a thup lai nain a ṭhat lonak cu zapi pumhnak ah a lang lai. 27 Midang tlaknak caah khor a comi cu cuka ah cun amah a tla lai. Midang nenhnak caah lung a hriltu cu lung nih cun amah cu a nenh lai. 28 Lihchim hmangmi lei nih cun a sual lomi kha a sual a lawhter hna, Nalbia nih cun rawhralnak lawng kha a chuahpi.

27

1 Thaizing kong kha i porhlaw hlah, cu ni nih zei a chuahpi lai kha na hngal lo. 2 Nangmah kaa nih si loin midang tu nih in thangṭhat deuh hna seh, nangmah hmur nih si loin khual tu nih in thangṭhat deuh hna seh. 3 Lung hi a rit i thetse zong hi a khing a rit ko, sihmanhsehlaw mihrut nih hnahnawhnak an chuahpimi cu cu hna pahnih nakcun a rit deuh. 4 Thinhunnak hi a puar i thinlinhnak hi a hrang ko, sihmanhsehlaw nahchuahnak he cun tahchunh awk tlak hmanh an si lo. 5 Thuhmi dawtnak nakin lenglang sik a ṭha deuh. 6 Kan hawikom nih cun an kan hliam sual hmanh ah kan ca i ṭhatnak an duh ruangah a si, sihmanhsehlaw ral nih an kan hnamh cu leirawi duh ah a si. 7 A vuai cangmi nih cun khuaihliti kha a fih, sihmanhsehlaw a rawl a ṭammi caah cun a kha mi thil hmanh kha an thlum dih. 8 A inn in a tlaumipa cu a bu in a tlaumi va bantuk a si. 9 Chiti le zihmui nih lung an lawmhter, sihmanhsehlaw harnak nih lungthin kha a cheu a hmal dih tawn. 10 Na hawikom siseh, na pa hawikom siseh, hlaw hna hlah; na vanchiat ni ah na unaupa kha bawmh hal hlah, lam hlat i a ummi unau nakin lamnai i a ummi innpa nih an bawmh khawh deuh lai. 11 Ka fapa, fim law ka lung ka lawmhter tuah, cuticun a ka soitu kha ka leh khawh hna lai. 12 Mifim nih cun harnak a rat kha a hmuh tikah hrial khawh aa zuam, sihmanhsehlaw mihrut nih cun a pahchih thluahmah ko i a hnuah aa ngaihchih. 13 Mi pakhatkhat nih khual pakhatkhat caah biahrennak a tuah tikah a puan kha va tlai, cun cu puan cu hngalh lomipa ca aamahkhannak caah khan va tlai ko. 14 Zingka tein na thawh i na innpa kha aw thang tuk in thluachuahnak na pek ahcun, chiatserhnak bantuk ah an relpiak sual lai. 15 Ruah it ni i a tla thliahmah lengmangmi ruah le nu phunciar cu ang khat an si. 16 Cu nu kham timh cu thli kham timh bantuk a si, orhlei kut in chiti hum bantuk a si. 17 Thir nih thir a harter, mi zong nih midang fimnak kha a harter ve. 18 Theipi kung a zohkhenhtu nih a thei a ei lai. A bawipa a kilvengtu nih upatnak a hmuh lai. 19 Ti chungah hmai cu hmai in a langh bantukin, Minung cu a lungthin nih khan zei bantuk mi dah a si ti kha a langhter. 20 Sheol le Abaddon cu zeitikhmanh ah an vuai bal lo. Minung mit zong zeitikhmanh ah a vuai bal ve lo. 21 Titnak um cu ngun caah a si, somei cu sui caah a si, Cu bantukin mi cu thangṭhatnak a hmuhmi in hneksak a si lai. 22 Mihrut cu sum ah sumkhal in su hmanh law a hruhnak cu a thlah hlei lai lo. 23 Na tuurun an umtuning kha ṭha tein hngal law na cawrun kha ṭha tein zohkhenh hna; 24 Zeicahtiah rumnak hi zungzal in a hmun lo i Bawi luchin zong hi chan vialte tiangin a hmun kho lai lo. 25 Ram cu an hung thi i an hung lo, ramhno cu an hung corh, Cun tlang cung ram hna cu pumh an si tikah, 26 Tuufa nih na hnipuan ca kha an in rin lai i meheh nih lo man ca kha an in rin lai; 27 Cun na rawl caah a za ding le na innchungkhar hna rawl caah le na ngaknu hna caah a za ding meheh hnuk cu a um lai.

28

1 Miṭhalo cu ahohmanh nih dawi loin an zam, sihmanhsehlaw miding mi cu chiandeih bantukin an ral a ṭha. 2 Ram cu a fimmi le khuaruah a thiammi hruaitu a ngeih hna tikah saupi a dir kho, sihmanhsehlaw uktu kha atu le atu an i thlen lengmang cu ram kha a sual caah a si. 3 Misifak a hremtu hna bawi cu, rawl zeihmanh a ngan lotu ruah bantuk a si. 4 Phung a zul lomi nih cun miṭhalo kha an thangṭhat hna, sihmanhsehlaw phung kha a zulmi nih cun an doh hna. 5 Miṭhalo nih biading hi zeidah a si kha an hngal lo, sihmanhsehlaw Bawipa a kawlmi hna nih cun tling tein an hngalh cikcek. 6 Sifak te i nun i lihchim lo tein um hi lihchim i rum nakin a ṭha deuh. 7 Phungbia a zulmi cu fapa fim a si, sihmanhsehlaw ei din leiah sumnak a ngei lomi hna hawikom a simi cu a pa caah ningzahnak a si. 8 A miak le a karh in a rumnak a chap chintu nih, misifak hna cung i zaangfahnak a ngeimi pa caah khan a khon a si. 9 Phungbia kha ngai duh loin a mertakmi cu a thlacamnak hmanh kha fihnung a si. 10 Miding mi kha ṭhat lonak lei kal awkah a lemtu cu, amah nih a cawhmi khor lila ah khan a tla lai; Lihchim lomi nih cun a ṭhami ro kha a hmuh lai i Sihmanhsehlaw miṭhalo nih cun zeihmanh an hmu lai lo. 11 Mirum nih cun ka fim tiah an i ruat zungzal, sihmanhsehlaw hngalhthiamnak a ngeimi misifak nih khan anmah nakin a hngalh deuh. 12 Miding mi nih uknak an co tikah conglawmhnak tampi a um, sihmanhsehlaw miṭhalo an kai tikah mi cu an i thup dih. 13 A palhnak kha a thupmi cu khua-awng a tong lai lo, sihmanhsehlaw a phuang i a hlawmi nih cun zaangfahnak a hmuh lai. 14 Bawipa a ṭih zungzalmi cu mi thluachuak an si, sihmanhsehlaw a lung a hahtermi cu vanchiatnak chungah an tla lai. 15 Uktu ṭhalo cu misifak hna caah, a rawl a ṭammi chiandeih le a ti a halmi vom bantuk a si. 16 Thil ruahning a thiam lomi uktu cu mihremtu a si tawn, ai hmanh seh law dinlonak kha a huami cu a chan a sau tawn. 17 Mi thisen a chuahtu cu tlaihnak luatnak caah tikhor chung hmanh ah khan a zuang lai. 18 Ningcang tein khua a sami cu him tein an um lai, sihmanhsehlaw ningcang loin khua a sami cu lam khatkhat in a sung ṭhiamṭhiam lai. 19 A vawlei ṭha tein a thlomi cu rawl tampi a ngei lai, sihmanhsehlaw santlailo rian pakpalawng a dawi lengmangmi cu a si a fak lai. 20 Zumh awk tlakmi cu thluachuahnak tampi a hmu lai, sihmanhsehlaw khulrang in rum aa zuammi cu dantatnak hmu loin a um lai lo. 21 Duhdanh ngeih hi a ṭha lo, sihmanhsehlaw changreu tlang khat ruangah mi nih ṭhat lonak kha an tuah ko lai. 22 Mikhiar nih cun khulrang in rum aa hnawh, sihmanhsehlaw herhbaunak nih a ka tlunh lai ti kha a hngal lo. 23 A lei in mi a fakmi nakin a situ nih khan hmailei ah cun duhdawtnak a hmuh deuh lai. 24 Nu le pa thil fir cu a poi lo a timi cu mifir taktak he zeihmanh an i dannak a um lo. 25 Hakkauhnak nih cun rem lonak lawng kha a chuahter ko, cucaah Bawipa i bochan cu a ṭha deuh suaumau. 26 Mah ruahnak i rinh cu hruh a si, sihmanhsehlaw fimnak lam a zulmi cu him tein a lan ko lai. 27 Sifakmi a pechan lengmangmi cu a chambau bal lai lo, sihmanhsehlaw a mit a chinhkanhtu hna cu chiatserhnak tampi a hmu lai. 28 Miṭhalo nih uknak an tlaih tikah mi cu an i thup dih, sihmanhsehlaw an loh tikah miding mi nih khan uknak cu an co ve.

29

1 Atu le atu chimhhrin a si ko nain a lung a ṭhawng rih komi cu, Damh khawh ti loin chikkhatte ah a kiak lai. 2 Miding mi hna cu nawl ngeimi an si tikah mi cu an i lawm, Sihmanhsehlaw miṭhalo hna kha uktu an si tikah mi cu an hrum tawn. 3 Fimnak a duhmi nih a pa cu a lawmhter, Sihmanhsehlaw hlawhhlangnu a kommi nih cun a chaw kha a hlohlak tawn. 4 Dinnak thawngin siangpahrang nih ram cu a fehter, Sihmanhsehlaw hneknak in tangka hmuhnak kha a ruah tikah a ram cu a rawk tawn. 5 A innpa a fakmi cu a ke caah sur rap a chiahpiak a si. 6 Miṭhalo cu amah sualnak nih khan a foih, Sihmanhsehlaw miding cu an i lawm i an luat. 7 Miṭha nih cun, sifakmi hna nih zeidah an covo si awk a si ti kha a hngalh, Sihmanhsehlaw miṭhalo nih cun cu bantuk zawnruahnak cu a hngal lo. 8 Mi nihsawh hmangmi nih khua chungah mei an thawhter tawn, Sihmanhsehlaw mifim mi nih cun mi thinlinhnak kha an daihter. 9 Mifim nih mihrut kha taza a cuai ahcun, Mihrut cu a thin lawng a hung lai i a nih lawng a chuak men lai i daihnak zeihmanh a um hlei lai lo. 10 Thisen chuah a duhmi hna nih cun a sual lomi kha an huat, Sihmanhsehlaw miding mi nih cun a nunnak kha an humhakpiak. 11 Mihrut nih cun a thinhunnak kha a langhter, Sihmanhsehlaw mifim nih cun dai tein a um i aa sum. 12 Uktu nih lihbia kha a ngaih ahcun, a kut toi ummi bawi vialte kha miṭhalo an si lai. 13 Misifak le anmah a hremtu hna nih khan aa khat in an ngeihmi cu hihi a si: Bawipa nih an pahnih in mit a pek veve hna. 14 Siangpahrang nih misifak hna bia zong kha ruannak in a ceih ahcun a bawi ṭhutdan cu zungzal in a hmun lai. 15 Fungfek le chimhhrinnak nih fimnak an pek, sihmanhsehlaw ngakchia anmah duh in thlahdorhmi nih cun an nule kha ningzahnak an phorh hna. 16 Miṭhalo hna nawl ngeitu an si tikah sualnak a karh, sihmanhsehlaw an tluk kha miding mi hna nih cun an hmuh lai. 17 Na fapa cu chimhring law hnangamnak an pek lai; na lung an lawmhter lai. 18 Pathian nih a hruai lomi miphun cu ningcang loin khua an sa. Pathian nawlbia a zulmi cu lunglawmmi an si. 19 Bia lawngin sinum cu nunchimh khawh a si lo, a hngal ko nain zei ah a rel lai lo. 20 Ruah hmasa loin bia a chim zauzaumi nakcun, mihrut caah ruahchannak a um deuh. 21 Na sinum kha a ngakchiat lio in a duhmi paoh na pek ahcun ni khatkhat cu nangmah thil kha an chuh dih te ko lai. 22 Thin a tawimi nih rem lonak an chuahter, Thin aa sum lomi nih palhnak an tuah zungzal tawn. 23 Mi cu aa porhlawtnak nih tangah a ṭhumh lai, sihmanhsehlaw toi dornak lungthin a ngeimi cu upatnak a hmu lai. 24 Mifir hawikom a simi cu amah le amah kha a ral cu a si ko, a hmaanmi kha a chim ahcun dantatnak a hmuh lai, a chim lo ahcun Pathian nih chiat a serh lai. 25 Midang nih zeitindah an ka ruah hnga ti hi thil ṭihnung a si, sihmanhsehlaw Bawipa i bochan hi himnak a si. 26 Mi kip nih uktu bawi duhdawtnak hmuh kha an duh, Sihmanhsehlaw mi nih biading cu Bawipa sin lawngin an hmuh. 27 Miding mi nih miding lomi kha an huat hna, miṭhalo nih miding mi kha an huat ve hna.

30

1 Massa khuami Jakeh fapa Agur bia: Hi pa bia cu hitin a si: Ka re a thei tuk, maw Pathian, ka re a thei tuk i ka ba tuk cang; 2 Holh thiam lomi saram men ka si ko, minung hmanh ka si lo; minung nih hngalhthiamnak an ngeihmi hi ka ngei lo. 3 Fimnak hi ka cawng bal lo i A Thiang Mi sinin hngalhnak zeihmanh ka hmu bal lo. 4 Van ah khin ahodah a hung kai i a ṭum ṭhan? Aho nih dah a kut chungah thli kha a hum hna? Aho nih dah ti kha a puan in a fun hna? Aho nih dah vawlei cu a ramri kha a ser hna? A min cu ahodah a si i a fapa min cu ahodah a si? Na hngalh ahcun chim tuah. 5 Pathian nih biakamnak a sermi paohpaoh cu biatak a si tiah a fiang cang; amah chung i aa dormi hna caah cun amah cu phaw a si. 6 A bia zeihmanh chap hlah, an sik sual lai i lihchim na sinak kha a lang sual lai. 7 Thil pahnih kan hal, ka thih hlanah pe loin ka um sawh hna hlah: 8 Lihchim le hrokhrawl cu ka sinin lamhlapi ah ṭhial ko hna; Chamhbaunak siseh, rumnak siseh, ka pe hlah; ka ca i a herhmi rawl in ka cawm ko. 9 Zeicahtiah tam tuk ka ngeih ahcun kan hlawt sual lai i, "Bawipa cu aho hen dah a si?" ka ti sual lai; ka si a fah ahcun ka fir sual lai i ka Pathian min cu ka thurhhnawmh sual lai. 10 Sinum cu a bawipa sinah congoih hlah, chiat an serh sual lai i mawh na phor sual lai. 11 An pale kha chiat a serh i an nule kha a thangṭhat lomi an um tawn, 12 Anmah an i hmuhnak ah cun a thiang i, an fihnunnak aa thianh ṭung lomi an um fawn; 13 A ṭha hringhran i aa ruatmi zong an um, aize, a ṭha tuk hringhran ah khin pei an i ruah cu! 14 Sifakmi kha ṭam dih awkah le chambaumi kha ei dih awkah, a ha vainam a si i a khabe ah kawngthun aa bunhmi an um. 15 Cangvat nih fanu pahnih a ngeih hna; pakhat nih, "Ka pe," a ti i a dang pakhat nih, "Ka pe," tiah a ti ve. thil pathum cim hngal lo an um; thil pali "A za cang" a ti bal lomi an um: 16 Cu hna cu Sheol le a cingmi chul le a ti a hal zungzalmi vawlei le "A za cang," a ti bal lomi mei an si. 17 a pa kha a nihsawh i a nu kha a tar tikah zei ah a rel lomi cu, a mit kha nelrawn langak nih an khoih lai i langta nih an ei lai. 18 Ka caah khuaruahhar tuk a simi thil pathum an um; Ka hngalh khawh lomi thil pali an si: 19 Cu hna cu van i a zuangmi mupi lam, lung cung i a kalmi rul lam, rili cung i a kalmi sangphawlawng lam le pa nih ngaknu he an kalnak lam an si. 20 Zumh awk tlak lomi nupi lam cu mah hihi a si: a ei i vaibar lote bangin, "Thil sual zeihmanh ka tuah lo," a ti. 21 Thil pathum ruangah vawlei hi a ther tawn; thil pali hna hi, in khawh lomi an si: 22 Cu hna cu sal siangpahrang ah a can le Mihrut a duhduh in ei awk a hmuh le 23 Duh lomi nu nih va a ngeih le Sinum nu nih a bawinu ro a co hi an si. 24 Thil hme tete pali vawlei cungah hin an um, Sihmanhsehlaw cu hna cu, a fim bikmi nak hmanh in an fim deuh: 25 Cu hna cu hihi an si: Hngerhte, a ṭhawngmi an si lo na i an rawl ṭhal caan i aa khonmi; 26 Saveh, a der ngaimi a si ko na i lungkua chung i a inn a sami; 27 Khaubawk, siangpahrang ngei a si lo na i a rualrual in a kalmi; 28 Ṭekral, kut in tlaih khawh a si ko na i siangpahrang inn ah khua a sami. 29 Hi thil pathum hna hi an kephau ah rumra an ngei, Hi thil pali hna hi an kal ah rumra an ngei: 30 Saram lak i a ṭhawng bik chiandeih, zeihmanh a ṭih lomi, 31 I zum ngaiin aa chawkmi arhli, mehehtum le a mi hna hmai i aa chawkmi siangpahrang. 32 Na rak hruh i na rak i porhlawt i holh fihnung a rak duhmi na si ahcun, na lei cu i sum. 33 Zeicahtiah hnuk hang cu cawh lengmang ahcun a khal i hnar cu thongh ahcun thisen a chuak, Cu bantukin thinhunnak cu chuahter lengmang ahcun rem lonak a chuak.

31

1 Massa siangpahrang Lemuel bia, a nu nih a cawnpiakmi: 2 Nangmah cu ka dawtmi ka fapa, ka thlacamnak lehnak i ka hmuhmi ka fapa na si, zeidah kan chimh lai? 3 Na thazang cu nu sinah va pe hlah, siangpahrang a hrawktu hna kha va kom hna hlah. 4 Maw Lemuel, siangpahrang nih cun zu din awk a si lo, uktu bawi hna caah cun zureu hi din awk a si lo; 5 Annih nih an din tikah upadi kha an philh i harnak a ingmi hna nih an hmuh awk hnga thil a simi kha zeirello in an um. 6 A lung a dong cang i ngaihchia lungrethei in a ummi kha zu cu pe hna u, 7 Ding hna seh law an sifahnak kha i philh hna seh, an harnak kha hngal ti loin um hna seh. 8 Aa chim kho lomi kha chimpiak hna, bawmtu a ngei lomi kha humhak hna; 9 Annih cu an bia chimpiak hna law an caah a dingmi biaceihtu va si ko; sifakmi le retheimi kha dirkamh hna. 10 Nupi ṭha cu hlawn nakin tampi in a sung deuh, cu bantuk mi hmuh bel cu a har hringhran! 11 A va nih aa bochan i a va cu a si a fak bal lai lo. 12 A nupi nih cun a nun chung vialte a va caah khan chiatnak si loin ṭhatnak kha a tuah. 13 Tuuhmul le khumla in puan kha a tah lengmang hna. 14 Thilri in a khatmi sangphawlawng nih thilri an rak phorh bantukin lamhlat piin rawl kha a rak phorh hna. 15 Dei hlan in a tho i a innchungkhar caah khan rawl a chuan i a sinum ngaknu hna kha rian a chimh hna. 16 Ṭha tein a ruah hnuah mitsur dum caah tangka a hmuhmi in lo pakhat kha a cawk. 17 Thazang tlung ngaiin le lungtho ngaiin rian kha a ṭuan i a ngan zong a dam. 18 A rianṭuanmi a hlawhtling ti kha a hngalh i zan ah a mei inn kha a mit bal lo. 19 Amahte nih laa kha aa kher i amahte nih puan kha aa tah. 20 Sifak retheimi sinah nun a siang. 21 Hawhra a tlak tikah a lungre a thei lo, Zeicahtiah a innchungkhar mi cu tling tein thil lum an ngei cio. 22 Puanbu aa ser hna i a thilpuan cu lahmangṭhia le maimaw in tahmi an si. 23 A va cu ram chung upa hna sinah a ṭhut tikah, hauka ah khan theihhngalhmi a si. 24 La hmangṭhia puan kha a tah hna i taisawm kha a ser hna i chawlettu sinah khan a zuar tawn hna. 25 Amah cu a ṭhawngmi a si i hmaizahmi a si i hmailei caan kha a ṭih lo. 26 A kaa cu fimnak in a pau i a lei cungah zaangfah cawnpiaknak kha a um. 27 A innchungkhar umkalning kha ṭha tein a zoh i an herh an baunak kha ṭha tein a hmuh. 28 A fale nih khan, thluachuak nu, an ti i a va zong nih khan a ti ve i a thangṭhat i, 29 "Nupi ṭha tampi an um, sihmanhsehlaw nangmah nih na lonh dih hna," a ti. 30 Iang hi hlen a hmang, dawh hi a ziam kho, Sihmanhsehlaw Bawipa a ṭihmi nu cu thangṭhat awk a si. 31 Amah cu a kut theitlai ruangah khan thangṭhat u, Hauka ah khan amah cu a rianṭuannak nih khan upatnak hmuhter seh.