1 KORIN

1

1 Pathian duhnak in Khrih Jesuh lamkaltu si dingah kawhmi keimah Paul le kan unau Sosthenes nih, Korin khua i a ummi Pathian khrihfabu kha ca kan in kuat hna. 2 Nannih cu Pathian mithiang si awkah kawh nan si i Khrih Jesuh he nan i pehtlaihnak thawngin Pathian ta nan si. Cun Jesuh Khrih cu kan Bawi zong a si i an Bawi zong a si ve bantukin kan Bawipa Jesuh Khrih min in thla a cammi paoh cu khuazeika i a ummi an si hmanh ah Pathian ta cu an si ve. 3 Pathian kan Pa le Bawipa Jesuh Khrih nih vel le daihnak in pe ko hna seh. 4 Khrih Jesuh thawngin an pekmi hna a vel ruangah hin ka Pathian cu ka lawmh zungzal. 5 Zeicahtiah Khrih thawngin zeizong vialte ah nan rum cang, holh lei le hngalhnak lei zongah nan rum cang. 6 Cu a langhnak cu Khrih kong kan chimmi biatak kha nan chung i fek tein a umnak ah hin a si i kan Bawipa Jesuh Khrih a langh lainak nan hngahnak ah hin 7 thluachuahnak nan hmuh lomi pakhatte hmanh a um lo. 8 Amah nih cun a dongh tiangin fek tein an umter hna lai i kan Bawipa Jesuh Khrih Ni ah cun ahohmanh nih sual an in phaw kho hna lai lo. 9 A Fapa Jesuh Khrih kan Bawipa he hawikomhnak ngeih awkah an kotu hna Pathian cu zumhawktlak a si ko. 10 Ka u le ka nau hna, kan Bawipa Jesuh Khrih min in kan nawl hna: nan dihlak in pakhat le pakhat lungnge tein um tuah u, i ṭhen hlah u. Lungthin khat, ruahnak khat in um u. 11 Ka u le ka nau hna, Khalawi innchungkhar chungmi nih an ka chimh i an i si lengmang an in ti hna. 12 Ka chim duhmi cu: a cheu nih, "Kannih cu Paul a ṭanhmi kan si," nan timi le, a cheu nih, "Kannih cu Apollo a ṭanhmi kan si," nan timi le a cheu nih, "Kannih cu Peter a ṭanhmi kan si," nan timi le, a cheu nih, "Kannih cu Khrih a ṭanhmi kan si," nan timi hi a si. 13 Khrih cu a cheuh in nan i cheu dih. Nan ca i vailamtahnak ah a thimi kha Paul dahra a si? Tipil nan in kha Paul zultu si awkah dahra a si? 14 Vanṭhat ah, Krispas le Gaius dah ti lo cu ahohmanh tipilnak kan pekmi hna nan um lo. 15 Cucaah cun, Paul zultu si awkah tipilnak kan ing, tiah ahohmanh nih nan ti kho lai lo. 16 (A, Stefanas le a innchungkhar kha tipilnak ka rak pek taktak hna, midang cu ka pek hna le pek hna lo ka cing ti lo). 17 Khrih nih hin, tipil va pe hna, tiah a ka thlah lo, Thawngṭha kha va chim hna, tiah a ka thlah i cucu minung fimnak bia i bochan dingin a si lo. Zeicahtiah vailamtahnak i Khrih a thih kha minung fimnak bia in chim ahcun a hmual a lolak sual hnga. 18 Vailamtahnak i Khrih a thihnak kong hi a tlau lio lengmangmi hna caah cun pakpalawng bia a si ko, sihmanhsehlaw khamh lio lengmangmi hna kannih caah cun Pathian hmual a si. 19 Cathiang nih, "Mifim mi hna fimnak cu ka hrawh lai i Cathiammi hna hngalhnak cu ka hnon lai," a ti. 20 Cucaah cu nih cun nan mifim hna cu khuazei ah dah a chiah hna? Nan cathiam hna zong cu tah? Vawlei fimnak in bia al a thiammi hna kha tah? Vawlei fimnak hi cu hruhnak a si ti kha Pathian nih a langhter. 21 Minung nih anmah fimnak in Pathian hngalh khawh lo ding kha Pathian nih a fimnak in a rak tuahmi a si. Kan chimmi "hruh bia" tu hin Pathian nih zumhnak a ngeimi cu khamh a duh hna. 22 Judah mi nih cun, ahmaan maw hmaan lo ti hngalh khawhnak ding caah khuaruahharnak um kha an duh, cun Grik mi hna nih cun fimnak kha an kawl, 23 sihmanhsehlaw kannih nih cun vailamtahnak cung i thahmi Khrih kong kha kan chim i cu kong cu Judah mi caah cun tluknak lung a si i Grik mi hna caah cun hruhnak bia a si. 24 Sihmanhsehlaw Pathian nih a kawhmi hna caah cun, Judah mi an si zongah Jentail mi an si zongah, cu bia cu Khrih kha a si i Khrih cu Pathian hmual le Pathian fimnak kha a si. 25 Zeicahtiah Pathian hruhnak a si rua timi cu minung fimnak nakin a fim deuh ṭhiamṭhiam i Pathian dernak a si rua timi cu minung ṭhawnnak nakin a ṭhawng deuh ṭhiamṭhiam. 26 Ka u le ka naule hna, Pathian nih a rak in auh hna ah khan, zei bantuk mi nan si kha i philh hlah u. Minung hmuhning lei in ti ahcun, a fimmi le thil a ti khomi le upat hmaizah awk tlak a simi cu tlawmte lawnglawng nan rak si. 27 Vawlei nih zeihmanh ah a rel lomi thil Pathian nih a thim thengnak cu, mifim mi kha an ningzak seh tinak caah a si i vawlei nih a der tiah a timi thil a thim thengnak cu miṭhawng mi le thil ti khomi hna kha an ningzak seh ti caah a si. 28 Vawlei nih thil pipa i a ruahmi kha hrawh awkah vawlei nih a nautatmi le zei i a rel lomi le pakpalawng i a ruahmi hna a thim hnanak cu a si. 29 Cu nih cun a fiantermi cu, Pathian hmaiah cun ahohmanh an i porhlaw kho lo, ti hi a si. 30 Sihmanhsehlaw Pathian nih cun kannih cu Khrih Jesuh he a kan pehtlaihter cang i Pathian nih Khrih cu kannih fimnak caah a ser cang; amah thawng cun kannih cu Pathian he kan i rem i Pathian mithiang ah kan cang i a luatmi kan si. 31 Cucaah cun Cathiang nih, "Porhlawt a duhmi cu Bawipa nih a tuahmi kha i porhlawtpi ko hna seh," a ti bang khan, porhlawt a duhmi nih cun Bawipa nih a tuahmi tu kha an i porhlawt awk a si.

2

1 Ka u le ka nau hna, nan sin i Pathian biathli chim awk i ka rat ah khan, biathluan sausau le cathiam sang pawl nih an hmanmi bia kha ka hmang hna lo. 2 Zeicahtiah nan sin i ka um lioah khan Jesuh Khrih le vailam i an thahnak kong dah ti lo cu a dang zeihmanh ruah le khah kaa timhmi a um lo. 3 Cucaah nan sin i ka rat ah khan tla hnimhniamte le therphang lengmang in ka um i 4 kan cawnpiaknak hna le ka phungchimmi ah khan nan lung an pemtu hna cu minung fimthiamnak holh dawhdawh kha si loin Pathian Thlarau ṭhawnnak tu kha a si deuh. 5 Cucaah cun nan zumhnak cu minung fimnak ah aa bunhmi si loin Pathian ṭhawnnak i aa bunhmi tu a si deuh. 6 Asinain nutling patling a si cangmi hna sinah cun fimnak bia kha ka chim ko. Sihmanhsehlaw cu ka chimmi fimnak bia cu, hi a liam lio lengmangmi chan fimnak hi a si lo, hi a liam lio lengmangmi chan a uktu hna ṭhawnnak fimnak zong a si lo; 7 ka chimmi fimnak cu Pathian biathli fimnak, minung hngalh lomi, vawlei ser hlan hrimhrim in Pathian nih kan sunparnak ding ca i a rak timhmi fimnak tu kha a si. 8 Hi vawlei a uktu hna nih hin, cu fimnak cu an rak hngal lo. Rak hngal hna seh law cu, sunparnak Bawi kha vailam ah an rak khenh hnga lo. 9 Sihmanhsehlaw Cathiang nih, "Ahohmanh nih an hmuh bal lomi le an theih bal lomi, A si kho lai, tiah ahohmanh nih a ruah in an ruah bal lomi, Kha thengte kha Pathian nih amah a dawtu hna ca i a timhmi cu a si," a ti bang khan a si taktak. 10 Cu biathli cu Pathian nih a Thlarau in kannih sinah khan a phuan. Thlarau nih cun zeizong vialte kha a dah a hriah dih, Pathian nih aa tinhmi a thukmi hmanh kha a coih dih hna. 11 Minung cu a chung i a ummi amah a thlarau nih khan a konglam cu a dihumnak in a hngalh; cu bantukin Pathian zong cu Pathian Thlarau lawnglawng nih a konglam kha a dihumnak in a hngalh ve. 12 Kannih kan hmuhmi thlarau cu hi vawlei thlarau hi a si lo, Pathian nih a kan pekmi vialte cu kan hngalh khawh nakhnga, Pathian nih a run thlahmi Thlarau cu kan hmuh cang. 13 Cucaah Thlarau a ngeimi hna sinah thlarau lei biatak kha a sullam kan chim tikah minung cawnpiakmi bia kha hmang loin Thlarau cawnpiakmi bia tu kha kan hman. 14 Sihmanhsehlaw Thlarau a ngei lomi nih cun Pathian Thlarau sinin a rami laksawng cu an hmu kho lo. Fiang in an hngal kho ngaingai hna lo; laksawng a sunning kha thlarau lei lawngin hngalh khawh a si caah annih caah cun pakpalawng men a si ko. 15 Thlarau a ngeimi nih cun zeizong vialte kha an ṭhat an chiat an khing an thlai khawh, sihmanhsehlaw anmah tu cu ahohmanh nih sual an phaw kho hna lo. 16 Cathiang nih, "Bawipa cu aho nih dah a lungthin an hngalh? Amah cu aho nih dah ruahnak an cheuh khawh?" a ti bangin a si taktak. Sihmanhsehlaw kannih cu Khrih lungthin a ngeimi kan si.

3

1 A ngaingai ti ahcun, ka u le ka nau hna, nannih sinah cun Thlarau a ngeimi hna sin i bia ka chim bantukin ka chim kho lo; hi vawleicung mi bantuk le Khrihfa zumhnak i bawhte a si rihmi hna bantuk lawngin bia kan chimh khawh hna. 2 Nannih cu hnuk in kan cawm hna a herh ko rih, rawl hak pek nan cut rih lo caah rawl hak kan pe kho rih hna lo. Cun atu tiang hmanh ah hin nan cu rih lo, 3 hi vawleicung mi bantukin pei nan um ko rih cu. Pakhat le pakhat nan i nahchuah i pakhat le pakhat nan i sik tikah hin nannih cu hi vawleimi nan si le hi vawlei ning in nan nunning a si kha a lang ko lo maw? 4 Pakhat nih nan i thawh i, "Kei cu Paul lei ṭang ka si," nan ti; a dang pakhat nih, "Kei cu Apollo lei ṭang ka si," nan ti; hiti nan ti ah hin, nan umtuning cu hi vawleicung umtuning bantuk a si ti nan langhter a si ko lo maw? 5 A ngaingai ti ahcun, Apollo cu ahodah a si? Paul cu ahodah a si? Pathian sal pei kan va si ko cu, Pathian an zumhtertu hna kha. Bawipa nih a kan pekmi rian cio kha pei kan hei ṭuan ko cu: 6 Kei nih a ci ka tuh, Apollo nih a kung kha ti a toih, sihmanhsehlaw a ṭhantertu cu Pathian a si. 7 A ci a tuhtu le ti a toihtu thamtham cu biapi an si ṭung lo. Pathian kha pei biapi cu a si cu, zeicahtiah amah nih khan pei a ṭhanter cu. 8 A tuhtu le a toihtu kha cu zeihmanh an i dannak a um lo; an ṭuanning cio khan Pathian nih laksawng a pek ko hna lai. 9 Zeicahtiah kannih cu Pathian ca i hmunkhat ah rian a ṭuan ṭimi kan si i nannih cu Pathian lo nan si. Nannih cu Pathian inn zong nan si fawn. 10 Pathian nih pahrang a ka pekmi kha ka hman i inn sak a thiam ngaingaimi bantukin inn saknak ding a hram kha ka bunh, cun a dang pakhat nih a cungah khan a run sak. Sihmanhsehlaw zeitindah kan sak ti kha ahohmanh kan i ralrin awk cio a si, 11 zeicahtiah Pathian nih Jesuh Khrih lawnglawng cu a hram caah khan a chiah cang i hram dang zeihmanh chiah awk ding a um ti lo. 12 Cu hram cung i saknak thilri caah cun a cheu nih sui maw, ngun maw, lungvar mansung maw, an hman hna lai; cun a cheu nih thing maw, di maw, capawl maw, an hman hna lai. 13 Cun an sakmi cio cu zeidah an lawh taktak ti kha Khrih Ni nih a langhter te hna lai. Zeicahtiah cu Ni mei nih cun an rianṭuanmi kha a hneksak cio hna lai i zeidah an lawh taktak ti cu mei nih cun a langhter lai. 14 Inn saknak hram cungah pakhatpa nih inn a sak i cu a sakmi cu mei nih khan a hrawh khawh lo ahcun, cu pa nih cun laksawng a hmuh lai. 15 Asinain ahohmanh a sakmi inn cu a kangh dih ahcun, cu inn cu a sung ko lai; mei chungin luat bantuk khi a si lai nain amah cu khamh a si ko lai. 16 Pathian biakinn nan si kha nan hngalh i Pathian Thlarau nan chung i a um zong kha nan hngalh. 17 Cucaah ahohmanh nih Pathian biakinn cu a hrawh ahcun, amah cu Pathian nih a hrawh ve lai. Zeicahtiah Pathian biakinn cu a thiangmi a si i nanmah hrimhrim cu biakinn cu nan si. 18 Hi kong ah hin palh sual hrimhrim hlah u: nan lakah ka fim ti aa ruatmi nan um ahcun, — ka chim duhmi cu hi vawlei cung fimning in ka fim ti aa ruatmi nan um ahcun ka ti duhnak a si — mifim ngaingai a si khawh nakhnga mihrut ah i cang seh. 19 Zeicahtiah hi vawlei nih fimnak i a ruahmi cu Pathian hmaiah cun pakpalawng a si. Cathiang nih, "Pathian nih mifim hna cu an zernak lila ah khan a foihter hna," tiah a ti bang hin a si taktak. 20 Cathiang nih cun, "Bawipa nih mifim mi hna ruahnak cu pakpalawng a si ti kha a hngalh," tiah a ti rih. 21 Cucaah cun ahohmanh nih minung tuah khawhmi thil kha kan i porhlawt awk a si lo. A ngaingai ti ahcun zeizong vialte hi nanmah ta tu an si dih: 22 Paul siseh, Apollo siseh, Peter siseh, hi vawlei hi siseh, nunnak siseh, thihnak siseh, atu caan hi siseh, hmailei caan khi siseh, hi vialte hi an dihlak in nanmah ta an si i 23 nannih cu Khrih ta nan si i Khrih cu Pathian ta a si.

4

1 Kannih cu Khrih sal, Pathian biathli kengtu ah khan nan kan ruah awk a si. 2 Cu bantukin thil ken fialmi a rian biapi bik cu a bawipa sin i zumh awk tlak te i um kha a si. 3 Cucaah cun nannih nih ka kong nan rak ka ceih len ah khan ka zei a poi lo, vawleicung biaceihnak zung zong nih ka ceih hna seh law ka zei a poi lai lo; keimah hmanh nih keimah kong hi kaa ceih kho lo. 4 Ka chiaṭha thleidannak hi a thiang ko, asinain cuti in a thiang ko ti tikah hin ka sual lo tinak a si lo. Ka cung i bia a khiaktu cu Bawipa kha a si. 5 Cu a si caah a caan a phak hlanah ahohmanh na sual, na thiam va ti hna hlah u. Donghnak biaceihnak cu Bawipa a rat tik lawnglawng ah a si te lai, zeicahtiah mi nih an lungthli tein an rak i tinhmi le a muihnak ah an thuhmi an biathliruk vialte kha amah nih cun a phuan dih hna lai i cu tikah cun mi vialte nih hmuh awk an i tlakmi thangṭhatnak kha Pathian sinin an hmuh cio te lai. 6 Ka u le ka nau hna, nanmah ṭhatnak ding caah hi thil vialte hi Apollo le keimah kong in kan chimh hna. Hi bantukin kanmah pahnih kong tahchunhnak ah kan lakpiak hna cu, "Phung leng lonh hlah u," ti tawnmi kha a sullam nan hngalh khawh nakhnga caah a si. Ahohmanh thangṭhat hlei hna hlah u, ahohmanh namh hlei hna hlah u. 7 Midang nakin cungnung deuh ah aho nih dah an ser? Pathian pek a si lomi na ngeihmi zeital a um maw? Cucaah cun nan hmuhmi cu a lakin hei hmu hlah u law cu bang, zeitindah nan i porhlawt khawh? 8 Nan herhmi paohpaoh cu nan ngeih dih ko cang. Nannih cu nan lian in nan rum ko cang. Nannih cu siangpahrang nan si cang, kannih bel kan si lo. Siangpahrang hei si taktak u law ka hei duh dah, kannih zong nan sinah siangpahrang kan si ve hnga! 9 Kannih lamkaltu pawl hi Pathian nih nauta bik ah a kan ser ko rua tiah ka ruah. Zapi hmai i thah awkah sual phawtmi, van le vawlei le vancungmi le minung nih zoh nuam men i hei hman awk khi kan si ko rua. 10 Kannih cu Khrih ruangah mihrut kan si; nannih tu cu Khrih chungah mifim nan si! Kannih cu kan der, nannih cu nan ṭhawng, kannih cu nautatnak kan hmu, nannih cu upatnak nan hmu. 11 Nihin tiang hrimhrim hin rawlṭam le tihal in kan vak; hni le puan tlek fiamfuam in kan um; an kan tuk an kan velh; khua khat hnu khua khat kan vak lengmang; 12 kan paw i cawmnak dingah kan kut in fak piin rian kan ṭuan. 13 Chiat an kan serh tikah thluachuah le vanluh kan pek hna; an kan hrem tikah kan in, biaziar in an kan ti tikah bia nem in kan leh hna. Kannih cu kuthnawm hnawhnak puanchia kan si ko; nihin ni tiang hrimhrim hin vawlei cung hnawmtinphor kan si ko. 14 Hi tiin ca kan kuat hna hi nan ningzak seh ti ka duh caah a si lo, ka dawtmi ka fale taktak bantukin cawnpiak kan duh hna caah a si. 15 Zeicahtiah Khrih chung i nan nunning ah hin zohkhenhtu cu thong hra hmanh ngei hna u law pa cu pakhat lawnglawng nan ngei. Thawngṭha nan sin i ka ratpi thawngin Khrih Jesuh chung i nan nunnak ah hin keimah hi nan pa cu ka si ko. 16 Cucaah ka zia ka cawng u tiah kan nawl hna. 17 Hi ruangah hin nan sin i Timote ka rak thlah hi a si. Amah cu Bawipa chungah ka dawtmi le ka zumhmi ka fapa a si. Amah nih cun, Khrih Jesuh chung i nunnak thar in nunning ah zeitindah ka umtu a si ti kha le khuazakip ah khrihfabu kha zeitindah ka cawnpiak hna ti kha an chimh hna lai. 18 A kan tlawng lem lai lo nan ti i a cheu cu lung puam in nan i la. 19 Bawipa duhnak a si ahcun, tuan ah kan tlawng hna lai i hi milungpuam pawl nih hin zeidah an tuah khawhmi taktak a si kha keimah hrimhrim nih ka ra zoh lai, zeidah an chim khawh timi lawng kha si lo in. 20 Zeicahtiah Pathian Pennak cu holh sawhsawh le bia sawhsawh men hi a si lo, Pathian Pennak cu thil ti khawhnak ṭhawnnak pei a si cu. 21 Zeidah nan i thim lai? Fungfek he maw ka rat lai dawtnak le nemnak lungthin he dah ka rat lai?

5

1 Nan lakah nu le pa sualnak, lawkihmi hmanh nih an i zahpi dingmi sualnak a um ti kha ka theih. Mipa pakhat cu a pa nupi he an um ṭi, an ti. 2 Zeitindah nan i porhlawt khawh ṭheo rih ee? Ngaihchiatnak in nan khah awk tu a si nain; cu bantuk thil a tuahmi cu nan bu chungin nan chuah awk a si. 3 Kei cu pum cun nan sinin lamhlatpi ah ka um nain lungthin cun nanmah sinah ka um ko. Cucaah cun cu bantuk thilṭhalo a tuahtu cungah cun, nanmah sin i a um vemi bantukin kan Bawipa Jesuh min in, biachahnak ka tuah cang. 4 Nannih nan i pumh tikah, kei zong kan sinah a ummi kan Bawipa Jesuh ṭhawnnak thawngin ka lungthin in nan sinah kaa pumh ve caah, 5 hi pa cu a thlarau kha Bawipa Ni ah khamh a si nakhnga a pum cu hrawh awkah amah cu Satan sinah khan pek awk a si, ka ti. 6 Nan i porhlawt hi ahmaan lo. Phungthluk ah, "Thilnu tlawmte nih chang nawnmi cu a ning piin a thawhter," timi bia cu nan hngalh. 7 Sualnak thilnu hlun cu nan chungah rian a ṭuan. Nannih cu a thar tein rawhmi changreu nan si nakhnga cu thilnu hlun cu hlonh u. Khrihfa nan si bantukin nannih cu thilnu telh lomi Lanhtak puai changreu cu nan si; zeicahtiah kan Lanhtak puai tuufa Khrih cu raithawinak ah pek a si cang caah kan Lanhtak puai cu aa thawk taktak cang. 8 Cucaah kan puai cu thilnu hlun, sualnak le ṭhat lonak thilnu hlun he cawhmi changreu he khan si loin thilnu aa tel lomi changreu, thiannak le biatak changreu he khan tuah u sih. 9 Ca kan kuatmi hna chungah khan, misual mi hna he i kom hlah u, tiah ka ti. 10 Chimh ka rak in duhmi hna cu, a sualmi, hak a kaumi, a firmi, siasal a biami lawkihmi hna kha nan kom hna lai lo, ti a si lo, zeicahtiah annih kha komh lo nan duh ahcun hi vawleicung hin nan chuah a hau hnga; 11 ka rak in chimh duhmi hna cu, Khrihfa ka si ve aa ti ṭung i sualnak a tuahmi, a hak a kaumi, siasal a biami, mi congoih a hmangmi, zu a rimi, mifir a simi, hi hna he hin nan i kom lai lo ka ti duhnak a si; cu bantuk mi hna he cun rawl hmanh hmunkhat ah ei ṭi hlah u. 12 - 13 A ngaingai ti ahcun a lengmi cu kei nih an bia ka ceihpiak hna awk a si lo. Pathian nih a ceih ko hna lai. Asinain nan bu chung i a ummi cu an bia nan ceihpiak hna awk a si hnga lo maw? Cathiang nih pei, "Nan bu chungin mi ṭhalo kha va chuah u," a ti kha.

6

1 Nannih pakhat le pakhat nan i sik tikah, nan bia cu Pathian mi hna tu kha ceihter loin, zeitindah lawkihmi biaceihtu bawi hna sin tu ah nan chuah ngam? 2 Vawlei hi Pathian mi hna nih bia an ceih lai ti kha nan hngal lo hlah maw? Vawlei hmanh hi a bia a ceihtu ding nan si ahcun, thil hme tete cu nan ceih kho lo maw? 3 Vancungmi khi kanmah nih an bia kan ceih hna lai ti hi nan hngal lo dahra? Hi vawlei cung kan nun lio thil chinchin cu kan ceih awk pei an si cu. 4 Cucaah cu bantuk thil cu a hung chuah tikah khrihfabu chung i aa tel ve lomi cu nan ceihter ko hna lai maw? 5 Nan caah ningzah awk a va si dah. Unau aa simi hna karlak i bia a thlek khotu mifim pakhat tal cu nan um ṭheo lai. 6 Nannih nih cuticun tuah loin, unau le unau cu taza nan i cuai i a zum lomi tu kha nan biathlektu ah nan hman hna. 7 Pakhat le pakhat taza nan i cuainak nih hin nan si awk hnga ding nan si lo kha fiang tein a langhter. Na palh, ti nan si zongah nan caah a ṭha deuh ko lo maw? Nan thil an in chuh hna zongah nan caah a ṭha deuh ko lo maw? 8 Cu ti si loin nannih cu, u le nau a si hrimhrim komi kha, pakhat le pakhat nan i tawng i pakhat le pakhat thil nan i chut. 9 Miṭha lomi nih cun Pathian Pennak cu an co lai lo ti kha fiang tein nan hngalh ko. Nanmah le nanmah kha i hleng len hlah u; misual mi le siasal a biami le vacung pa duhmi le nu nih nu he sualnak, pa nih pa he sualnak a tuahmi le, 10 mi thil a chutmi le hak a kaumi le zu a rimi le mi congoih a hmangmi le mifir a simi hna nih cun Pathian Pennak cu an co lai lo. 11 A cheu cu cu bantuk cu nan rak si. Asinain sualnak in thianh nan si cang; Pathian sinah pekchanh nan si cang; Bawipa Jesuh Khrih min le kan Pathian Thlarau thawngin Pathian he remter nan si cang. 12 Mi cheu nih nan i thawh lai i, "Kei cu zeipaoh tuah onh ka si ko," nan ti. Asi, zeipaoh tuah onh na si ko lai, sihmanhsehlaw zeipaoh kha na caah a ṭha dih lo. Kei zong nih, "Zeipaoh tuah onh ka si," ka ti khawh ve, sihmanhsehlaw zeihmanh kaa salter lai lo. 13 Cun a cheu nih nan i thawh ṭhan i, "Rawl cu paw caah a si, paw cu rawl caah a si," nan ti; a si taktak, sihmanhsehlaw Pathian nih a donghter veve hna lai. Minung pum hi sual tuahnak caah hman ding a si lo, Bawipa rianṭuannak ca tu ah hman ding a si deuh, Bawipa zong nih pum caah rian a ṭuan ve. 14 Pathian nih Bawipa cu thihnak in a thawhter i kannih zong a ṭhawnnak cun a kan thawhter ve lai. 15 Nan pum cu Khrih pum a ṭengnge a si kha nan hngalh. Khrih pum a ṭengnge cu i lak riangmang in hlawhhlangnu pum a ṭengnge ah cun ka ser hnga maw? Naisai hlah! 16 Hlawhhlangnu pum ah a pum a va fonhmipa kha, hlawhhlangnu he cun titsa khat an si ti kha nan hngal rua lo. Cathiang nih fiang tein a chimmi cu, "Cu hna pahnih cu pum khat an si lai," ti hi a si. 17 Sihmanhsehlaw Bawipa he aa pehmi cu Bawipa he thlarau in pakhat an si. 18 Nu le pa sualnak kha hrial ko u. Sualnak dang nih cun mi hi a pum kha a hnorsuang lo, asinain nu le pa sualnak a tuahmi nih cun amah pum cung hrimhrim ah khan sualnak a tuah a si. 19 Nan pum cu Thiang Thlarau biakinn a si kha nan hngal lo maw? Cu Thlarau cu nan chungah a um i Pathian nih an pekmi hna a si kha nan hngal lo maw? Nannih cu nanmah ta nan si lo, Pathian ta nan si; 20 a man in cawkmi nan si. Cucaah nan pum cu Pathian sunparnak caah hmang u.

7

1 Atu cu cakuat in nan ka halmi kong kha kan chim hna lai. Pa hi nupi ṭhi loin a um ahcun a ṭha ko. 2 Sihmanhsehlaw sualpalhnak a tam tuk hringhran caah hin, pa nih mah nupite i ngeih seh law nu nih mah vate i ngeih seh. 3 Pa nih a nupi cungah a tuah awk a simi rian kha tlamtling tein tuah seh law nu zong nih a va cungah tuah ve seh; an herhnak ah khan an lung i riamhter ciocio hna seh. 4 Nu hi amah pum bawi a si lo, a pum bawi cu a va kha a si; cu bantuk ṭhiamṭhiam in pa zong cu amah pum bawi a si ve lo, a pum bawi cu a nupi kha a si. 5 Kan caan cu thlacamnak ah hman kan duh tiin pakhat le pakhat kha i reem hlah u; nan pahnih in caan khatkhat chung kha cuticun kan um lai tiah hnatlaknak nan ngeih hmasa ṭung lo ahcun; cu hmanh ah nan i sum khawh lo sual i Satan tukforhnak chungah nan tlak nakhnga lo, nu le va sinak kha thawk ṭhan ko u. 6 Hi kan chimhmi hna hi nawlbia bantukin kan ti hna lo, a onh in kan onh hna tu a si deuh. 7 A taktak ti ahcun, keimah bantuk hin um dih u law ka duh deuh; sihmanhsehlaw Pathian nih a kan pekmi laksawng kan hmuhmi cu an i dang dih cio. 8 Cun atu cu nupi ngei rih lo le va ngei rih lo le hmeinu hmeipa nan sinah ka chim: keimah bantuk hin nanmah lawng cio ah nan um ah a ṭha deuh ko lai, 9 sihmanhsehlaw nan duhnak kha nan i sum khawh lo ahcun vaa ṭhi vaa um ko u, duhnak in a kangh in kangh nakin i ṭhit-um cu a ṭha deuh. 10 Aa ṭhi-um ciami caah hi bia hi chim awk ka ngei, keimah bia hmanh a si lo, Bawipa bia tu a si: nu nih a va kha a kirtak hrimhrim lai lo; 11 a kirtak ahcun va ngei loin um lan ko seh, asilole a va he cun i rem ṭhan ko hna seh; cun pa nih a nupi kha ma hrimhrim hlah seh. 12 Cun a dang pawl caah khan Bawipa nih si loin keimah nih hitihin ka ti: Khrihfa mipa pakhatkhat nih zumtu a si lomi nupi a ngeih i a nupi nih um ṭi kha a lung a si ko ahcun, ma hlah seh. 13 Cun khrihfa nu pakhatkhat nih zumtu a si lomi va a ngeih i a va nih um ṭi kha a lung a si ko ahcun, kirtak hlah seh. 14 Zeicahtiah a zummi a si lomipa cu a nupi he an i pehtlaihnak thawng khan Pathian cohlan awk tlak ah a cang i zumtu a si lomi nu cu a va Khrihfa a simi he an i pehtlaihnak thawngin Pathian cohlan awk tlak ah a cang. Hitihin rak si hlah seh law an fale cu lawkih fale bantuk an rak si hnga; asinain atu cu Pathian cohlan awk tlakmi an si. 15 Sihmanhsehlaw zumtu a si lomi nih khan, ṭhen a duh ahcun i ṭhen ko hna seh. Cu bantuk thil ahcun Khrihfami kha nupi a si ah pasal a si ah hnek awk a si lo. Pathian nih daihnak in um awkah nannih cu an auh hna. 16 Khrihfa nu, ka va cu ka khamh kho hrimhrim lai lo tiah zeitindah na ti khawh lai? Khrihfa pa, ka nupi cu ka khamh kho hrimhrim lai lo, tiah zeitindah na ti khawh lai? 17 Ahohmanh Pathian nih laksawng an pek hna ning le Pathian nih an auh hna i nan sining cio khan um ko u. Hihi khrihfabu kip ah ka cawnpiakmi hna a si. 18 Cuarpar aa tanmi nih Pathian auhnak kha a cohlan ahcun, cuarpartannak kha hloh tim hlah seh; cun cuarpartan lomi nih a cohlan ahcun cuarpar i tan duh hlah seh. 19 Zeicahtiah cuarpartan le tan lo cu zeihmanh an si lo. Biapi a simi cu Pathian nawl zulh kha a si. 20 Ahohmanh Pathian auhnak nan rak cohlan lio i nan sining khan um ko u. 21 Pathian nih an kawh ah khan sal na rak si maw? Na si zongah na zei poi hlah; luatnak caan na hmuh ahcun luat i zuam. 22 Zeicahtiah Bawipa nih a kawhmi sal cu Bawipa miluat a si cang; cu bantuk ṭhiamṭhiam in miluat a rak simi, Khrih nih a kawhmi, cu Khrih sal a si ve. 23 Pathian nih man in an cawkmi nan si; cucaah minung sal ah cun i cang hlah u. 24 U le nau hna, Pathian nih an kawh hna i nan siningte khan Pathian he i hawikomhnak chungah cun um ko u. 25 Aa ṭhi-um rih lomi hna kongah hin, Bawipa sinin hmuhmi bia zei ka ngei lo nain Bawipa vel thawngin zumhawktlak a si vemi bantukin ka ruahnak ka chim lai: 26 Atu caan harnak ruah tikah hin pa nih a umning in um ko seh law a ṭha deuh tiah ka ruah. 27 Nupi ngeimi na si ahcun na nupi he i ṭhen cu va zal hlah. Nupi ngei lo na si ahcun, va kawl theng hlah. 28 Asinain nupi nan ṭhit ahcun nan sual tinak a si lo, va nan ngeih ahcun nan sual tinak a si lo, ka duhmi cu cu bantuk mi hna nih nifate in a chuak lengmangmi harnak an ton laimi hi luat hna seh ti tu hi a si. 29 Ka u le ka nau hna, ka chim duhmi cu hihi a si: caan hi tampi a tang ti lo i cucaah cun atu ri hin cun nupi ngeimi nih a ngei lo bantukin um hna seh; 30 a ṭapmi cu ngaihchia lomi bantukin um hna seh; a nimi cu lunglawm lomi bantukin um hna seh; thil a cawmi nih an cawkmi kha kan ta a si lo ti bantukin um hna seh law 31 vawleicung thil a tawngthammi hna nih khan vawleicung thil hi tlamtling in kan tawngtham manh hna lai lo ti bantukin um hna seh. Zeicahtiah vawlei hi atu bang hin cun saupi a um ti lai lo. 32 Nan lungrethei hlah u ti kan duh hna. Nupi ngei lo pa cu Bawipa duhnak tuah kha aa zuam caah Bawipa rian ah khan lungrethei tein a ṭuan, 33 sihmanhsehlaw nupi ngeimipa cu a nupi duhnak kha tuah aa zuam caah vawleicung thilri kha a lungre aa theihpi hna i 34 cucaah cun kap hnih in hnuh a si. Va a ngei lomi an si ah, ngaknu thiang an si ah, pum he thlarau he Bawipa sinah khan i pek an duh caah Bawipa rian cu lungthin tak tein an ṭuan; sihmanhsehlaw va a ngeimi nu cu a va duhnak kha tuah a duh caah vawlei cung thilri ah khan a lung a um. 35 Hi ti bia ka chim hi bawmh kan duh hna caah a si, tuah hlah u timi nan cung i khin ka duh ruangah a si lo. Ahmaanmi le a ṭhami kha tuah u law Bawipa rian ah hin nan lungthin a dihumnak in i pe u, ti kan duh hna. 36 Aa hammi kan i ṭhi ṭhan lai lo a timi hna cu hitihin um hna seh: pa nih khan ngaknu cungah khan dawhcah in ka um deuh lo tiah a ruah i a duhnak kha a ṭhawn i kan i umh awk a si ko tiah a ruah ahcun, a duhning cun i um ko hna seh. Cu ah cun sualnak zeihmanh a um lo. 37 Asinain cuticun na tuah hrimhrim lai tiah hnek si loin pa nih nupi ka ṭhi hrimhrim lai lo tiah a lung aa thleh i a duhnak kha a tei khawh i cuticun khatikhan ka tuah awk a si tiah a lung in aa ruah ahcun — ngaknu cu a ṭhit lo ah a ṭha ko. 38 Cucaah cun a hammi a ngaknu a ṭhimi nih thil ṭha a tuah ko, asinain a hammi a ngaknu a ṭhi lomi nih khan thil ṭha chinchin a tuah. 39 Minu cu a va a nun chungah cun a luat lo, sihmanhsehlaw a va a thih ahcun a duhmi pa he i ṭhit awk kha a luat, amah belte an i ṭhitnak cu Khrihfa ṭhitumnak a si awk a si. 40 Asinain a umning in a um ko ahcun aa lawm deuh lai. Cucu ka ruahnak a si i kei zong Pathian Thlarau ka ngei tiah kaa ruat ko.

8

1 Bawlnak sa kong ah hitihin ka ruah: "Kan hngalh cio ko," an ti bang khan hngalhnak kan ngei cio taktak ko. Sihmanhsehlaw cu bantuk hngalhnak nih cun mi kha an lung a puamter tawn hna; dawtnak bel nih a sersiam hna. 2 Zeizong ka hngal ve ko, tiin aa ruatmipa nih hin a hngalh awk tlukin a hngal tawn lo. 3 Sihmanhsehlaw Pathian a dawmipa kha Pathian nih a hngalh. 4 Cucaah bawlnak sa ei kong ah cun hitihin ka ruah: siasal cu pakpalawng men an si ko, pathian an si lo, Pathian cu pakhat lawnglawng a si ti kha kan hngalh. 5 Vancung ah siseh vawleicung ah siseh pathian timi cu a um zong an um ko lai, cun pathian timi hna hi le bawipa timi hna hi tampi zong an si ko lai, 6 sihmanhsehlaw kannih caah cun Pathian cu pakhat lawnglawng a um i amah cu kan Pa, zeizong vialte Sertu kha a si i kannih hi amah ca i a nungmi kan si; cun Bawipa cu pakhat lawnglawng a um i cucu Jesuh Khrih kha a si i amah thawng cun zeizong vialte kha ser an si i amah thawng cun kannih zong hi kan nung. 7 Sihmanhsehlaw mi kip nih hi biatak hi hngalh a si lo. Mi a cheu cu siasal he an rak i ciahnak kha a sau tuk cang caah nihin ni tiang hrimhrim hin bawlnak sa an ei tikah cu sa cu siasal ta a si tiin an ruah; an chiaṭha thleidannak kha a der i sa nih cun a kan thurter tiin an ruah. 8 Rawl nih cun Pathian he kan i pehtlaihnak cu a ṭhatter deuh hlei lai lo; kan ei lo ah zeihmanh kan sung hlei lai lo, kan ei zongah zeihmanh kan miak hlei lai lo. 9 Asinain ralring te tu in um u law nan luatnak kha zumhnak a dermi sualnak chung i a tlaktertu siter sual hlah u. 10 A biana ah, mipa pakhat, a chiaṭha thleidannak a dermipa nih, siasal biaknak inn i nannih "hngalhnak a ngeimi hna" rawl nan ei cu an hmuh hna; cu nih cun bawlnak sa cu ei awk a si ko tiah a forh lai lo maw? 11 Cucaah hi miderthawmpa, Khrih nih a thihhnawh vemi nan unaupa hi, nanmah "hngalhnak" ruangah cun a rawk lai! 12 Cuticun nan unau hna cung i sualnak nan tuahnak thawng le a derthawmmi an chiaṭha thleidannak nan hliam hna ruangah cun Khrih cungah sualnak nan tuah a si. 13 Cucaah rawl nih ka unau kha a sualter nakcha cun sa zeihmanh ka ei ti lai lo, ka unaupa ca i tluknak a chuahtertu si cu ka duh lo.

9

1 Kei cu ka luat lo dahra? Lamkaltu ka si lo dahra? Kan Bawipa Jesuh cu ka hmu lo dahra? 2 Midang nih cun lamkaltu ah ka rel hmanh hna hlah seh law nannih nih cun nan ka rel awk a si, zeicahtiah Bawipa chung i nunnak nan hmuhmi thawng hin lamkaltu ka si cu fiang tein a langhtertu nan si. 3 Mi nih an ka soi tikah keimah kong kaa chimning cu hitihin a si: 4 Ka rianṭuanmi caah hin ti le rawl ka hmuh ve awk a si lo maw? 5 Lamkaltu dang hna le kan Bawipa naule hna le Peter nih, khualtlawnnak ah an nupile kha an i ṭhit hna bantukin kei zong nih Khrihfa nupi kaa tlawnpi ve awk a si lo maw? 6 Barnabas le keimah lawng hi maw mah nunnak caah mahte in rian aa ṭuanpah ding cu kan si? 7 Ralkap aho nih dah ralkap chung i an um lioah anmah tein an paw an i cawm bal? Lothlopa ahodah a lo chungin a chuakmi mitsur thei ei loin a um bal? Tuukhal ahodah a tuurun chungin a hmuhmi tuu hnuk ding loin a um bal? 8 Hi bantukin mi nih ni fate an ton lengmangmi thil chungin ka lakmi tahchunhnak hi aa bochan tiah ka ruat hlah u. 9 Nawlbia zong nih cu ti ṭhiamṭhiam cun a chim ko. Zeitindah a ti tiah, "Facang a cilmi cawtum cu a hmur va ṭem hlah," a ti. Pathian nih a tihnawh duhchanmi cu cawtum cu maw a si hnga tiah nan ruah? 10 Asiloah a ti duh taktakmi cu kanmah dah kan si hnga? Chim hau loin, kanmah hi kan si ko. Lei a thuangtu nih siseh, rawl a ṭuantu nih siseh, kan co awk a um ve lai ti ruahchan in an ṭuan. 11 Nan lakah thlarau thlaici kha kan tuh, nan sinin vawlei cung thil kan zun ahcun cucu a tam tuk maw? 12 Midang nih nan sinin cu bantuk hmuh awk kha an i ruahchan ahcun, kannih nih cun kan i ruahchan chinchin awk a si hnga lo maw? Sihmanhsehlaw kannih nih cun, cuticun kan in ti duh hna lo. Khrih kong thawngṭha hi, zeilo nih maw dawn sual lai tiin zeizong vialte kha a in tu in kan in. 13 Biakinn chung i rian a ṭuanmi hna nih Biakinn in an rawl kha an hmuh ti le biakṭheng cung i raithawinak a pechanmi hna nih raithawinak sa kha an co ve ti cu nan hngalh. 14 Cu bantuk ṭhiamṭhiam in thawngṭha a chimtu hna nih thawngṭha chim in an paw an i cawm awk a si ti cu Bawipa cawnpiakning a si. 15 Sihmanhsehlaw hi bantuk thil hi pakhat hmanh nan cungah ka hmang lo, hi ca kan kuat hna zong hi cu bantuk ka duh caah a si lo. A thih hmanh ka thi deuh hnga! Kaa porhlawt lenmi hi ahohmanh pakpalawng ah serter ka duh hna lo. 16 Thawngṭha ka chim ruang menmen ah hin kaa porhlawt awk a si lo. A ngaite ti ahcun, va chim, tiah fial pei ka si cu. Thawngṭha cu chim loin rak um ning law zeitluk in dik ka caah a poi hnga! 17 Ka rian hi keimahte nih kaa thim i ka tuahmi a si ahcun, ṭuan man ka hmuh lai ti zong cu kaa ruahchan hnga, sihmanhsehlaw ka rian hrimhrim a si tiin ka ṭuan hi Pathian nih hi rian hi ka kut chungah a ka pek caah a si. 18 A si ahcun ṭuan man zeidah ka hmuh? Ka hmuhmi cu, thawngṭha ka chimnak ka rian ah hin, cucu ka hmuh awk, khakha ka hmuh awk ti loin, alak tein ka chim i cu ka chimnak thawngin lungriamhnak ka hmuhmi hi a si. 19 Kei cu miluat ka si, aho sal hmanh ka si lo, asinain mi tam deuh ka lak khawh hna nakhnga ti in mi kip sal ah kaa ser. 20 Judah mi lak i ka ṭuan tikah Judah mi cu ka lak khawh hna nakhnga Judah mi bantukin ka um; cun Moses Nawlbia tang i a ummi hna sin ka ṭuan tikah, anmah cu ka lak khawh hna nakhnga, Nawlbia tangah cun ka um lo nain a um bantukin ka um. 21 Cu bantuk ṭhiamṭhiam in Judah mi hna phung leng i a ummi Jentail mi hna sin i ka ṭuan tikah Jentail mi cu ka lak khawh hna nakhnga Jentail mi bantukin ka um. Cuti ti tikah Pathian nawlbia kha ka zul lo tinak a si lo, a ngaingai ti ahcun Khrih nawlbia tangah pei ka um cu. 22 Zumhnak lei i a dermi hna sinah, anmah cu ka lak khawh hna nakhnga anmah bantuk i a dermi ah kaa cang. Cucaah zeimaw ti tal in ka khamh kho hna hnga maw tiin mi kip sinah an sining paoh in ka um ve. 23 Hi vialte hi tiin ka tuah cu thawngṭha ruangah khan a si, cu thawngṭha cu mi vialte ka hrawm khawh hna nakhnga ka duh caah a si. 24 Tlik zuamnak ah an dihlak in tlik cu an i zuam nain laksawng a hmumi cu pakhat lawng a si ti kha nan hngalh. Cucaah laksawng hmu ding tein tli u. 25 Zuamnak ah tel a duh vemi nih cun timhtuahnak ah khan fel tein an um tawn. Cuti i an um cu a uai khomi pangpar lukhimh hmuh awk caah khan a si; asinain kannih tu cu zeitikhmanh i a uai lomi pangpar lukhimh hmuh awk caah khan a si. 26 Kei cu ka tlik tikah tinhmi kawl fiang tein ka ngei; kaa thongh tikah a ping a pang a thongmi bantuk ka si lo. 27 Zuamnak hmun ah rak i zuam u tiah midang kha sawm lengmang ṭung in a sawmtu keimah kha hlawtmi si sual lai ing ti phang in ka pum cu ka hrem i fek tein ka uk.

10

1 Ka u le ka nau hna, Moses a zulmi kan pupa hna cung i a tlungmi thil kha philh hlah u ti kan duh hna. Annih cu an dihlak in minmei nih khan a runven hna i Rili Sen kha him tein an tan. 2 Annih nih Moses zultu si awkah minmei chung le rili chungah khan tipilnak an in. 3 An dihlak in thlarau changreu kha an ei i 4 an dihlak in thlarau ti kha an din. An sin i a kal lengmangmi thlarau lungpi chung khan ti cu an din i cu lungpi cu Khrih kha a si. 5 Asinain a tam deuh nih cun Pathian kha an lawmhter lo i an ruak cu thetse ram hmun kip ah khan aa ṭhek dih. 6 Hi hna vialte hi kan i zohchunh awk caah an si, thil ṭhalo an rak duh bantukin duh ve lo awkah ralrin a kan petu le 7 an lak i a cheu nih siasal an rak biak bangin biak ve lo awkah ralrin a kan petu ding an si. Cathiang nih a ti bantukin, "Cu mi hna cu ei awk le din awkah an ṭhu i laam awkah an tho." 8 An lak i a cheu nih an rak tuah bang khan nu le pa sualnak kha kan tuah awk a si lo, cu ruangah cun ni khat ah thong kul le thong thum an rak thi. 9 A cheu nih Bawipa an rak hneksak bantuk khan kan hneksak ve awk a si lo, cu ti an tuah caah khan rul nih a rak cuk hna. 10 A cheu an rak phunzai bantuk khan nan phunzai awk a si lo, cu ti an tuah caah cun Thihnak Vancungmi nih a rak thah hna. 11 Hi vialte an cung i a tlungmi hi midang nih i zohchunh awk caah a si i kan i ralrinnak ding caah ṭial an si. Zeicahtiah kannih kan caan hi donghnak a phak dengmangnak caan a si. 12 Ka dir kho ko tiah aa ruatmi cu a tluk sualnak hnga lo i ralring seh. 13 Tukforhnak nan cung i a tlungmi hi midang zong nih an in cio tawnmi an si ko. Pathian nih a biakamnak cu a zulh ko lai i nan in khawh leng tiangin tukforhnak cu nan cungah a tlunter lai lo. Tukforhnak nan in tikah in khawhnak thazang an pek hna lai i chuah khawhnak lam zong an serpiak hna lai. 14 Cucaah ka dawtmi ka hawile hna, siasal kha bia hna hlah u. 15 Ruahnak a ngeimi sin biachim bantukin nan sinah ka chim; ka chimmi cu nanmah nih ṭha tein ruat ko u. 16 Thluachuahnak hrai ca i Pathian kan lawmh tikah, hi hrai kan din tikah hin Khrih thi kha kan i hrawm a si lo maw? Cun changreu kan ei ṭimi hi tah: hi changreu kan ei ah hin Khrih pum kan i hrawm a si lo maw? 17 Changreu kan i phawtmi cu hlum khat a si bantukin kannih cu kan tampi nain pum khat kan si; zeicahtiah kan dihlak in cu changreu hlum khat cu kan i hrawm. 18 Hebru mi kha ruat hna hmanh u, raithawinak ah pekchanhmi sa a eimi paoh cu Pathian biakṭheng rianṭuannak ah khan an i tel ve. 19 Ka chim duhmi cu zeidah a si? Siasal a si ah, an pekchanhmi rawl a si ah, zei an si tinak a si maw? 20 Si hlah! Ka chim duhmi cu hihi a si: Lawkihmi nih an biakṭheng cungah an i bawlnak sa cu khuachia dohdanghnak sa an si i Pathian pekchanhmi an si lo. Khuachia he hawikom si cu kan duh hna lo. 21 Bawipa hrai le khuachia hrai cu nan din kep kho hna lai lo; Bawipa cabuai le khuachia cabuai zong nan hman kep kho hna lai lo. 22 Bawipa cu a nahchuak seh ti maw kan duh? Amah nakin kan ṭhawng deuh tiah maw kan i ruah? 23 "Zeipaoh kan tuah khawh ko," an ti. Asi, an tuah khawh ko, sihmanhsehlaw zeipaoh hi an ṭha dih lo. "Zeipaoh kan tuah khawh ko," asinain zeipaoh hi kan caah an ṭhahnem dih lo. 24 Ahohmanh nih kanmah ca ṭha ding lawng kha kan zoh awk a si lo, midang ca ṭha ding tu kha kan zoh awk deuh a si. 25 Sa zuarnak i an zuarmi cu zeipaoh va ei ko, na chiaṭha thleidannak ruangah bia bel zeihmanh va hal hna hlah. 26 Zeicahtiah Cathiang zong nih pei, "Vawlei le a cung i a ummi thil vialte cu Bawipa ta an si," a ti cu. 27 Pathian a zum lomi nih rawlhrawn an in sawm ahcun an in hunhmi paoh kha va ei ko, na chiaṭha thleidannak ruangah zeihmanh bia va hal hna hlah. 28 Sihmanhsehlaw pakhatkhat nih, "Hi rawl hi siasal dohdanghnak rawl a si," tiah an chimh ahcun, an chimtupa ruangah le chiaṭha thleidannak ruangah, cu rawl cu va ei hlah. 29 Cu chiaṭha thleidannak ka timi cu, nangmah lungthin kha si loin an kotupa lungthin kha ka ti duhnak a si. Mi a cheu nih nan i thawh i, "Zeicahdah midang chiaṭha thleidannak nih cun ka luatnak cu a ka dawnhkhanh lai? 30 Ka eimi ka rawl ca i Pathian cu ka thangṭhat ahcun zeicahdah thla ka cam nenhmi rawl kongah cun mi nih an ka soi khawh lai?" nan ti. 31 A si ko, sihmanhsehlaw zei nan tuah hmanh ah, nan ei ah siseh, nan din ah siseh, nan tuahmi cu a dihlak in Pathian thangṭhatnak caah siter ko u. 32 Judah mi si hna seh, Jentail mi si hna seh, Pathian Khrihfabu si hna seh, ahohmanh harnak nan pek hna nakhnga lo, cuticun nan nuncanning cu siter ko u. 33 Ka tuahningte khan tuah ve u; ka tuahmi thil paohpaoh ah hin midang lawmhtertu si kha kaa zuam tawn; keimah ca ṭhatnak ding kha ruat loin mi vialte ṭhatnak ding tu kha ka ruat deuh; cu ti ka ruah cu khamhnak an hmuh khawh nakhnga caah a si.

11

1 Cucaah cun kei zong nih Khrih nawl ka cawn bantukin nannih zong nih ka nawl kha i cawn ve u. 2 Keimah kha philh lo tein nan ka um i kan pek chinmi hna cawnpiaknak kha nan zulh caah kan thangṭhat hna. 3 Sihmanhsehlaw hngalhter kan duhmi hna cu Pathian cu Khrih lu a si bantukin pa cu nu lu a si i Khrih cu mi vialte lu a si. 4 Cucaah zapi hmai i thlacam tik le biachim tik i a lu aa khuhmi pa nih cun Khrih cungah khan ningzahnak a tlunter a si i 5 nu an si ahcun thlacam tik le biachim tik i a lu aa khuh lomi nih cun a va cungah ningzahnak a tlunter a si ve; cu nu cu a lu aa kolhmi nu he khan zeihmanh an i dang lo. 6 Nu nih a lu aa khuh lo ahcun i met lawlaw ko seh. Lukongh le lumeh cu nu caah cun ningzah awk a si caah a lu kha i khuh ko seh. 7 Pa cu a lu i khuh a herh lo, zeicahtiah pa cu Pathian mui a kengmi a si i Pathian sunparnak thlalang a si. Nu tu cu pa sunparnak thlalang men a si. 8 Zeicahtiah pa cu, nu chungin ser a si lo, nu tu kha pa chungin sermi cu a si. 9 Cun pa cu, nu caah ser a si fawn lo, nu tu kha pa ca i sermi cu a si. 10 Vancungmi hna ruangah nu nih a lu cu aa khuh awk a si i cuticun a va tang i a ummi a si kha a langhter awk a si. 11 Bawipa chung i kan nunning tu ah hin cun, nu hi pa caah a herh bantukin pa zong nu caah a herh ve. 12 Nu cu pa chungin ser a si bantukin pa zong cu nu chungin a chuakmi a si ve; zeizong vialte hram cu Pathian a si. 13 Cucaah nanmah nih a ṭha ṭhalo khiak ko u: nu nih zapi hmai i lu khuh loin Pathian sin i thlacam cu a ṭha nan ti maw ti lo dik. 14 Thil umtuning ah hin, sam sau cu pa caah cun ningzak a si, 15 sihmanhsehlaw nu caah cun i chawr awk thil a si. A sam sau cu i khuhnak ding ca i pekmi pei a si cu. 16 Asinain hi kong ah al a ka duhmi nan um ahcun, chim ka duhmi cu hihi a si ko: kanmah nih siseh, Pathian khrihfabu dang nih si hna seh, phung dang hlei kan ngei lo. 17 Hi ti kan chimhmi hna lakah hin kan thangṭhat khawh hna lonak pakhat a um: nan i pumhnak nih hin ṭhatnak nakin chiatnak a chuahter deuh. 18 A hmasa bik ah, nan i pumhnak ah a bubu in nan i ṭhen ti ka theih i cucu ahmaan pah ṭheo lai tiah ka zumh. 19 (Aho hi dah ahmaan ti hngalhnak caah a si ahcun, i ṭhen zong cu a ṭha ve sawk.) 20 Hmunkhat i nan i pumh ah khan Bawipa Zanriah ei awk i nan i pumh a si ṭung lo. 21 Zeicahtiah nanmahle nan rawl cio pei nan ei i a cheu cu rawlṭam in nan um i a cheu cu nan rit ko kha. 22 Einak ding le dinnak ding caah mahle inn nan ngei cio lo maw? Asiloah, cuti nan um cu Pathian khrihfabu kha nautat nan duh ca le a herh a baumi nan unau pawl kha ningzahter nan duh hna caah a si maw? Hi kong ah hin zeitindah bia a chim lai tiah nan ka ruah? Hi kongah hin kan thangṭhat kho hna hnga maw? Thangṭhat kho hlah. 23 Zeicahtiah kan pek chinmi hna cawnpiaknak hi Bawipa sinin ka hmuhmi a si: kan Bawipa Jesuh cu an rawi zan ah khan chang kha aa lak i 24 Pathian sinah thla a cam hnuah a cheu i, "Hihi ka pum a si, nanmah caah a si. Keimah philh lonak ah tuah u," a ti. 25 Cu bantuk ṭhiamṭhiam in zanriah ei dih in hrai kha aa lak i, "Hi hrai hi Pathian biakamnak thar, ka thi in ka fehtermi a si. Hi hrai nan din fate keimah philh lonak caah ding u," a ti. 26 Cucaah hi chang nan ei i hi hrai nan din fate, Bawipa a rat hlantiang a thihnak kong kha nan chim a si. 27 Cu bantuk ve in Bawipa thangchiatnak dingin a chang cu nan ei i a hrai cu nan din ahcun, cu bantukin a tuahmi paoh cu Bawipa pum le thi cung i sualnak a tuahmi nan si. 28 Cucaah ahohmanh nih amah le amah kha a lungthin i dap cikcek seh law cu hnuah chang cu ei seh law hrai cun ding seh. 29 Zeicahtiah chang kha a ei i hrai in a din tikah Bawipa pum sullam kha a hngalh lo ahcun a ei a din ah khan biaceihnak aa ei aa din chih. 30 Cucaah cun pei mi tampi nan zawt nan fah i a thih zong tlawmpal cu nan thihphah kha a si cu. 31 Kanmah le kanmah kha ṭha tein kan i dah hmasa ahcun Pathian biaceihnak kha kan huat lai lo. 32 Sihmanhsehlaw Bawipa nih bia a kan ceih i dan a kan tat cu vawlei sinah sualphawt chih kan si nakhnga lo caah a si. 33 Cucaah ka u le ka nau hna, Bawipa Zanriah ei awk i nan i pumh tikah pakhat le pakhat i hngak u. 34 Cun nan rawl a ṭam ahcun inn ah i ei ta u, cuticun nan i pumh tikah Pathian biaceihnak nan huat lai lo. Cun thil dang tu cu ka rat tikah kan remhchun te lai.

12

1 Thiang Thlarau sinin kan hmuhmi laksawng kong ah hngalhter kan duhmi hna a um. 2 Nannih cu lawkihmi nan si lioah khan nunnak a ngei lomi siasal nih a rak in uk hna kha nan hngalh i cu siasal nih cun a ping ah an hruai zungzal hna. 3 Cucaah cun Pathian Thlarau i a hruaimi hna nih cun, "Jesuh cu chiat ko seh," an ti kho bal lo i, Thiang Thlarau i a hruai hna dah ti lo ahcun, "Jesuh cu Bawipa a si," an ti kho bal pek lo. 4 Thlarau laksawng hi a phunphun in a um, sihmanhsehlaw cu laksawng vialte a petu hna cu Thlarau ṭhiamṭhiam kha a si. 5 Rian ṭuan hi a ning tampi a um, sihmanhsehlaw a rian kan ṭuanmi cu Bawipa ṭhiamṭhiam kha a si ko. 6 Rian ṭuan khawhnak hi a phunphun in a um, sihmanhsehlaw cu bantuk ṭuan khawhnak a petu hna cu Pathian ṭhiamṭhiam kha a si ko. 7 Thlarau kan chung i a um kha phun khatkhat in a lang cio i cucu kan dihlak ca i ṭhatnak ding caah khan a si. 8 Thlarau nih cun pakhat cu fimnak bia chim thiamnak a pek i pakhat cu hngalhnak biathuk fiang lak in chim thiamnak a pek. 9 Cu Thlarau ṭhiamṭhiam nih cun pakhat cu zumhnak a pek i pakhat cu damter khawhnak ṭhawnnak a pek. 10 Pakhat cu khuaruahhar tuah khawhnak a pek; cun pakhat cu Pathian bia chim thiamnak a pek i pakhat cu Thlarau sinin a rami laksawng a si maw si lo ti thleidan khawhnak a pek. Cun pakhat cu holhtheihlo in holh khawhnak kha a pek i pakhat cu cu holhtheihlo in chimmi leh khawhnak a pek. 11 Hi thil vialte a tuahtu hi Thlarau pakhat a si, a duhning bantukin mi kha laksawng phun dangdang cio a pek hna. 12 Khrih hi nge tampi a ngeimi pum bantuk a si; nge cu tampi an si ko nain pum cu pakhat a si ko. 13 Cu bantukin kannih vialte zong hi, Judah mi kan si ah, Jentail mi kan si ah, sal kan si ah, miluat kan si ah, kan dihlak in pum pakhat chungah khan Thlarau pakhat nih tipil a kan pek i kan dihlak in Thlarau pakhat kha din awkah pek kan si. 14 Pum hi nge pakhat lawng a ngei lo, nge tampi a ngei. 15 Ke nih i thawh seh law, "Kei cu kut ka si lo caah pum chungah kaa tel lo," ti seh law, cu nih cun pum nge a si cu a ngolter hnga maw? Ngolter hlah. 16 Hna nih, "Kei cu mit ka si lo caah pum chungah kaa tel lo," ti seh law, cu nih cun pum nge a si cu a ngolter hnga maw? Ngolter hlah. 17 Pum hi a dihlak in mit va si tuah seh law, zeitindah khua a theih khawh lai? Hna va si dih seh law, zeitindah rim a theih khawh lai? 18 Sihmanhsehlaw atu i a sining bantukte hin, Pathian nih amah duhning tein, anmahle an um nakhnga ding cio ah khan a chiah hna. 19 Pum hi nge pakhat lawng si seh law pum a tling hnga lo, 20 sihmanhsehlaw a sining bantukte hin nge tampi an um i pum cu pakhat a si. 21 Cucaah mit nih khan kut cu, "Nang cu kan herh lo," a ti kho lo. Cun lu zong nih ke kha, "Kan herh lo," a ti kho ve lo. 22 A ngaingai ti ahcun, kan pum chung i a santlai deuh lo kan timi hna tel loin kan si khawh ṭung lo; 23 hmaizah awk tlak i kan ruah set lomi hna pei ṭha khun in kan hmaizah hna i 24 aa dawh set lomi kha pei ṭha khun in kan thuamh hna cu. Kan pum aa dawhnak zawn nih cun ṭamh zong cu an herh ṭung lo. Pum cung i hmaizahnak kan baunak zawn nih khan hmaizahnak a hmuh khun nakhnga Pathian nih cuticun a tuah. 25 Cucaah pum chungah cun i ṭhennak a um lo, a nge dangdang hna nih khan pakhat le pakhat zawn i ruahnak an ngei cio. 26 Pum chung nge pakhatkhat nih fahnak a in ahcun a dang nge vialte zong nih khan an rak inpi ve; cun pakhatkhat nih khan thangṭhatnak a hmuh ahcun a dang vialte zong nih khan aa lawmhnak cu an rak i hrawm ve. 27 Cucaah nannih cu nan dihlak in Khrih pum kha nan si i pumpak cio ah a nge kha nan si. 28 Cu bantukin khrihfabu chungah hin Pathian nih mi cu an um nakhnga ding cio ah khan a chiah hna: a hmasa bik ah lamkaltu pawl, a pahnihnak ah profet pawl, a pathumnak ah cawnpiaktu pawl, cun cu hna a hun zultu ah khuaruahhar a tuahtu pawl, cun cu hna a hun changtu ah damter khawhnak pek a simi pawl, asiloah mi bawmh khawhnak pek a simi pawl, asiloah mi hruai khawhnak pek a simi pawl, asiloah holhtheihlo in holh khawhnak pek a simi pawl, 29 An dihlak in lamkaltu lawnglawng an si dih lo, profet lawnglawng an si dih lo, cawnpiaktu lawnglawng an si dih lo. An dihlak in khuaruahhar tuah khawhnak kha an ngei dih lo, 30 an dihlak in zawtnak damter khawhnak kha an ngei dih lo, an dihlak in holhtheihlo in holh khawhnak kha an ngei dih lo, an dihlak in holhtheihlo in chimmi leh khawhnak kha an ngei dih lo. 31 Cucaah laksawng biapi deuh a simi hna tu kha nan i tinh awk a si. Cun cu hna lak hmanh ah a ṭha bik cu atu i ka hun chim dingmi hi a si:

13

1 Minung holh a phunphun in ka hei holh kho ko hnga i vanmi holh hmanh ka hei thiam ko hnga, sihmanhsehlaw dawtnak ka ngeih lo ahcun ka holh cu darkhuang hnachet thawng le sumsel tum thawng bantuk men a si ko. 2 Phungchim thiamnak laksawng ka hei ngei ko hnga i hngalhnak phun tling ka hei ngei ko hnga i biathuk vialte ka hei hngalh dih ko hna hnga; cun tlang ṭhial khawhnak zumhnak zong ka hei ngei ko hnga, sihmanhsehlaw dawtnak ka ngeih lo ahcun zeihmanh ka si lo. 3 Ka ngeihmi thil vialte, mi ka hei ṭhenh dih ko hna hnga, cun ka pum hmanh khangh awkah ka vaa pe ko hnga, sihmanhsehlaw dawtnak ka ngeih lo ahcun ka caah ṭhathnemnak zeihmanh a um lo. 4 Dawtnak cu thlachiat a ruat i mi cungah zaangfahnak a ngei. Dawtnak cu a nah a chuak lo, a lung a puam lo i aa porhlaw lo. 5 Dawtnak cu tlabulbal in khua a sa lo i amah zawn lawng aa ruat lo; a thin a tawi lo, palhnak kha aa cinken peng lo. 6 Dawtnak cu midang sualnak cungah khan diriam in a um lo, biatak tu ah khan aa lawm. 7 Dawtnak cu a lung a dong bal lo, zumhnak a ngei, ruahchannak a ngei, a lung a sau i a thin a fual. 8 Dawtnak cu dongh a thiam lo. Profet biachimnak cu um hmanh seh law cucu a dih lai. Holhtheihlo a um maw? Cucu a dong lai. Hngalhnak kan ngeihmi zong a dih lai. 9 Zeicahtiah kan ngeihmi hngalhnak cu siseh, midang chimh thiamnak kan ngeihmi zong cu siseh, a cheuchum lawnglawng an si i 10 a cheuchum lawnglawng a simi cu a tlingmi a phak tikah cun an loh phung a si ko. 11 Ngakchia ka rak si lioah ka biachim le ka thil hmuhning le ka ruahnak cu an rak ngakchia ngai. Atu cu upa ka hung si cang i ngakchia ruahning in thil ruah kha cu ka duh ti lo. 12 Atu i kan hmuhmi hi cu, thlalang fiang lo chung i kan mui maw chialchual in kan hmuhmi bantuk khi a si, sihmanhsehlaw cu tikah cun hmaitonh tein kan hmuh lai. Atu i ka hngalhmi hi cu a cheuchum lawnglawng a si, sihmanhsehlaw cu tikah cun Pathian nih a ka hngalhnak a tlin bantukin ka hngalhnak zong a tling ve lai. 13 A hmun zungzalmi thil pathum an um, cu hna cu zumhnak le ruahchannak le dawtnak an si, cu hna lak i a ngan bik cu dawtnak a si.

14

1 Cucaah dawtnak hi biapi bik ah chia u. Thlarau laksawng hmuh awk kha i zuam hna u law cu hna lakah cun Pathian bia chimnak laksawng kha hmuh i zuam khun u. 2 Holhtheihlo in a holhmi cu minung sinah si loin Pathian sinah bia a chim a si, zeicahtiah ahohmanh nih a chimmi kha a sullam an hngal lo. Thlarau nih khan cu ti bia chim khawhnak cu a pek cu a pek ko lai, sihmanhsehlaw a chimmi cu hngalh lomi thil a si. 3 Asinain Pathian bia a chimtu nih cun minung sin tu ah khan a chim i bawmhnak le lungṭhawnnak le hnangamnak kha a pek hna. 4 Holhtheihlo in a holhmipa cu amah le amah lawng kha aa bawm, sihmanhsehlaw Pathian bia a chimmi nih cun khrihfabu kha a ning piin a bawmh. 5 Nan dihlak in holhtheihlo i holh cu kan duhpiakmi hna zong a si ko hnga, sihmanhsehlaw kan duhpiak deuhmi hna cu Pathian bia chim khawhnak laksawng kha ngei u ti hi a si. Zeicahtiah Pathian bia a chimmi cu holhtheihlo in a holhmi nakcun a ṭhahnem deuh suaumau. Khrihfabu nih an ṭhathnempi khawh nakhnga caah a let khotu an um ṭung lo ahcun holh theih lo cu zeihmanh a ṭhahnem lo. 6 Cucaah ka u le ka nau hna, nan sin i ka rat tikah holhtheihlo cun bia in chim hna ning law nan caah ka ṭhathnemnak zeital a um hnga maw? Um hlah. Pathian nih a phuanmi bia siseh, hngalhnak bia siseh, biatak fianter khawhnak siseh, cawnpiaknak siseh, kan chimhmi hna chungah khan aa tel ṭung lo ahcun zeihmanh kan ṭhathnem hnanak a um lai lo. 7 Nunnak a ngei lomi aw dawh tumnak thilri hmanh nih khin fiang tein an aw cu an chuahter lo ahcun zei aw dah an tum ti kha hngalh khawh a si lo. Tingtang a si zongah, thonglawi a si zongah, cuticun an si ko. 8 Cun muko tumtu zong nih fiang tein a tum lo ahcun, ahodah raltuknak hmun ah cun a chuak lai? 9 Cu bantuk cun holhtheihlo in nan holhmi cu sullam fiang zeihmanh a ngeih lo ahcun aho nih dah nan chimmi cu an hngalh lai? Thlitu lak biachim bantuk men pei a si ko lai cu. 10 Vawlei cungah hin holh phun dangdang tampi an um ko i sullam ngei lomi pakhat hmanh an um lo. 11 Asinain a chimtupa nih a hmanmi holh kha ka hngalh lo ahcun amah cu ka caah holh theih lo mipa a si i kei zong a caah holh theih lo mipa ka si ve. 12 Thlarau laksawng hmuh a duh ngaingaimi nan si kha ka hngalh, cucaah zeidang zeidang nakin khrihfabupi a ṭhanchotertu ding laksawng kha duh khun u tiah kan duh hna. 13 Holhtheihlo in a holhmi nih khan a chimmi cu leh khawhnak a ngeihnak hnga thlacam seh. 14 Cu bantuk holh cu ka thlacamnak i ka hman ahcun ka thlarau nih cun thla cu a cam taktak ko, sihmanhsehlaw ka lungthin cu, cu thlacamnak ah cun aa tel lo. 15 Cucaah zeitindah ka tuah awk a si lai? Ka thlarau in thla ka cam lai i ka lungthin zongin ka cam fawn lai; ka thlarau in hla ka sa lai i ka lungthin zongin ka sak fawn lai. 16 Pathian sinah thlarau lawngin lawmhnak bia cu na chim ahcun, zeitindah pumhnak i a um vemi mi sawhsawh hna nih khan lawmhnak bia na chimnak ah cun Amen an rak in tipi khawh lai? Na chimmi cu a sullam zeihmanh an hngalh ṭung lo. 17 Cucaah Pathian sin i lawmhnak in thla na cam cu a ṭha ko lai nain midang cu zeihmanh a ṭhathnem hna lo cu ta! 18 Nanmah nakin holhtheihlo in tampi ka holh deuh caah Pathian cu ka lawmh ko. 19 Sihmanhsehlaw pumhnak ah cun midang cawnpiaknak ding caah, holhtheihlo in bia thong hra chim nakin theihmi holh in bia fang nga ka chim deuh lai. 20 Ka u le ka nau hna, khua nan ruahning ah hin ngakchia bantuk si hlah u; ṭhat lonak kongah cun ngakchia bantuk si u, sihmanhsehlaw khuaruahning ah cun nutling patling si u. 21 Cathiang chungah, "Hi mi hna sinah hin holh phun dang in a holhmi hna kha hmang in bia ka chim lai i Ramdangmi hna hmur kha hmang in an sinah bia ka chim lai, Asinain cu hmanh ah cun ka bia an ngai lai lo, tiah Bawipa nih a ti," tiin aa ṭial. 22 Cucaah cun holhtheihlo in holh cu Pathian a zummi hna caah si loin a zum lomi hna ca i hmelchunhnak a si i Pathian bia holhtheih in chim cu a zum lomi hna caah si loin a zummi hna ca i hmelchunhnak a si. 23 Cucaah khrihfabu cu hei i pum u law, cu nan i pumhnak ah cun nan dihlak in holhtheihlo in hei holh u law — mi pakhatkhat maw, asiloah Pathian bia lomi maw rung lut seh law, mihrut an i ti hna hnga lo maw? 24 Asinain nan dihlak in Pathian bia tu nan chim ahcun, a zum lomi maw asiloah mi pakhatkhat maw a rung luh tikah a theihmi bia nih cun a lungthin kha a vun dahter lai i a sualnak kha a hngalhter lai. 25 A lungchung in a thli tein a ruahmi thil kha an hung lang lai i kun in Pathian kha a biak lai i, "Nan sinah hin Pathian a um taktak," a ti lai. 26 Cucaah ka u le ka nau hna, ka chim duhmi cu hihi a si: Pathian biak awk i nan i pumh tikah pakhat nih hla thawh awk nan ngei ko lai, pakhat nih cawnpiak awk nan ngei ko lai, pakhat nih Pathian nih a sinah a phuanmi bia chim awk nan ngei ko lai, pakhat nih holhtheihlo in phung chim ding nan ngei ko lai i pakhat nih cu holhtheihlo a sullam leh khawhnak cu nan ngei ko lai. Cu vialte cu a zeipaoh hmanh kha, khrihfabu ṭhathnemnak ding caah tuah si hna seh. 27 Holhtheihlo in holh a duhmi an um ahcun, a tam bik ah pahnih pathum tiang nih chim hna seh law a chaan in i chaang hna seh, cun a lettu an um hrimhrim lai. 28 Sihmanhsehlaw a let khotu ahohmanh an um lo ahcun holhtheihlo in a holhmipa cu pumhnak chungah cun dai tein um ko seh, amah le amah lawng kha i chawn ko seh law Pathian zong cu chawn ko seh. 29 Cun Pathian bia chim awk a ngeimi, pahnih pathum nih chim hna seh law a dang nih khan an chimmi cu a ṭhat ṭhat lo tuaktan hna seh. 30 Cun pumhnak i a ṭhu vemi pakhatkhat nih khan bia chim awk Pathian sinin a hmuhmi a um ahcun, a chim liomi nih khan a chimmi cu a ngol lai. 31 Nan dihlak in cawnpiaknak le thazang ṭhawnnak kha nan hmuh khawh nakhnga Pathian bia cu aa chaang lengmang in nan dihlak in nan chim cio ko lai. 32 Pathian bia chimnak caah Pathian nih an pekmi hna laksawng cu a chimtu nih khan a uk awk a si, 33 zeicahtiah Pathian nih a kan auh cu ningcang lo piin um awkah si loin daite le rem tein um awk tu ah a si. 34 Pathian mi aa pummi hna an i pumh tikah a si cio tawn bantukin, pumhnak ah cun nu cu dai tein um awk an si ko. Bia kha chimter awk an si lai lo. Judah mi Phung nih a ti bangin, pumh uktu an si lai lo. 35 Hngalh an duhmi thil a um ahcun inn ah an vale kha hal ko hna seh. Pumhnak i nu bia chim len cu ningzak a si. 36 Pathian bia cu nanmah in dahra a hram aa thawk? Cu bia nih a phakmi hna cu nanmah lawng dahra nan si? 37 Ahohmanh nih Pathian lamkaltu ka si tiin aa ruah ah siseh, thlarau laksawng ngeimi ka si tiin aa ruah ah siseh, a hngalh awk cu, nan sin i ka ṭialmi hi Bawipa nawlbia a si, ti kha a si. 38 Asinain hihi zei i a rel lo ahcun, amah zong kha zei ah rel ve hlah u. 39 A tawinak in, ka u le ka nau hna, Pathian bia chim kha duh u; holhtheihlo holh kha thlauh hna hlah u, 40 asinain zei paohpaoh kha dawhte le ningcang tein tuah hna u.

15

1 Atu cu ka u le ka nau hna, nannih kan chimhmi hna Thawngṭha kha hngalhter ṭhan kan duh hna; cucu nannih nih nan rak cohlan cangmi Thawngṭha, nan zumhnak nan bunhnak Thawngṭha kha a si i cu nih cun khamhnak kha an pek hna. 2 Thawngṭha cu kan chimh hna ning khan fek tein nan i tlaih ko lo maw? Nan i tlaih lo ahcun nan lungthlennak cu pakpalawng a si ko hnga. 3 Ka rak hmuhmi kha nannih kan pek chin hna i cucu a biapi ngaingaimi a si. Cucu zeidah a si tiah, Cathiang chungah a rak i ṭial bang khan Khrih cu kan sualnak caah a thi; 4 cun Cathiang chung ṭhiamṭhiam ah a ṭial rih bantukin, an vui i ni thumnak ni ah thawhter a si; 5 cun Peter sinah khan a lang i lamkaltu hleihnih an dihlak sinah khan a lang fawn, 6 cun a zultu za nga ringlo sinah khan voi khatte ah a lang i a cheu cu an thi cang nain a tam deuh cu an nung rih; 7 cun Jeim sinah khan a lang i lamkaltu dihlak sinah khan a lang. 8 A hmanung bik ah ka sinah a lang ve. Cu ti a langh cu hawi hrin kel ningin hrin si lo khi a lo, 9 zeicahtiah Pathian khrihfabu kha ka rak hrem hna i cucaah cun lamkaltu vialte hna lakah nauta bik ka si — a ngaingai ti ahcun lamkaltu ti awk hmanh ka tlak hrimhrim lo. 10 Sihmanhsehlaw Pathian vel thawngin atu i ka sining hi ka si, cun ka cung i vel a ka ngeihmi cu alak ka siter ve lo. Lamkaltu a dang hna nakkhan fak deuh in rian ka ṭuan, asinain a ngaingai ti ahcun keimah nih ka ṭuan ti awk a si lo, Pathian vel ka chung i rian a ṭuanmi ṭuannak tu kha a si deuh. 11 Keimah i kan chimh hna a si zongah, annih i an in chimh hna a si zongah zeihmanh a poi lo. Kan dihlak in kan chim ciomi cu hihi a si ko i nannih nih nan zumhmi cu hihi a si ko. 12 Kan chimmi cu Khrih cu thihnak in thawhter a si ti kha a si caah, zeitindah nannih a cheu nih, mithi cu nunnak ah thawhter an si lai lo, tiah nan ti khawh? 13 Cu nan chimmi cu ahmaan a si ahcun, Khrih kha thawhter a si lo, ti a si hnga; 14 cun Khrih cu thihnak in thawhter a si lo ahcun, kannih cu chim awk zeihmanh kan ngei hnga lo i nannih zong zumh awk zeihmanh nan ngei hnga lo. 15 Cuhleiah Pathian cu lih kan chimter a si hnga, zeicahtiah Pathian nih Khrih cu thihnak in a thawhter kan ti ṭung i mithi cu thihnak in an thawh ṭung lo ahcun, Khrih cu Pathian nih thihnak in a thawhter lo a si hnga. 16 Mithi cu thawhter an si lo ahcun Khrih zong cu thawhter a rak si lo a si hnga. 17 Cun Khrih cu thawhter a si lo ahcun, nan zumhnak cu hlennak men a si hnga i nan sualnak chung i nan tlau ko rih a si hnga. 18 Cuhleiah Khrih a zummi a thi cangmi zong kha an lotlau dih ti a si fawn hnga. 19 Khrih nih a kan pekmi ruahchannak hi atu kan nunchung ca lawng hi a si ahcun, mi vialte lakah zaangfah awk tlak bik cu kanmah hi kan si hnga. 20 Sihmanhsehlaw biatak cu hihi a si: Khrih cu thihnak in thawhter a si i cucu thihnak chung i aa hngilhmi hna zong kha thawhter an si ve lai tinak aamahkhan a si. 21 Thihnak cu mi pakhat thawngin a tlun bantukin thihnak in thawhṭhannak zong cu mi pakhat thawngin a tlung ve. 22 Adam he an i pehtlaihnak thawngin mi vialte cu an thih bantukin, Khrih he an i pehtlaihnak thawngin mi vialte cu nunnak ah thawhter an si lai. 23 Asinain a ningcang tein a si lai: a hmasa bik ah Khrih, cun a rat caan ah Khrih ta a simi. 24 Cu tikah donghnak cu a phan lai; Khrih nih khan thlarau lei uktu hna le nawl ngeitu hna le ṭhawnnak vialte kha a tei dih hna lai i Pennak cu Pa Pathian sinah khan a pek lai. 25 Pathian nih ral vialte cu a tei dih hna i a ke tangah a chiah hna hlantiang Khrih nih cun a uk hna lai. 26 Tei hmanung bik ding ral cu thihnak a si, 27 zeicahtiah Cathiang nih, "Pathian nih zeizong vialte cu a ke tangah a chiah dih hna," a ti. "Zeizong vialte" timi chungah hin Pathian cu aa tel lo ti kha a fiang, Pathian cu pei Khrih tang i zeizong vialte a chia dihtu cu a si cu. 28 Zeizong vialte cu Khrih uknak tang i chiah an si dih tikah Fapa zong nih cun zeizong vialte a tang i a chia dihtu Pathian tangah cun aa chia lai i Pathian nih cun zeizong vialte kha a uk dih cikcek hna lai. 29 A si ah mithi hna can i tipil pekmi hna kha tah, zeitin? Zei tuah khawh dah an i ruahchan? Annih nih an ti bantukin mithi cu nunnak ah thawhter an si ṭung lo ahcun, zeicahdah mithi hna can ah cun tipil cu pek an si kun? 30 Cun kannih zong tah, zeicahdah harnak hi kan in lengmang kun? 31 Ka u le ka nau hna, nifate in pei ka thih deng lengmang ko hi. Ka u le ka nau hna, nanmah cu kan Bawipa Khrih Jesuh chungah kaa porhlawtmi nan si caah hitihin bia ka chim hi a si. 32 Cun Efesa khua i "sahrang" he kan rak i sual kha minung ruahnak lawnglawng in rak si seh law zeital ka miakmi a um hnga maw? Mithi cu nunnak i thawhter an si lo tham ah cun, phungthlukbia bangin, "thaizing ah pei kan thih ko lai cu, ei in ding ko ngat u sih." 33 Ahohmanh i hlenter hna hlah u. "Hawi ṭhalo nih ziaza ṭha a hrawh," ti pei a si kha. 34 Nan lung i fim ṭhan u law nan sualnak kha ngol hna u. A cheu cu Pathian nan hngal lo, hi ti ka chim hi nan ningzak seh ti ka duh caah a si. 35 A cheu nih nan i thawh lai i, "Zeitindah mithi cu nunnak ah thawhter a si khawh lai? Zei bantuk pum dah a ngeih lai?" nan ti lai. 36 Mihrut. Vawlei i thlaici na tuh tikah a thih hmasa lo ahcun a keuh ṭung lo. 37 Cun changvut ci a si zongah, thlaici dang a si zongah, vawlei i na tuhmi cu a cite cu pei a si ko cu, pum tling a si cangmi kung, a ṭhang ding kha a si ṭung lo. 38 Pathian nih cu cite cu a duhmi pum kha a pek ko; thlaici kha anmahle an pum cio a pek ko hna. 39 Thilnung kip nih an ngeih ciomi titsa hi an i khat dih lo, minung nih titsa phun khat an ngeih, saram nih phun dang, va nih phun dang, nga nih phun dang, an ngeih. 40 Cun van pum an um i vawlei pum an um fawn; van pum hna nih dawhnak phun khat an ngei i vawlei pum hna nih dawhnak phun dang an ngei ve. 41 Ni nih amah dawhnak te a ngei i thlapa zong nih amah dawhnak te a ngei ve; cun arfi nih khin dawhnak dang tete an ngei i arfi lak hmanh ahcun dawhnak a phunphun an um. 42 Mithi cu nunnak i thawhter an si tikah cun hitihin a si lai: Pum cu vui a si tikah a thi khomi a si; thawhter a si tikah cun a thi kho ti lomi a si lai. 43 Vui a si tikah a mui a chiami le a dermi a si, thawhter a si tikah aa dawhmi le a ṭhawngmi a si lai. 44 Vui tikah vawlei pum a si, thawhter tikah thlarau pum a si lai. 45 Zeicahtiah Cathiang nih, "Mi hmasa bik Adam cu minung ah ser a si," a rak ti, sihmanhsehlaw Adam hmanung bik cu nunnak petu Thlarau a si. 46 A um hmasami cu thlarau pum kha si loin vawlei pum kha a si deuh, vawlei pum hnuah khan thlarau pum cu a ra. 47 Adam pakhatnak cu vawlei dip in sermi a si, Adam pahnihnak tu cu vancung in a rami a si. 48 Vawlei ta a simi cu vawlei in sermi bantuk cu an si i vancung in a rami bantuk cu vancung ta a simi cu an si. 49 Vawlei in sermi mui kha kan i hruk bantukin vancung in a ra Mi cu kan i hruk lai. 50 Ka u le ka nau hna, ka chim duhmi cu hihi a si: thi le sa nih cun Pathian Pennak cu a co kho lai lo, cun a thi khomi nih hin thih khawh lonak cu a co kho ve lai lo. 51 Biathli pakhat kan chimh hna hmanh lai: kan dihlak hin kan thi dih lai lo, sihmanhsehlaw chikkhatte ah kan i thleng dih lai, 52 muko hmanung bik tum caan ah cun mit ṭhep ah kan i thleng dih lai. Zeicahtiah cu muko cu a hung than tikah a thimi hna cu a thi kho ti lomi ah thawhter an si lai i kan dihlak in kan i thleng dih lai. 53 A rawk khomi hi a rawk kho lomi in thuamh a si lai i a thi khomi hi thih khawh lonak in thuamh a si lai. 54 Cun a rawk khomi nih a rawk kho lomi aa hruk i a thi khomi nih thih khawh lonak aa hruk tikah cun, Cathiang nih, "Thihnak cu hrawh a si cang, teinak cu a tling cang," a timi kha a tling lai. 55 "Thihnak, na mi teinak cu khuazei ah dah a um? Thihnak, mi fahnak na pek khawhnak hmual cu khuazei ah dah a um?" 56 Thihnak nih fahnak pek khawhnak hmual a ngeihmi cu sualnak in aa lakmi a si i sualnak nih a ṭhawnnak cu Nawlbia in aa lakmi a si. 57 Asinain kan Bawipa Jesuh Khrih thawngin teinak a kan petu Pathian cu thangṭhat si ko seh. 58 Cucaah ka u le ka nau hna, fek tein dir u law zeihmanh nih in ṭhial kho hna hlah seh. Bawipa rian teimak tein nan ṭuannak ah cun i manh lo ngaiin um zungzal ko u, Bawipa rian nan ṭuanmi cu alak a si bal lo ti kha nan hngalh.

16

1 Judea ram i a ummi Pathian mi hna bawmhnak ca i phaisa thawh awk timi kong ah khan, Galatia khrihfabu ka chimhmi hna kha rak tuah ve u. 2 Zarhpi ni fate in, nan hmuhmi a tlawm a tam ning cio khan phaisa nan rak thawh lai i nan rak khon lai, ka rat tikah phaisa khawlh herh ti lo dingin, 3 ka rat tikah nanmah hnatlami kha Jerusalem khua i nan laksawng cu hei phorh awkah ca he ka thlah hna lai. 4 Cun keimah kal zong a ṭha lai ti a si ahcun, keimah he cun hmunkhat ah kan kal hna lai. 5 Masidonia ram kha ka tanpah lai caah Masidonia ram ka tlawn dih cun nan sinah ka ra lai. 6 Sau nawn nan sinah ka cam kho hmanh maw, khuasik chung cu ka cam men lai, cu hnuah cun ka tlawnnak cu khuazei lei a si hmanh ah, ka tlawnnak ah cun nan ka bawmh te lai. 7 In palpah hna men cu kaa lungsi hnga lo. Bawipa nih a ka onh ahcun nan sin i sau nawnpi cam ka duh. 8 Asinain Efesa khua ah hin Pentekos ni tiang ka um lai. 9 A ka dohtu tampi an um nain hika ah hin rianṭuannak caan ṭha ngai a um. 10 Timote kha nanmah lei i a rat sual ahcun ṭha tein rak conglawmh u, amah cu keimah bantukin Bawipa ca i rian a ṭuanmi a si. 11 Ahohmanh nih rak zohchuk hlah u. Kan hawile hna he amah cu kan rak hngah ko caah lunglawm tein ka sinah run thlah u. 12 Cun kan unau Apollo cu, kan hawi dang hna le nanmah tlawn kha ka forh lengmang, asinain atu ah cun a si thiam rih lai lo tiah a ruah. Caan rem a hmuh tikah a ra te lai. 13 Lungfim tein um u, nan zumhnak ah khan fek tein dir u, ralṭha in um u law thazang ṭhawng in um u. 14 Nan tuahmi thil paohpaoh kha dawtnak in va tuah u. 15 Stefanas le a innchungkhar kha nan hngalh hna; anmah cu Grik ram chungah Khrihfa a cang hmasa bik an si i Pathian mi hna ca rianṭuan awkah aa pemi an si. Ka u le ka nau hna, 16 hi bantuk mi hna le anmah he rian a ṭuan ṭimi hna hruainak kha va zul u. 17 Stefenas le Fortunatus le Akhaiku an rat caah ka lung aa lawm, nan um lo hmanh an ka philhter. 18 Nanmah nan tha an in nuamter hna bantukin kei zong ka tha an ka nuamter ve. Anmah bantuk minung hi kan thangṭhat hna awk a si. 19 Asia ram chung i a ummi khrihfabu nih nan kut an in tlaih hna; Akuila le Prisilla le an inn i aa pummi khrihfabu nih nan kut an in tlaih hna. 20 Hika i a ummi unau vialte nih nan kut an in tlaih hna. Pakhat le pakhat a thiangmi kuttlaihnak in i biachawn u. 21 Paul nih nan kut kan tlaih hna ti hi ka kut hrimhrim in ka ṭial hih. 22 Bawipa a daw lomi cu an cungah chiat si ko seh. Maranatha — Kan Bawipa, ra cang ko! 23 Bawipa Jesuh vel cu nan cungah um ko seh. 24 Khrih Jesuh thawngin kan dawt hnanak cu, nan dihlak cungah um ko seh. Amen.